text:
དེ་ཡང་ཆེས་སྔ་བའི་དུས་སྐབས་ནས་མཐོ་བོད་ས་མཐོའི་སྟེང་འཚོ་གནས་ལ་རོལ་བཞིན་པའི་རང་རིགས་ཀྱི་མེས་པོ་ཚོས་རྒྱུན་པར་ལས་ལ་བརྩོན་ཞིང་དཔའ་ངར་ལྡན་པའི་བརྟུལ་ཞུགས་འཛིན་བཞིན་སྲིད་འབྱོར་རིག་གནས་ལ་སྨན་པའི་ཁྱད་འཕགས་རིག་གནས་ཀྱི་སྒོ་འཕར་ཡངས་པོར་ཕྱེས་པ་དང་། ཁོ་ལག་ཡོངས་སུ་རྫོགས་ཤིང་ངོ་མཚར་ཆེ་བའི་ས་མཐོའི་རིག་གནས་ཀྱི་གཞུང་ལུགས་ཆ་ཚང་ཤིག་བཏོད་ཡོད།
འཇལ་ཚད་བྲེ་སྲང་སྐོར་གྱི་རིག་གནས་འདི་ནི་མི་རྣམས་ཀྱིས་དུས་ཡུན་རིང་མོའི་ཐོན་སྐྱེད་འཚོ་བའི་བརྒྱུད་རིམ་ཁྲོད་རང་རང་འཚོ་གནས་ཀྱི་གོམས་སྲོལ་དང་། ཐོན་སྐྱེད་ལག་ལེན་གྱི་ཉམས་མྱོང་སྙིང་བཏུས་ངང་རིམ་གྱིས་དར་སྤེལ་རྒྱུད་འཛིན་དུ་སོང་བའི་ཉེར་མཁོའི་འཚོ་བའི་རིག་གནས་ཤིག་རེད་། དེ་ནི་མི་རྣམས་ཀྱི་འཚོ་བའི་དད་མོས་མཚོན་པའི་སྤྱི་མཐུན་གྱི་རིག་གནས་སྣང་ཚུལ་ཤིག་དང་། སྤྱི་ཚོགས་སྲིད་འབྱོར་རིག་གནས་ཀྱི་ཆུ་ཚད་ངེས་ཅན་དུ་སོན་པའི་བརྡ་རྟགས་ཤིག་ཀྱང་རེད།
དུས་རིམ་སོ་སོའི་ནང་མི་རྣམས་ཀྱིས་གཅིག་ནས་མི་ཆོས་ཀུན་སྤྱོད་ཀྱི་གནད་དུ་བཟུང་ཏེ། རང་མོས་ཀྱི་སྲུང་བརྩི་དད་ལག་ལེན་བྱེད་པ་དང་། ཕྱོགས་གཞན་ཞིག་ནས་དབང་སྒྱུར་པས་ཁྲིམས་ཡིག་གི་ལམ་དུ་འཁོད་ནས་དེའི་ཁྱད་འཕགས་ཀྱི་བྱེད་ནུས་ལ་སྲ་བརྟན་དར་འཕེལ་གཏོང་བའི་འབྱུང་རིམ་བརྒྱུད་མྱོང་ཞིང་། དེས་མིའི་རིགས་ཀྱི་སྤྱི་ཚོགས་ཀྱི་འཕོ་འགྱུར་དང་བརྟན་རླིང་གི་འཚོ་བའི་རིག་གནས་གཏོད་རྒྱུར་མི་དམན་པའི་ཁྱད་ནུས་མང་རབ་འདོན་སྤེལ་ཐུབ་པ་ནི་སུས་ཀྱང་བསྙོན་དུ་མེད་ཅིང་། རིམ་གྱིས་སྤྱི་ཚོགས་ཐོན་སྐྱེད་འཚོ་བའི་ཁྲོད་ཡོངས་སུ་རྒྱ་ཁྱབ་ངངག བཀོལ་སྤྱོད་བྱེད་པ་དང་། མེད་དུ་མི་རུང་བའི་སྤྱི་ཚོགས་འཚོ་བའི་རིག་གནས་ཤིག་དུ་གྱུར་ཡོད།
འོན་ཀྱང་འདས་ཟིན་པའི་ལོ་རྒྱུས་ཀྱི་ཤུལ་ལམ་ནང་སྔ་ཕྱིའི་ལོ་རྒྱུས་སྨྲ་བ་དག་ཕལ་ཆེར་དུས་རབས་ཀྱི་བཀག་རྒྱ་དང་། ཆོས་ལུགས་ལྟ་བའི་ཕྱོགས་ཞེན་གྱིས་བསྒྲིབས་པས། ཚོང་ལས་དཔལ་འབྱོར་དང་། དེ་དང་འབྲེལ་བའི་འཇལ་བྱེད་བྲེ་སྲང་ལ་སོགས་པའི་འཚོ་བའི་རིག་གནས་སྐོར་ལ་ཡིད་སྣང་དེ་ཙམ་མི་བྱེད་པའི་ཕྱོགས་ལྷུང་རང་བཞིན་ཞིག མངོན་འདུག་སྟེ། སྔ་ཕྱིའི་ལོ་རྒྱུས་ཡིག་ཚང་ན་འདིའི་སྐོར་ཐར་ཐོར་ཙམ་མ་གཏོགས་སྔ་ཕྱི་གོ་རིམ་ཚང་ཞིང་གོང་བུར་ཆགས་པ་ཞིག་མེད་ལ། ལྷག་ཏུ་བོད་ཀྱི་ལོ་རྒྱུས་ཡིག་ཚངས་དག་ན་དེ་བས་ཉུང་། ཡིག་ཚང་ལ་ལ་ན་ཟུར་ཙམ་གླེང་མེད་པ་ཡང་ཡོད། འོན་ཀྱང་དུས་རིམ་སོ་སོའི་སྲིད་འབྱོར་གྱི་སྒྲིག་གཞིར་བརྟག་ཞིབ་ཚགས་ཚུད་པ་ཞིག་བྱ་འདོད་ན། འཇལ་ཚད་བྲེ་སྲང་གི་རིག་གནས་འདི་ཉིད་ཀྱང་ཤིན་ཏུ་གལ་འགངས་ཆེ་བའི་གནད་དུ་སོང་གཤིས། འདི་ནས་ཉེར་མཁོའི་ལོ་རྒྱུས་ཡིག་ཆ་གང་མང་ཞིག་ལ་དཔྱད་ཞིབ་དང་། ཡིག་ཚགས་ཀྱི་ནང་དོན་དཀྱུས་སུ་བཟུང་ནས་བོད་ཀྱི་ལོ་རྒྱུས་སྟེང་དུ་བྱུང་བའི་འཇལ་ཚད་བྲེ་སྲང་སྐོར་གྱི་རིག་གནས་ལ་ཅུང་ཙམ་བརྟག་པར་བྱའོ། །
གཅིག བཙན་པོའི་སྐུ་དུས་སུ་བྲེ་སྲང་རིག་གནས་ཀྱི་འབྱུང་བ་དང་འཕེལ་རིམ་སྐོར་གླེང་བ།
༡.བྲེ་སྲང་རིག་གནས་ཀྱི་མྱུ་གུ་ཐོག་མར་འབུད་པ་དང་ལུགས་མཐུན་གྱི་ཚོང་སྲོལ་དར་བ། །
འདི་ཡང་ཐོག་མར་གདུང་རབས་ཉེར་བདུན་པ་ལྷ་ཐོ་དོ་རི་སྙན་བརྩན་གྱི་སྐུ་དུས་སུ་སྐབས་དེའི་རྒྱ་གར་གྱི་པནཊི་ཏ"བློ་སེམས་འཚོ་དང་། ལོ་ཙ་བ་ལི་ཐེ་སེས"ཆོས"སྤང་ཀོང་ཕྱག་བརྒྱ་པ་དང་། གསེར་གྱི་མཆོད་རྟེན་ཁྲུ་གང་པ་ཅིག །མདོ་སྡེ་ཟ་མ་ཏོག"ལ་སོགས་པའི་ཆོས་དེ་རྣམས་ཁྱེར་ཡོངས་ནས་བོད་དུ་སངས་རྒྱས་ཆོས་ལུགས་ཀྱི་དབུ་ཐོག་མར་མར་བརྙེས་པར་བཤད་ཅིང་། དེ་ལས་སྐབས་དེ་ཙམ་ལ་སྤུར་རྒྱལ་གྱི་སྲིད་འབྱོར་རིག་གནས་རྨང་གཞི་ཇེ་བརྟན་དུསོང་བ་དང་། ཕྱི་ཕྱོགས་དང་ཕན་ཚུན་རིག་གནས་སྤེལ་རེས་མྱུག་གསར་ཆེས་ཆེར་འབུད་པར་མངོན་པ་དང་། །དེ་རྗེས་གདུང་རབས་སུམ་ཅུ་པ་བཙན་པོ་སྟག་བུ་གཉན་གཟིགས་ཀྱི་སྐུ་དུས་སུ་སླེབས་པ་ན"མཁར་ཕྱིང་བ་སྟག་རྩེ་ན་ནི་རྒྱལ་སྟག་བུ་སྙ་གཟིགས་བཞུགས། ཉེན་ཀའི་རྟིང་བ་ན་ནི་ཟིང་པོ་རྗེ་སྟག་སྐྱ་བོ་མཆིས། སྤུར་བའི་ཡུ་ན་ནི་ཟིང་པོ་རྗེ་ཁྲི་པངས་སུམ་མཆིས①ཞེས་གསལ་བ་ལྟར་པུར་རྒྱལ་འདི་ཉིད་བོད་དབུས་གཙང་ཁུལ་གྱི་རྒྱལ་ཕྲན་སྟོབས་ཤུགས་ཆེ་ཁག་གསུམ་གྱི་གྲས་སུ་གྱུར་པ་དང་མཐའ་བཞིའི་རྒྱལ་ཕྲན་གཅིག་འགྱུར་བཟོ་བའི་འགོ་ཚུགས་ཡོད་། དུས་མཚུངས་དཔྱ་བསྡུ་ཁྲལ་འཇལ་དང་སྟོང་བབ་འཇལ་བ་ལ་སོགས་པའི་སྤྱི་ཚོགས་ཀྱི་ལམ་ལུགས་འཐུས་འཚང་དུ་སོང་ཞིང་། ཚོང་ལས་དཔལ་འབྱོར་ལའང་དར་རྒྱས་ཤུགས་ཆེན་བྱུང་བ་དང་། འཇལ་ཚད་བྲེ་སྲང་སྐོར་གྱི་རིག་གནས་ཀྱང་འདི་དུས་སུ་ཐོག་མར་ལམ་ལུགས་ཅན་དུ་འགྱུར་བར་མངོན་སྟེ། ཡིག་ཚངས་ལས་། སྐབས་འདིར་ཁྲི་ངོར་སྣང་བཙུན་མོང་གི་བུས། "བྲེ་ཕུལ་སྲང་བཅོས་འབྲུ་མར་ཚད་ཀྱིས་བཅལ། དགའ་གཉིས་ཚོང་བྱས་མཐུན་གཉིས་ལ་ལུང་བསྡེབས། དེ་གོང་བོད་ན་ཚོང་དང་བྲེ་སྲང་མེད། དེ་ཕྱིར་མཛངས་མི་བདུན་གྱི་གསུམ་པར་གྲགས②ཞེས། བོད་དུ་འཇལ་ཤོར་འདེགས་གསུམ་ཚད་གཞི་སྔ་བ་འདི་བྱུད་འདུག་ཅིང་། བྲེ་སྲང་གི་འཇལ་ཚད་གཏན་འཁེལ་བྱུང་བ་འདི་དམངས་ཀྱི་མོས་པ་དང་མཐུན་ཞིང་སྤྱི་ཚོགས་ཐོན་སྐྱེད་འཚོ་བའི་དགོས་མཁོ་དང་འཚམས་པ་དང་ཁྱི་རབས་པ་ཚོས་ཁྲི་ངོར་སྣང་བཙུན་གྱི་བུས་འཇལ་བྱེད་བྲེ་སྲང་གི་ཚད་གཞི་ཐོག་མར་གཏན་ཁེལ་བྱས་པའི་བདག་རྐྱེན་དུ་མཛངས་མི་བདུན་གྱི་གསུམ་པར་བཀུར་བའོ།
ལམ་ལུགས་གསར་བ་ག་འདྲ་ཞིག་ཡིན་ཀྱང་རྨང་མེད་རང་བཞིན་ལྷུན་གྱིས་གྲུབ་པ་ཞིག་རྩ་བ་ནས་མེད་ཅིང་། འཇལ་ཚད་བྲེ་སྲང་གི་རིག་གནས་དེའང་ཡུན་རིང་སྤྱི་ཚོགས་ཐོན་སྐྱེད་འཚོ་བའི་བརྒྱུད་རིམ་ནང་ཐོན་རྫས་བརྗེ་སྤོ་དང་། ལམ་ལུགས་སྒྲིག་བཀོད་ཀྱི་དགོས་མཁོ། རྒྱུན་རིང་གི་ལག་ལེན་གོམས་སྲོལ་ནང་རིང་ནས་གྲུབ་པའི་སྤྱི་མཐུན་གྱི་སེམས་ཁམས་རྨང་གཞི་ཞིག་གི་སྟེང་རིམ་གྱིས་གྲུབ་པ་ནི་བརྗོད་དུ་མེད། "དེ་གོང་བོད་ན་ཚོང་དང་བྲེ་སྲང་མེད"ཅེས་པ་ལྟར་། དེ་ནས་བཟུང་བོད་ན་བྲེ་སྲང་རིག་གནས་ཀྱི་སྤྱོད་སྒོ་ལུགས་མཐུན་དུ་སོང་བ་དང་། ཚོང་ལས་ཀྱི་ཐད་ལའང་སྔར་སོང་གི་དོ་མི་སྙོམས་པའི་ཐོན་རྫས་བརྗེ་རེས་ཀྱི་ཚད་ལས་འདས་ཏེ། དོ་མཉམ་ལུགས་མཐུན་གྱི་ཚོང་སྒོ་གསར་པ་ཞིག་གཏོད་ཤུབ་པ་བྱུང་བར་མངོན་ནོ། སྤྱིར་བྱ་དངོས་འཕེལ་འགྱུར་གྱི་ཆོས་ཉིད་ནི་དམའ་རིམ་ནས་རིམ་གྱིས་མཐོ་རིམ་དང་། ཅུང་སྟབས་བདེའི་ཚད་ལས་ཆེས་ཞིབ་ཚགས་ཅན་གྱི་ཕྱོགས་སུ་འཕེལ་འགྱུར་ཡོང་བ་ཞིག་ཡིན་ཕྱིར། འཇལ་ཚད་བྲེ་སྲང་གི་རིག་གནས་འདི་ཉིད་ཀྱང་རིམ་གྱིས་འཐུས་སྒོ་ཇེ་ཚང་དང་ཆེས་ཞིབ་ཚགས་ཅན་གྱི་ཕྱོགས་སུ་འཕེལ་རྒྱས་བྱུང་ཡོད་དོ། །
༢.བྲེ་སྲང་གི་འཇལ་ཚད་ཁྲིམས་ཡིག་ཏུ་ཕབ་པ་དང་སྒོས་མི་ཆོས་ཀུན་སྤྱོད་ཀྱི་གཞིར་འགྱུར་བ།
བཙན་པོ་ཁྲི་སྲོང་བཙན་གྱི་སྐུ་རིང་ལ་མཚོ་བོད་མཐོ་གཞོང་ཁུལ་དུ་ཐོག་མར་གཅིག་འགྱུར་གྱི་སྲིད་དབང་བཙུགས་པ་དང་། སྲིད་འབྱོར་རིག་གནས་ཀྱི་སྟོབས་འབྱོར་ཆེས་ཆེར་རྒྱས་ཤིང་། ཕྱི་ཕྱོགས་སུ་ཤེས་དཔལ་དར་བའི་ཐང་རྒྱལ་རབས་དང་རྒྱ་གར་ལ་སོགས་རྒྱལ་ཁབ་དང་སྲིད་འབྱོར་རིག་གནས་ཀྱི་འབྲེལ་ཟམ་ལེགས་པར་བཙུགས་པ་དང་། ནང་ཁུལ་དུ་སྲིད་འབྱོར་སྒྲིག་གཞི་ཚགས་དམ་ལ་ཁྲིམས་ཡིག་བཀའ་བསྒོ་བཙན་པ་དང་། བཙན་པོའི་སྲིད་དབང་གི་མངའ་ཐང་སྟོབས་འབྱོར་ཆེས་ཆེར་རྒྱས་ཡོད་དེ། ཏུན་ཧོང་གི་བརྡ་རྙིང་ཡིག་ཆར། "བོད་ཀྱི་གཙུག་ལག་བཀའ་གྲིམས་ཆེད་པོ་དང་། བློན་པོའི་རིམ་པ་དང་། ཆེ་ཆུང་གཉྀས་ཀྱི་དབང་ཐང་དང་། ལེགས་པ་ཟིན་པ་འྀ་བྱ་དགའ་དང་། ཉེ་ཡོ་བ་འི་ཆད་པ་དང་། ཞིང་འབྲོག་གི་ཐུལ་ཀ་དད་དོར་ཀ་དང་། སླུངས་ཀྱི་གོ་བར་སྙམ་པ་དང་། བྲེ་པུལ་དང་། སྲང་ལ་སྩོགས་པ། བོད་ཀྱི་ཆོས་ཀྱི་གཞུང་བཟང་པོ་ཀུན། །བཙན་པོ་ཁྲི་སྲོང་བརྩན་གྱི་རིང་ལས་བྱུང་ངོ"③ཞེས་གསལ་བ་ལྟར་དང་། འཇལ་བྱེད་བྲེ་སྲང་སྐོར་གྱི་རིག་གནས་འདི་ཉིད་ཀྱང་བཙན་པོ་ཁྲི་སྲོང་བཙན་གྱི་སྐུ་རིང་ལ་ཐོག་མར་ཁྲིམས་ཡིག་གི་ལམ་ནས་གཏན་ལ་ཕབ་པ་དང་། དར་འཕེལ་བྱུང་ཡོད་དེ། ཁོད་སོ་དྲུག་གི་ནང་གསེས་བཀའ་ཡི་ཁྲིམས་ཡིག་ཆེན་པོ་དྲུག་ལས་། གཉིས་པ། འབུམ་གསེར་ཐོག་ཤ་བ་ཅན་གྱི་ཁྲིམས་ཅེས་པར་འཁོད་དོན་དུ།
"བྲེ་སྲང་ཕུལ་འཁྱོར་ཞོ་ནམ་སེ་བསྲན་སོགས། །
བཀའ་ལ་བཏགས་པ་ཁྲིམས་ཡིག་གཉིས་པ་སྟེ།
འབུམ་གྱི་གསེར་ཐོག་ཤ་བ་ཅན་ཞེས་གྲགས"④། །ཞེས་གསུངས་ཤིང་། བྲེ་སྲང་ལ་སོགས་འཇལ་ཤོར་འདེགས་གསུམ་གྱི་ཚད་གཞི་ཁྲིམས་ཀྱི་ལམ་ནས་གཏན་ལ་ཕབ་པ་དང་། དེ་བཞིན"མི་ཆོས་གཙང་མ་བཅུ་དྲུག་གིས་སྤྱོད་ལམ་གྱི་ཁ་བཟུང"⑤ཅེས་གསལ་བ་ལྟར་ཁྲིམས་ཀྱི་ལམ་ནས་མི་ཆུན་པའི་ཉེས་སྤྱོད་སྣ་ཚོགས་ལ་ཡང་དག་པའི་ཚད་འཛིན་བྱ་ཕྱིར་མི་ཆོས་ཀུན་སྤྱོད་ཀྱི་ལམ་དུ་འཁོད་ཅིང་། "བུ་ལོན་དུས་སུ་འཇལ་ཤིང་བྲེ་སྲང་ལ་གཡོ་སྒྱུ་མི་བྱེད་པ"⑥ཞེས་འཇལ་ཚད་བྲེ་སྲང་གི་རིག་གནས་འདི་ཉིད་ཀྱང་མི་ཆོས་གཙང་མ་བཅུ་དྲུག་གི་དོན་ཚན་དུ་འདྲེན་ནས་དེའི་ཁྱད་འཕགས་ཀྱི་བྱེད་ནུས་དར་སྤེལ་དང་སྲུང་སྐྱོབ་གང་ལེགས་ཐུབ་པ་བྱུང་ཡོད།
མར་ཁེ་སི་དང་ཨེན་ཀི་སིས། "ཁྲིམས་ཀྱི་འབྲེལ་བ་ནི་རྒྱལ་ཁབ་ཀྱི་རྣམ་པ་དང་མཚུངས་ཏེ། ཁྲིམས་ལ་རང་ངོས་ནས་གོ་བ་ལེན་མི་ནུས་ཤིང་། མིའི་རིགས་ཀྱི་བསམ་བློ་ནང་བཞིན་འགྲེལ་བ་ཡང་བྱ་མི་འོས་པར། དེ་ལས་ལྡོག་སྟེ་དེའི་འབྱུང་ཁུངས་དངོས་ནི་དངོས་པོའི་འཚོ་བའི་ཆ་རྐྱེན་ལ་བརྟེན་པ་ཡིན།⑦ཅེས་གསུངས་པ་ལྟར་སྤྱི་མཐུན་གྱི་ཁྲིམས་ཡིག་བྱུང་བ་དེས་སྐབས་དེའི་སྤྱི་ཚོགས་དཔལ་འབྱོར་གྱི་རྨང་གཞི་ཆུ་ཚད་ཆེས་མཐོན་པོར་བསྙེགས་ཟིན་པ་མཚོན་ལ། ཐོན་རྫས་བརྗེ་ཚོང་གི་ལས་སྒོ་དེ་དམངས་ཁྲོད་ཁྱབ་གདལ་རང་བཞིན་དུ་སོང་ཟིན་པ་དང་། དེ་ལས་ཀྱང་འཇལ་ཚད་བྲེ་སྲང་རིག་གནས་ཀྱི་གཞལ་དུ་མེད་པའི་བྱེད་ནུས་རང་བཞིན་དང་དོར་དུ་མེད་པའི་ཁྱད་འཕགས་རང་བཞིན་ཀྱང་མངོན་བཞིན་འདུག །
༣.བྲེ་སྲང་འཇལ་ཚད་ཐད་མ་གདྷའི་རིག་གནས་ཀྱི་ཤུགས་རྐྱེན་ཐེབས་ཚུལ་མངོན་པ།
བཙན་པོ་མངའ་བདག་ཁྲི་རལ་པ་ཅན་གྱི་སྐུ་དུས་སུ་འདུལ་བ་དང་། མདོ་རྩའི་འགྲེལ་པ་ལ་སོགས་ཆོས་གཞུང་མན་ངག་དང་བཅས་པ་དང་བཅས་པ་བསྒྱུར་ནས་དག་པར་བྱས་སོ། སྐད་གསར་བཅད་ཀྱིས་གཏན་ལ་ཕབ་ནས། སྡེ་སྣོད་གསུམ་ཁྲི་གཅིག་གི་སྟེང་ནས་གསུང་བར་བྱས་ཏེ། ཆོས་ལུགས་བཟང་པོ་མཛད། དཀར་ཆག་བཏབ་ནས་ཕྱོགས་ཕྱོགས་སུ་བསྲིངས་སོ། བཀའ་རྒྱ་ཆེ་ཆུང་ཡང་ཡི་གེར་བཏབ་མཛད་དོ། "ཐ་ན་བྲེ་དང་སྲང་། ཞོ་ལ་སོགས་པ་རྒྱ་དཀར་པོ་མ་ག་དྷ་དང་བསྟུན་ནས་འོན་ཆང་རྡོ་དང་། (སྐྱིད)ཤོད་ཤོ་མ(རར)གཏན་ལ་ཕབ།"⑧ཅེས་པ་ལྟར་སྐབས་དེའི་འཇལ་ཚད་བྲེ་སྲང་དང་བཅས་པར་ཡང་མ་གདྷའི་རིག་གནས་ཀྱི་ཤན་ཞུགས་ཚུལ་མངོན་ཞིང་། ཕལ་ཆེར་འདུལ་བའི་གཞུང་དུ་འདུལ་ཁྲིམས་བསྐྱངས་ཕྱིར་ཆད་སྐྱོན་ཕོག་རིགས་ལ་ཉེས་ཚབ་ཆེ་ཆུང་གཞིར་བཟུང་སེ་བ་ལ་སོགས་འཇལ་བྱེད་ཚད་གཞི་བཀོལ་བཞིན་ཁྲིམས་ཆད་གཏོང་སྲོལ་མཆིས་པ་འདུལ་བའི་འགྲེལ་པ་མང་ཆེ་བའི་མ་བྱིན་ལེན་གྱི་སྐབས་སུ་གསལ་བ་དང་། དེ་ལྟའི་ལམ་ལུགས་ཀྱིས་སྐབས་དེའི་རྒྱུན་བཀོལ་འཇལ་ཚད་བྲེ་སྲང་ཐད་དུའང་ཤན་ཞུགས་པར་ངེས་སོ།
༤.བཙན་པོའི་སྐུ་དུས་ཀྱི་འཇལ་ཚད་ཀྱི་ཐང་གཞི་གླེང་བ།
དེ་ཡང་སྔ་ཆར་གྱི་དཔྱད་གཞིའི་ཡིག་ཆར་གཞིགས་ཏེ་མཁས་དབང་འགའ་ཞིག་གིས་ཆོད་སྡོམ་གནང་བ་ལྟར་ན། "སྲོང་བཙན་སྒམ་པོ་ནས་ཁྲི་རལ་པ་ཅན་གྱི་བར་བཙན་པོའི་སྐབས་ཀྱི་བྲེ་ཚད་ནི་འབྲུ་རིགས་ཡ་ཁྱོར་ཉི་ཤུ་རྩ་གཅིག་ལ་བྲེ་གང་དུ་བརྩི་བ་དང་། དེ་ཡང་ཡ་ཁྱོར་གསུམ་དང་ཕྱེད་ཀ་ལ་ཕུལ་གང་དུ་བརྩི་བའི་ཕུལ་དྲུག་ལ་བྲེ་གང་། བྲེ་ཉི་ཤུ་ལ་ཁལ་གཅིག་བརྩི་བའི་ལུགས་གཅིག་དང་། ཡང་ཡ་ཁྱོར་གསུམ་ལ་ཕུལ་གང་དང་ཕུལ་བདུན་ལ་བྲེ་གང་། བྲེ་ཉི་ཤུ་ལ་ཁལ་གཅིག་བརྩི་བའི་ལུགས་གཉིས་ཡོད་རུང་། གང་ལྟར་ཡ་ཁྱོར་ཉི་ཤུ་རྩ་གཅིག་ལ་བྲེ་གང་བརྩི་བར་ཁྱད་མེད་པ་དེ་ནི་སྐབས་དེའི་འབྲུ་རིགས་གཤོར་འཇལ་གྱི་ཁལ་དང་བྲེའི་ཚད་གཞི་ཡིན་ལ་བྲེ་ནི་ཤིང་བྲེ་ཡིན། ཤ་མར་སོགས་འདེགས་བྱེད་སྲང་གི་ཚད་གཞི་ནི། ནས་རྡོག་ཆེ་བ་གཉིས་དང་། འབྲིང་བ་གཉིས། ཆུང་བ་གཉིས་བཅས་ནས་འབྲུ་ཆེ་ཆུང་དྲུག་གི་ལྗིད་ཚད་ལ་སེ་བ་གང་། སེ་བ་ཉི་ཤུའི་ལྗིད་ལ་ཞོ་གང་། ཞོ་བཅུའི་ལྗིད་ལ་སྲང་གང་། སྲང་བཞིའམ་སྤོར་བཞི་ལ་ཉག་གང་། ཉག་ཉི་ཤུ་སྟེ་སྲང་བརྒྱད་བཅུ་ཐམ་པ་ལ་ལ་ཁལ་གཅིག་བརྩི་བ་ནི་སྐབས་དེའི་འདེགས་འཇལ་གྱི་སྲང་ཚད་ཡིན། འདེགས་བྱེད་ཀྱི་སྲང་ནི་ཤིང་སྲང་ཡིན་པར་གྲགས། གསེར་དངུལ་སོགས་ཀྱི་འདེགས་ཚད་ནི་སྲང་བདུན་ལ་ནམ་གཅིག ནམ་བདུན་ལ་ཞོ་གང་། ཞོ་བཅུ་ལ་སྲང་གང་ཡིན་པར་གྲགས"⑨ཞེསགསུངས་པ་ལྟར་རོ། །
གཉིས། བསིལ་དུའི་དུས་སྐབས་ནས་དགའ་་ལྡན་ཕོ་བྲང་པའི་བར་གྱི་འཇལ་ཚད་བྲེ་སྲང་སྐོར་ལ་གླེང་བ།
༡.ཡུལ་ལུང་རེར་ཡུལ་ཁྲིམས་ཀྱི་ཞལ་ལྕེ་མང་དུ་ཐོན་པ་དང་། ཡུལ་བྲེ་ཡུལ་སྲང་ལ་སོགས་པའི་འཇལ་ཚད་སོ་སོར་གྱེས་པ།
རྒྱལ་པོ་འུ་དུམ་བཙན་བཀྲོངས་རྗེས་བོད་ཡུལ་བསིལ་མར་འགྱུར་བ་དང་། ལོ་ངོ་བཞི་བརྒྱ་ལྷག་ཙམ་གྱི་ནང་གཅིག་འགྱུར་གྱི་སྲིད་དབང་མེད་པར་དབང་ཤེད་སྟོབས་ཤུགས་སོ་སོས་རང་རང་མངའ་རིས་བཅད་བཟུང་དང་། གསར་དུ་ཐོན་པའི་མངའ་བདག་གྲལ་རིམ་སོ་སོས་ཀྱང་ཡུལ་ཚན་རེ་བཅད་བཟུང་བདག་སྐྱོང་བྱེད་བཞིན་གཅིག་འོག་གཅིག་ཏུ་མི་འདུ་བའི་ས་གནས་སྟོབས་ཤུགས་ཤོག་ཁ་མང་ཙམ་གྱེས་ཅིང་། སྔར་སྲོལ་གྱི་སྲིད་འབྱོར་སྒྲིག་གཞི་དེའང་འཕེལ་འགྱུར་སྣ་ཚོགས་བྱུང་ནས། བླ་མ་རེ་ལ་ཆོས་ལུགས་རེ། ལུང་པ་རེ་ལ་སྐད་ལུགས་རེ། ཅེས་པའི་ཁ་དཔེ་ཡུལ་གྲུ་རེར་ཡུལ་ཁྲིམས་རེ་དང་། ཡུལ་བྲེ་དང་ཡུལ་སྲང་ཅེས་འཇལ་བྱེད་བྲེ་སྲང་གི་ཚད་གཞི་ཡང་སོ་སོར་གྱེས་ཡོད་ལ། སྤྱོད་སྒོ་ཡང་ཅུང་མང་ཙམ་ཡིན་ངེས་སྟེ། ལྔ་པ་ཆེན་པོས་གཏན་ལ་ཕབ་པའི་ཁྲིམས་ཡིག་ཞལ་ལྕེ་བཅུ་གསུམ་དུའང་སྐབས་རེ"ཡུལ་བྲེ"⑩བཀོལ་རྒྱུན་ཡོད་ཚུལ་གསལ་བ་ལས་ཀྱང་རྟོགས་ནུས།
༢.ཚོང་འདུས་ཀྱི་ཁྲོམ་རྭའི་རིན་ཐང་གཞིར་བཟུང་གསེར་དངུལ་གྱི་ལྗིད་ཚད་གཏན་ལ་ཕབ་པ། ཚོང་ལས་ཀྱི་སྐོར་དེ་ཡང་བཙན་པོའི་སྐུ་དུས་ནས་ཤིན་ཏུ་དར་ཞིང་། ལྡེའུ་ཆོས་འབྱུང་དུ"ཁ་བརྒྱད་ནི་ཁྲོམ་ཁ་ཆེན་པོ་བརྒྱད་ལ་བྱའོ11ཞེས་སྲོང་བཙན་སྐུ་དུས་སུ་གཙོ་བོར་ཚོང་ལས་གཉེར་བའི་ཚོང་འདུས་ཀྱི་ཁྲོམ་ཁ་ཆེན་པོ་བརྒྱད་ཡོད་པར་བཤད་ལ། འབངས་ཁྱིམ་རྗེ་བྲན་རིམ་པ་ལྔ་བཤད་པའི་སྐབས་སུ། "རྒྱ་བྱ་ཆོང་པ་ལ་སོགས་ཚོང་པ་ལྔ12ཞེས་ཐོན་ཟོག་མི་འདྲ་བའི་ས་གནས་ཁག་གི་བརྗེ་ཚོང་གི་ལས་རིགས་བསྒྲུབས་པའི་ཁུལ་ལྔ་རུ་དབྱེ་བ་ལ་སོགས་ཚོང་ལས་ཀྱི་ལས་སྒོ་མང་ཞིང་། བསིལ་བུའི་དུས་སྐབས་ནས་བཟུང་ཏེ། སྐབས་དེའི་ཡུལ་བབ་དང་རིག་དངོས་འཚོ་བའི་རྒྱུ་རྐྱེན་གྱིས་བསྐུལ་ནས། གནས་ངེས་གཏན་དང་དུས་ངེས་གཏན་དུ་ཐོན་རྫས་བརྗེ་སྲོལ་དམིགས་རྐྱེན་དུ་འཛིན་ནས་ཚོང་འདུས་ཚོགས་སྲོལ་ཞིག་རིམ་གྱིས་དར་བ་དང་། བྲེ་སྲང་གི་འཇལ་ཚད་ཀྱང་གཅིག་འགྱུར་ཡོང་བའི་འགོ་ཚུགས་ཡོད།
དེ་ཡང་ཐོག་མར་དབུས་གཙང་གི་མཁས་པ་མི་བཅུས་བླ་ཆེན་གྱི་དྲུང་ནས་ཆོས་ཞུས་ཏེ་ཡུལ་དབུས་སུ་ཕེབས་པ་ན། ལོ་སྟོན་ན་རེ་ཁྱེད་རྣམས་འདིར་བཞུགས། ངས་ཚོང་པ་དང་འགྲོགས་ཏེ་དབུས་གཙང་དུ་ཕྱིན་ལ་བསྟན་པ་དར་བར་ནུས་ན་བསྡད་ཀྱི་ཁྱེད་རྣམས་ཡང་བྱོན། མི་ནུས་ན་ལོག་ལ་འོང་གསུངས་ནས་འདན་མའི་ཚོང་པ་དང་འགྲོགས་ཏེ་ཚོང་པ་སྔར་གསུམ་འཕྲང་ནས་ལྡོག་པ་ལ། ལོ་སྟོན་གྱིས་འདི་ནས་མ་ལྡོག་པར་གཙང་དུ་སོང་ཚོང་ལེགས་པར་འོང་། མགུར་མོ་རབ་ཁ་ན་ལོ་ནད་གཙུག་ན་བྱ་བ་ཡོད། དེ་ལ་ཁྱེད་ཀྱི་བུ་རབ་ཏུ་བྱུང་ནས་དབུས་ན་ཡོད་གྱིས་ཤིག་བྱས་ཏེ་བཏང་བས་ཚོང་ལེགས་པར་བྱུང་། དེ་ཕྱིན་མགུར་མོ་ཚོང་འདུས་ཆགས"13པ་དང་། དེ་སྔོན་བོད་ཀྱི་གསེར་དངུལ་ལྗིད་ཚད་ཀྱི་ཐང་གཞི་ཡང་ཚོང་འདུས་མགུར་མོའི་ཁྲོམ་རའི་རིན་ཐང་གཞིར་བཟུང་ནས"14རིམ་གྱིས་གཏན་ལ་ཕབ་པ་དང་། དེ་བཞིན་གཙང་པ་རྒྱལ་པོའི་དུས་སུའང"དགོས་འདོད་འཕྲུལ་ཟམ་གྱི་ཚོང་འདུས་གང་ལ་གང་འདོད་དུ་འདུ"15བཞིན་གསེར་རྐྱང་གི་སྲང་ཚད་དང་སེ་བའི་བྲེ་ཚད་ཀྱི་རིན་བབ་ཐད་། "ཚོང་འདུས་ཀྱི་གསེར་རིན་ལག་ཡོད་གང་འདུག་ལ་ཆ་འཇོག་པ་སོགས་གནང"16སྲོལ་མཆིས་ཤིང་། །དེ་ཙམ་ནས་བཟུང་བྲེ་སྲང་གི་འཇལ་ཚད་ཀྱང་སླར་ཡང་གཅིག་མཐུན་ཡོང་འགོ་ཚུགས་ཡོད། །
༣.བྲེ་སྲང་གི་འཇལ་ཚད་སྐོར་དེ་རིམ་གྱིས་ཁྲིམས་ཡིག་ཏུ་ཕབ་ནས་གཅིག་མཐུན་བྱུང་བ།
ཡོན་གོང་མ་སེ་ཆེན་ཧན་གྱིས་སྔ་རྗེས་སུ་འགྲོ་མགོན་ཆོས་རྒྱལ་འཕགས་པར་དབུས་གཙང་ཁྲི་སྐོར་བཅུ་གསུམ་དང་བོད་ཆོལ་ག་གསུམ་ཡོན་མཆོད་དུ་ཕུལ་བ་དང་། ས་སྐྱ་དཔོན་ཆེན་གྱི་ལམ་ལུགས་རིམ་པར་བྱུང་ཏེ། ས་སྐྱ་པས་བོད་ཡོངས་ལ་དབང་བསྒྱུར་བའི་འགོ་ཚུགས། འཇའ་མོ་བཏབ་པ་དང་དུད་གྲངས་བརྩིས་གཤེར་ལ་སོགས་པའི་བརྒྱུད་རིམ་ནང་སྲིད་འབྱོར་གྱི་སྒྲིག་གཞི་རིམ་གྱིས་ཞིབ་ཚགས་ཅན་དུ་འགྱུར་བ་དང་།བྲེ་སྲང་གི་འཇལ་ཚད་སྐོར་ཡང་རིམ་གྱིས་གཅིག་མཐུན་གྱི་འགོ་ཚུགས་ཟིན་པ་ནི་སྨོས་མེད་རེད། གཞན་ཡང་། ས་སྐྱའི་དུས་སྐབས་སུ་ལས་སྒོ་བཅུ་གསུམ་གྱི་དབྱེ་བ་ཕྱེས་ཚུལ་དང་བོད་ཡོངས་ཧོར་ཁྲིམས་ཀྱི་ལུགས་བཞིན་བསྐྱངས་བར་གསལ་ཀྱང་ཁྲིམས་འདི་དང་འདི་ཞེས་མཐོང་བར་མ་ནུས་པས་ཞིབ་ཏུ་སྨྲ་བར་མི་སྤོབས་ཞིང་།
ཕག་གྲུ་སྡེ་སྲིད་ཀྱི་དབང་སྒྱུར་རིང་ལ་ཆོས་རྒྱལ་གོང་མའི་ལུགས་སྲོལ་ལ་གཞིར་བཅས་གཡུ་སྒྲ་སྒྲོག་པའི་ཁྲིམས་ཡིག་ཞལ་ལྕེ་བཅོ་ལྔ་གཏན་ལ་ཕབ་པ་དང་། དེ་ལས་དགུ་པ། ཡུལ་དུས་ཚོང་གི་ཞལ་ལྕེ་རུ། "ཕན་ཚུན་ཉོ་འདོད་ཚོང་འདོད་ཀྱི་མཚམས་སུ་རིན་རྒྱག་བྱེད་པ་ལ་ཐོག་མར་ཞོ་ཐག་བཅད་པར་བྱ་སྟེ"17སྔོན་ནས་འཇལ་ཚད་གཏན་འཁེལ་དགོས་པར་བསྟན་པ་དང་། དེ་བཞིན"ཉོ་ཚོང་གང་བྱེད་ཀྱང་ཕན་ཚུན་འོག་ཚོད་བླངས་ནས། རི་སྤུས་གང་འོས་དང་། ཞོ་གྲངས་ཁལ་གྲངས་གང་འོས་ལ་རིག་པས་སྤྱད་ནས་བྱེད་པ་ཡིན་ནོ"1ཞེས་རིན་བབ་གཞིར་བཟུང་འཇལ་ཚད་བཀོལ་སྤྱོད་བྱེད་པ་དང།
གཙང་པ་རྒྱལ་པོའི་སྐུ་དུས་སུ་བཀའ་ཁྲིམས་ཀྱི་བཅད་ཁ་གཙང་ཞིང་བརྗིད་གནོན་ཆེ་བས་རྒན་མོ་སེར་འཁུར་རྫོགས་ལྡན་གྱི་དུས་ཅེས་ཀུན་གྱིས་བསྔགས་ཅིང་། དུས་དེར་ཚལ་པའི་ཁྲིམས་ཡིག་རྙིང་པ་དང་། དེ་བཞིན། "ཞལ་ལྕེའི་རྩ་བ་རྒྱལ་ཁྲིམས་ཟེར་བ་ལྟར་རྒྱལ་པོའི་ཁྲིམས་ཡིག་གི་དགོངས་པའི་ཁྲིམས་ཡིག་ཆེན་མོ་གཞིར་བཞག །ཡུལ་ཁྲིམས་ལ་དཔེ་བླངས། རང་ཁྲིམས་ཡིག་ལུགས་གའུ་ལ་བསྒྲིགས་ནས་ཞལ་ལྕེ་ཆེན་མོ་བཅུ་དྲུག་གཏན་ལ་ཕབ་ཅིང་ཁྲིམས་ཡིག་ཞལ་ལྕེ་བཅུ་དྲུག་གཏན་ལ་ཕབ"19པ་དང་། བདུན་ཚན། དྲན་འཛིན་ཆད་ལས་ཀྱི་ཞལ་ལྕེ་རུ་བྲེ་སྲང་གི་འཇལ་ཚད་གཏན་ལ་ཕབ་ཡོད་ལ། ཚོང་འདུས་ཀྱི་གསེར་རིན་ལག་ཡོད་གང་འདུག་ལ་ཆ་འཇོག་གནང་སྲོལ་སྐོར་འཁོད་འདུག་ཅིང་། འཇལ་ཚད་ཐད"སྨར་སེར་ཕྱེད་མའི་སྲང་གང་ལ་གསེར་ཞོ་བཞི། སྨར་ཞོ་བཞི། སྨར་ཞོ་ལ་གཙང་བྲེ་ཚད་ཀྱི་ཁལ་བརྒྱད། གསེར་ཞོ་ལ་དེ་ལྡབ་འཕར་བའི་ཁལ་བཅུ་དྲུག རྩེ་བྲེ་ཚད་ཀྱིས་བྱེད་པའི་སྲོལ་དང་། ཡང་མཁར་རུའི་ཁལ་དྲུག་ལ་སྨར་ཞོ། བཅུ་གཉིས་ལ་གསེར་ཞོ། དབུས་ལ་གསེར་བྲེའི་བཞི་ཞོ་དང་གསུམ་ཞོ་སོགས་རྣམ་གྲངས་ཤིན་ཏུ་མང་བ་འདུག་པ་ཞོའི་ཚད་ནི། ཚལ་པའི་ཁྲིམས་ཡིག་རྣམས་སུ་ཞོ་བཟང་ངན་འབྲིང་གསུམ་དུ་བྱས་པའི་མཛོ་རྟ་དྲེལ་རྒྱབ་ལོངས་ལ་བཟང་ཞོ་གང་། བོང་བུ་ཕོ་རྒྱགས་ཚད་ཀྱི་རྒྱབ་ལོངས་ལ་འབྲིང་ཞོ། བོང་མོ་གླང་ཆུང་གི་རྒྱབ་ལ་ངན་ཞོ་བྱེད་པ་སོགས་འདུག་པ་ཐམས་ཅད་དུ་མཁར་རུའི་དྲུག་ཞོ་ནི་ཚད་པར་ཤེས་པ་བཞིན། ནས་སུ་ཕབ་ན་བརྒྱད་ཞོའི་དམར་སེར་གྱི་སྲང་གང་ལ་ནས་ཁལ་དགུ་བཅུ་གོ་དྲུག་མཁར་རུའི་དྲུག་ཞོལ་བདུན་ཅུ་དོན་གཉིས་ཐོབ20པ་ལ་སོགེས་པའི་གཏན་འབེབ་ཀྱང་བྱས་ཡོད་བྱས་ཡོད། སྤྱིར"མཁར་རུའི་འབོ་དྲུག་ཞོ་འདི་ཡུལ་ཐམས་ཅད་དུ་ཚད་མར་ཤེས་བཞིན། བྲེ་མཁར་རུ་ལ་ཆ་བཞག་པ་དང་། སྲང་ཆེན་གྱི་ཐ་སྙད་ནི་སྨར་ཞོའི་ནང་ནས་ཞོ་བརྒྱད་ལ་སྲང་ཆེན་རེ་བྱས་བའི་མཁར་རུའི་དྲུག་ཞོ་བྱས་ན་ཁལ་བཞི་བཅུ་ཞེ་བརྒྱད་ལ་སྲང་ཆེན་རེ"21བརྩིས་སྲོལ་མཆིས་སོ། །
དགའ་ལྡན་ཕོ་བྲང་གི་སྲིད་དབང་གི་སྐབས་སུ། ཏཱལ་འི་བླ་མ་སྐུ་ཕྲེང་ལྔ་པས་ཁྲིམས་ཡིག་ཞལ་ལྕེ་བཅུ་གསུམ་གཏན་ལ་ཕབ་པ་དང་། འཇལ་ཚད་ཐད་ཡུལ་བྲེ་ཡུལ་སྲང་གི་སྤྱོད་རྒྱུན་ཕྲན་བུ་སྣང་བ་དང་། དབུས་གཙང་བྲེ་སྲང་གི་འཇལ་ཚད་སོ་སོར་མཆིས་པ་ལ་འཇལ་ཚད་ཡོངས་སུ་གཅིག་མཐུན་ཡོང་ཕྱིར"ཁྲིམས་ཀྱི་བྲེ་སྲང་བསམ་གྲུབ་རྩེའི་བྲེ་སྲང་ཚད་མར་ཆ་བཞག"22པ་དང་། བཞི་ཚན་ནག་ཆེན་ཁྲག་སྦྱོར་གྱི་ཞལ་ལྕེ་རུ་བྲེ་སྲང་གི་འཇལ་ཚད་ཇི་ལྟར་ཡིན་ཚུལ་སྐོར་འཁོད་པ་ནི"སྨར་སེར་ཕྱེད་མའི་སྲང་གང་ལ་གསེར་ཞོ་བཞི་དང་། སྨར་ཞོ་བཞི། ཞོ་ཐང་གཞིས་ཀ་བསམ་གྲུབ་རྩེར་གཏན་ཚིགས་མཁའ་འབོའི་ཁལ་བརྒྱད་ལ་མར་ཞོ་གང་། གསེར་ཞོ་གང་ལ་དེའི་ལྡབ་འཕར་བའི་ཁལ་བཅུ་དྲུག་ལ་གསེར་ཞོ་གང་དུ་བརྩི་བ"23ལ་སོགས་པའི་འཇལ་ཚད་གཏན་འབེབ་བྱུང་བའོ།
དེ་བཞིན་དུས་རབས་བཅུ་བདུན་པའི་དུས་དཀྱིལ་ཙམ་ལ་བལ་པོའི་རྒྱལ་ས་ཀ་ཏ་མན་ཏུའུ་ནས་བཟོས་པའི་སྤྱོད་དངུལ་བླུགས་མ་བོད་ཡུལ་དུ་དར་འགོ་ཚུགས་པ་དང་། བལ་ཡུལ་གྱི་བསྲེ་ལྷད་སྤྱོད་དངུལ་དང་བོད་ཡུལ་ཀྱི་དངུལ་དཀར་ལྗིད་ཚད་གཅིག་མཚུངས་ངང་བརྗེས་ཀྱི་ཡོད། ཕྱིས་དོ་མི་མཉམ་པའི་ངང་ཚུལ་དེ་རིམ་གྱིས་ཕྱིར་མངོན་ཏེ་ཕན་ཚུན་བར་རྩོད་རྙོག་ཀྱང་རྒྱུན་གཏན་དུ་སོང་བ་དང་། དུས་མཚུངས་བོད་རང་གི་དངུལ་ལོར་བཟོ་བཅོས་ལམ་ལུགས་ལའང་ཤུགས་རྐྱེན་ཆེན་པོ་ཐེབས་ཡོད་ལ། རྒྱུན་གཏན་གྱི་ཁྲོམ་ཚོགས་སུ་འཇལ་ཚད་ཀྱི་ཚད་གཞི་ཡང་གཅིག་འགྱུར་ཡོང་ཕྱིར་ཡང་ཡང་ཁྲིམས་ཀྱི་ཁ་ནོན་ཡོད་དེ། སྐབས་དེའི་ཁྲིམས་ཡིག་དྭངས་ཤེལ་མེ་ལོང་ལས་ལྷ་ས་འདིར་རྒྱ་དཀར་ནག་སེར་གསུམ། ཁ་ཆེ། ནེ་པ་ལ། །སྟོད་ཧོར་གྱི་རིགས་ཇི་སྙེད། མོན་དང་ཀླ་ཀློ་སོགས་སྐད་དང་ཞྭ་སྟབས་མི་གཅིག་པ་སྣ་ཚོགས་ཤིག་ཚོང་འདུས་འདི་ཉིད་དུ་འཚོག་པར་རྒྱུན་གཏན་ཁྲོམ་ཚོགས་ལ་ཁྲིམས་སོགས་ལ་ཁྲིམས་ནོན་ཞིང་ཞོ་ཐུར་ཉག་སྲང་བྲེ་བཅས་ཚད་མ་ཡིན་མིན་རྟོག་ཞིབ་བཅུག་པའི་ཚད་ལྡན་ཞེ་གཅིག་ཏུ་ཡོང་བ་དགོས་ཅེས་འཁོད་པ་དང་། དེ་ཡང་སྐབས་དེའི་ཚོང་ཟོག་ཉོ་ཚོང་སྐབས་ཀྱི་འཇལ་ཤོར་གྱི་ཚད་གཞི་སྐོར་ལ་དཔེ་མཚོན་ཙམ་དུ་འདྲེན་པ་ནི། "བོད་དང་ཧིན་རྡུའི་ཚོང་ཟོག་བརྗེ་རེས་ལས་ཧིན་རྡུ་ནས་ཐོན་པའི་བུ་རམ་སོགས་ཤོར་ལ་འདེགས་བ་དང་། བོད་ཐོན་གྱི་མར་དང་བལ་སོགས་ཁལ་ལ་འདེགས་ཀྱི་ཡོད་པས་ཁལ་གཅིག་ལ་ཉག་ཉི་ཤུ་དང་། ཁལ་བཅུ་གཉིས་ལ་མོན་དོ་གཅིག་བཅས་ཡིན། ད་དུང་འབྲུ་རིགས་གཤོར་བྱེད་རུའི་ཁལ་གང་ལ་བྲེ་ཉི་ཤུ། བྲེ་གཅིག་ལ་ཕུལ་དྲུག་ཡིན། གཞིས་རྩེ་ཁུལ་དུ་ཆོས་འབོ་ཞེས་བྲེ་བརྒྱད་ལ་འགྲོ་བའི་འབོ་ཡང་ཡོཔཚད་འཇལ་ནི་རས་ཁ་གང་ཞེས་རས་སོགས་ཀྱི་ཚད་འཇལ་གྲུ་བཞི་མ་ཞིག་གི་ཚད་ལཟེམཤ་ལ་སོགས་པ་འགའ་ཤས་སྤོམ་ཚོད་ཀྱང་བྱེད་ཀྱི་ཡོད་བོད་དངུལ་ཐད་ཁ་གང་གཉིས་ལ་སྐར་ལྔ་དང་། གསུམ་ལ་སྐར་ཕྱེད་བརྒྱད། བཞི་ལ་ཞོ་གང་དྲུག་ལ་ཏྲང་གཞོ་བཅུལ་སྲང་གང་། སྲང་ལྔ་བཅུ་ལ་རྡོ་ཚད་གཏིག་བཅས་ཀྱི་བརྩི་སྲོལ་ཡོད"24ཅེས་བྱའོ། །
གསུམ། མཇུག་བསྡུ་བ།
བོད་ཀྱི་བྲེ་སྲང་གི་རིག་གནས་སྐོར་འདི་ནི་ཐོག་མར་མི་རྣམས་ཀྱི་ཐོན་སྐྱེད་འཚོ་བའི་དགོས་མཁོ་དང་བསྟུན་ནས་རིམ་གྱིས་འཕེལ་འགྱུར་བྱུང་བ་དང་། དེ་རྗེས་དུས་རིམ་སོ་སོའི་ནང་དབང་འཛིན་སྟོབས་ཤུགས་མངའ་ཁོངས་རྒྱ་བསྐྱེད་བྱེད་པ་དང་གཅིག་འགྱུར་གྱི་སྲིད་དབང་འཛུགས་པའི་བརྒྱུད་རིམ་ནང་བཀའ་ཁྲིམས་ཞལ་ལྕེ་གཏན་འབེབ་བྱེད་པ་དད་ཆབས་ཅིག་འཇལ་ཚད་བྲེ་སྲང་གི་སྐོར་འདི་ཡང་རིམ་པར་ཁྲིམས་སུ་ཕབ་ནས་ལུགས་མཐུན་ཅན་དུ་འགྱུར་བ་དང་། ཡང་དུས་ཡུན་རིང་མོའི་ནང་སྲིད་འབྱོར་རིག་གནས་ཀྱི་འཕེལ་འགྲིབ་ཁྲོད་བྲེ་སྲང་འཇལ་ཚད་ཀྱང་འཕེལ་འགྱུར་སྣ་ཚོགས་བྱུང་ནས་ཡུལ་གྲུ་སོ་སོར་ཡུལ་བྲེ་དང་ཡུལ་སྲང་ལ་སོགས་པའི་འཇལ་ཚད་མང་ཙམ་གྱེས་ཤིང་། དེ་རྗེས་རིམ་པར་གཅིག་འགྱུར་བྱུང་བ་ལ་སོགས་པའི་བརྒྱུད་རིམ་བརྒྱུད་ཡོད་། མདོར་ན། བྲེ་སྲང་གི་རིག་གནས་འདི་ནི་སྤྱིར་སྤྱི་ཚོགས་སྲིད་འབྱོར་སྒྲིག་གཞིའི་ཐོན་དངོས་ཤིག་དང་། སྲིད་འབྱོར་སྟོབས་ཤུགས་ཆེས་ཆེར་འཕེལ་བའི་བརྡ་རྟགས་ཤིག་ཀྱང་རེད། འདིར་ནི་ཁོ་བོས་ལོ་རྒྱུས་དེབ་ཐེར་ཐོག་ཏུ་ཐར་ཐོར་དུ་འཁོད་པའི་འཇལ་ཚད་སྐོར་རྣམས་དཀྱུས་སུ་བཟུང་བ་དང་། གཙོ་བོ་ནི་དུས་རིམ་སོ་སོའི་ནང་གི་ཁྲིམས་ཡིག་ཏུ་གསལ་བའི་འཇལ་ཚད་རིག་གནས་སྐོར་དཔྱད་གཞི་བྱས་ཏེ་ལོ་རྒྱུས་སྟེང་གི་བྲེ་སྲང་རིག་གནས་སྐོར་ལ་དཔྱད་པ་ཅུང་ཙམ་བགྱིས་ཁུལ་བྱས་ཡོད་རུང་། རང་ཉིད་ཀྱི་རྣམ་དཔྱོད་ཀྱི་རྩལ་དབུལ་བ་དང་དཔྱད་གཞིར་བཟུང་བའི་ཡིག་རིགས་ཕུན་སུམ་ཚོགས་པོ་མ་ཡིན་པ་ལ་སོགས་པའི་རྒྱུ་རྐྱེན་དབང་གིས་ད་དུང་ཞིབ་ཆ་མ་ཐོན་ས་དང་རབ་རིབ་ཏུ་འགྱུར་བའི་ཆ་མི་ཉུང་ཙམ་གནས་ཡོད་ཅིང་། བློ་ལྡན་ཚོགས་ཀྱིས་དག་སེལ་ཁ་སྐོང་དང་མུ་མཐུད་དཔྱད་བརྗོད་གནང་རྒྱའི་འདུན་པ་ཆེ། །


c: text/html

text:
ཉེ་ཆར།སྐུ་ཞབས་བསྟན་འཛིན“ཀྲུང་གོའི་རིག་གནས་ཐོན་ལས་སློབ་གླིང་གི་ལོ་བརྒལ་ཐད་གཏོང་དགོང་ཚོགས(2018)”སུ་ཞུགས་ཤིང་།ཁོང་ལ“2017ལོའི་ཀྲུང་གོའི་རིག་གནས་དམིགས་བསལ་མཛད་རྗེས་མི་སྣའི”བྱ་དགའ་ཐོབ་པ་རེད།
2017ལོར། ཀྲུང་གོའི་རིག་གནས་ཐོན་ལས་ལས་རིགས་སུ《རི་སྤྱང་དཔུང་ཚོགས། ཁག་གཉིས་པ།》དང་། 《གྱེར་འདོན་མཁན།》《ཁྲུའུ་ཁྱོ་ཡི་ལོ་རྒྱུས།》སོགས་ཕུལ་དུ་བྱུང་བའི་གློག་བརྙན་དང་། དྲ་རྒྱའི་ཟློས་གར། རིག་གནས་ལེ་ཚན་སྐོར་ཅིག་བྱུང་སྟེ་གྲགས་འགུལ་མི་ཆུང་བ་བཟོས་ཤིང་།གནའ་བོའི་ཕོ་བྲང་གི་རིག་དངོས་སྲུང་སྐྱོབ་སོགས་སྲོལ་རྒྱུན་བཟོ་རྩལ་དར་སྤེལ་གྱི་ལས་གཞིར་སྤྱི་ཚོགས་ཡོངས་ཀྱིས་དོ་ཁུར་ཆེན་པོ་བྱས། ཁྱད་ཆོས་ལྡན་པའི་གྲོང་བརྡལ་གྱི་འཛུགས་སྐྲུན་ནི་ཆར་རྗེས་ཀྱི་ཤ་མོ་བརྡོལ་བ་དང་འདྲ་ཞིང་། རིག་གནས་དང་ཚན་རྩལ་གཅིག་འདྲེས་ཀྱི་བརྩམས་ཆོས་དང་། རིག་གནས་དོན་ཆེན། མི་སྣ་གྲགས་ཅན་སོགས་རྒྱུན་མ་ཆད་པར་བྱུང་། དེར་བརྟེན“ཀྲུང་གོའི་རིག་གནས་ཐོན་ལས་སློབ་གླིང་གི་ལོ་བརྒལ་ཐད་གཏོང་དགོང་ཚོགས(2018)”དེ་ཟླ12པའི་ཚེས31ཉིན་ཀྲུང་གོ་སྨྱན་སྦྱོར་སློབ་ཆེན་གྱི4Kའཁྲབ་སྟོན་ཚོམས་ཆེན་དུ་ཚོགས་ཤིང་། བྱ་དགའི་རྣམ་གྲངས་རིགས་དགུ་བོ་ཡོངས་བསྒྲགས་བྱས་ཏེ། དྲ་རྒྱ་དང་། རིག་གཞུང་གསལ་འགྲེལ།ལས་རིགས་ཁེ་དྲགས་ལྡན་པའི་དགོང་ཚོགས་གཟབ་རྒྱས་ཤིག་བསྡུས་པ་རེད།
ཐེངས་འདིའི་དགོང་ཚོགས་ཀྱི་བརྗོད་དོན་ནི“དུས་རབས་གསར་བའི་རིག་གནས་ཀྱི་སྟོབས་ཤུགས”ཞེས་པ་ཡིན་ལ། ཀྲུང་གོའི་སྨྱན་སྦྱོར་སློབ་ཆེན་དང་། ཆིན་ཧྭ་སློབ་ཆེན། པེ་ཅིང་སློབ་ཆེན། ཧྲང་ཧེ་འགྲིམ་འགྲུལ་སློབ་ཆེན། ནན་ཅིང་སློབ་ཆེན། ཝུའུ་ཧན་སློབ་ཆེན།ནན་ཅིང་སྒྱུ་རྩལ་སློབ་གླིང་།ཧྲེན་ཀྲེན་སློབ་ཆེན་སོགས་རྒྱལ་ནང་དུ་སྐད་གྲགས་ཆེ་བའི་སློབ་གྲྭ་ཆེན་མོ16གི་རིག་གནས་ཐོན་ལས་ཞིབ་འཇུག་སྡེ་ཁག་གིས་གཙོ་སྒྲུབ་བྱས་པ་རེད། དགོང་ཚོགས་སྟེང་ཀྲུང་གོའི་རིག་གནས་ཐོན་ལས་སློབ་གླིང་གི་ལོ་འཁོར་དཔྱད་འདེམས་བྱ་འགུལ་སྤེལ་ཞིང་། བྱ་དགའི་རྣམ་གྲངས་ལ་རིག་གནས་ཤུགས་རྐྱེན་ཆེ་བའི་གྲོང་ཆེན་དང་། རིག་གནས་མི་སྣ། རིག་གནས་ཀྱིས་ཕྱུག་པའི་གྲོང་བརྡལ། རིག་གནས་ཐོན་ལས་གླིང་ཁུལ། རིག་གནས་ཚན་རྩལ་ཐོན་རྫས་བཅས་རིགས་དགུ་ཡོད།
ཐེངས་འདིའི་ལོ་བརྒལ་ཐད་གཏོང་དགོང་ཚོགས་ཀྱིས་རེབ་གཅིག་ཏུ་རིག་གནས་པའི་སྡེ་དང་། ལས་རིགས་ཀྱི་ཆེད་མཁས་མང་པོ་གདན་དྲངས་ཏེ། བྱ་དགའི་རྣམ་གྲངས་དགུ་བོར་ཡུལ་དངོས་སུ་དཔྱད་འཇོག་བྱས་ཤིང་།2017ལོའི་རིག་གནས་ཕྱོགས་ཀྱི་དོན་དག་ཚ་ཤོས་དང་ཆེ་ཤོས་རིགས་ལ་གསལ་འགྲེལ་དང་དེ་དག་མཉམ་སྤྱོད་བྱས། ཀྲུང་གོའི་རྩོམ་པ་པོ་མཐུན་ཚོགས་ཀྱི་ཀྲུའུ་ཞི་གཞོན་པ་བསྟན་འཛིན་དང་།དཔྱད་བརྗོད་པ་གྲགས་ཅན་དང་པེ་ཅིང་སློབ་གྲྭ་ཆེན་མོའི་རྒྱའི་སྐད་ཡིག་སྡེ་ཁག་གི་དགེ་རྒན་ཆེན་མོ་བ་ཀྲང་དབྱི་ཝའུ། ཀྲུང་དབྱང་བརྙན་འཕྲིན་ཁང་གི《མཁས་བརྒྱའི་གླེང་སྟེགས》ལེ་ཚན་གྱི་མདོ་འཛིན་པ་མེང་མན།ཐའེ་ཝན་གྱི་སྐད་གྲགས་ཆེ་བའི་ཟུར་ཟའི་རི་མོ་བ་ཚའེ་ཀྲི་ཀྲུང་།སྐད་གྲགས་ཆེ་བའི་དྲ་རྒྱའི་རྩོམ་རིག་གི་རྩོམ་པ་པོ་ཐང་ཅཱ་སན་ཧྲོ་སོགས་རིག་གནས་པའི་སྡེ་དང་ལས་རིགས་ཀྱི་སྐད་གྲགས་ཆེ་བའི་ཆེད་མཁས་མང་པོ་ཕྱོགས་གཅིག་བསྡུས་ཏེ་ཡུལ་དངོས་སུ་དཔྱད་འཇོག་བྱས།སྐད་གྲགས་ཆེ་བའི་རྩོམ་པ་པོ་དང་ཤེས་ཡོན་པ་བསྟན་འཛིན་གྱིས་ཧང་ཀྲོའུ་དང་། ཏུན་ཧོང་། ཆུས་ཧྥུ། པེ་ཅིང་ཁྲའོ་དབྱང་ཁུལ། ཐེན་ཅིན་ཧོ་ཞི་ཁུལ་སོགས་ཀྲུང་གོའི་ལོ་འཁོར་གྱི་རིག་གནས་ཤུགས་རྐྱེན་ཆེ་བའི་གྲོང་ཁྱེར་ཆེན་མོ་བཅུ་ལ་རེ་རེ་བཞིན་དཔྱད་འཇོག་བྱས།
བསྟན་འཛིན་ལ“2017ལོའི་ཀྲུང་གོའི་རིག་གནས་དམིགས་བསལ་མཛད་རྗེས་མི་སྣའི”བྱ་དགའ་ཐོབ་ཅིང་། ཁོང་གིས། པེ་ཅིང་སློབ་ཆེན་དང་། ཆིན་ཧྭ་སློབ་ཆེན། ཀྲུང་གོ་སྨྱན་སྦྱར་སློབ་ཆེན་སོགས་སློབ་གྲྭ་ཆེན་མོ7ནི་ཀྲུང་གོའི་རིམ་པ་ཆེས་མཐོ་བའི་སློབ་གྲྭ་ཆེན་མོ་ཡིན་ལ། སློབ་གྲྭ་ཆེན་མོ་ནི་རིག་གནས་རྒྱུན་འཛིན་དང་། འཇོན་མི་སྐྱེད་སྲིང་། བསམ་བློའི་རྒྱགས་ཕྱེ་གནང་བའི་གཤིན་ས་བཅས་ཡིན་པས།སློབ་གྲྭ་འདི་དག་གིས་གནང་བའི་བྱ་དགའ་ཐོབ་པ་ནི་ཤིན་ཏུ་དགའ་འོས་པ་ཞིག་ཡིན་ཞིང་།རིག་གནས་ཐོན་ལས་ནི་གསར་དར་གྱི་མདུན་ལྗོངས་ཡངས་པའི་ཐོན་ལས་ཤིག་ཡིན་པས།རང་གིས་འདིའི་ཕྱོགས་ནུས་ཚོད་ཀྱི་རྩལ་འདོན་རྒྱུ་ཡིན་ཞེས་གསུངས།
རྩོམ་སྒྲིག་པ། (པདྨ་མཚོ། )

robotstxt: allowed

filter: keep


text:
བོད་ཀྱི་གླུ་བ་ཡག་དུང་།
ཤིང་རྟ།
རང་མི་རིགས་ལ་དུང་བ་ཟབ་པའི་གྲགས་ཅན་གྱི་གླུ་བ་ཡག་དུང་གི་ངོ་སྤྲོད་ངས་བྱ། སྙན་འཇེབས་འགྱུར་ཁུག་སྟོང་ལྡན་གྱི་གླུ་དབྱངས་རེ་རེས་ཚོར་འདུའི་རྦ་རླབས་ཀུན་ནས་སྐྱོམས་པར་བྱེད་པའི་མཐོ་སྒང་གླུ་བའི་རྗེ་བོ་ཡག་དུང་མཆོག་གི་ངོ་སྤྲོད་དང་འབྲེལ་བའི་རྩོམ་ཡིག་ཁ་ཤས་དྲ་བ་ཁག་ཏུ་མཐོང་ཡང་ཁུངས་འཁྱོལ་པོ་རང་བྲིས་པ་ཞིག་དེ་སྔོན་མ་མཐོང་།
བོད་ཀྱི་གླུ་བ་ཡག་དུང་ངམ་ཉི་མ་ཚེ་རིང་གི་མིང་འབྲི་སྟངས་ཐད་ལ། བསམས་ནའང་མིང་དག་པོ་ཞིག་འབྲི་ཤེས་མི་འདུག་ཅེས་སྨྲ་བར་སྤོབས། དཔེར་ན། ཡ་ཏུང་དང་། ཡར་དུང་། ཡ་དུང་། གཡའ་དྭངས་སོགས་འབྲི་ཚུལ་སྣ་ཚོགས་ཤིག་མཐོང་ཡང་། དེ་དག་ནོར་བར་སེམས།
གླུ་པ་ཁོའི་མིང་ངོ་མ་ནི་(ཡག་དུང་)ཞེས་འབྲི་དགོས། དེ་ལྟར་ཡིན་པར་གང་གིས་ཤེས་ཞེ་ན། ངས་མ་ཎི་དང་ལྷན་དུ་ཤེས་པའི་གླུ་ཚིག་ཅིག་ཡོད་པ་ནི། ངའི་ཕ་ཡུལ་སྡེ་དགེའི་ལྕང་ར་རེད།། ཤིང་རྒྱ་ལྕང་རིག་སོང་ཕ་ཡུལ་དྲན།། ཞེས་པ་འདི་ཡིན་ཞིང་། སྡེ་དགེ་ལྕང་ར་ནི་གླུ་པ་འདིའི་སྐྱེས་ཡུལ་ངོ་མ་རེད། དེ་ཕྱོགས་ཀྱི་ཕ་མས་བྱིས་པར་གཅེས་མྱིང་འདོགས་ལུགས་ཆ་རྒྱུས་ཕལ་ཆེར་ང་ལ་ཡོད། སྤྱིར་བཏང་བོད་པས་མིང་འདོགས་ལུགས་ལ་འདོད་རྒྱལ་དང་རྗེས་སྒྲུབ་ཅེས་གཉིས་སུ་གྲགས་པ་ལས། ཕ་མས་བྱིས་པར་གཅེས་མིང་འདོགས་སྐབས་རྗེས་སྒྲུབ་ཀྱི་མིང་ཁོ་ན་ངེས།
རྗེས་སྒྲུབ་ཀྱི་མིང་ནི་འགྲེལ་བཤད་བྱེད་དུ་ཡོད་པས། ཡག་དུང་ཞེས་པར་འགྲེལ་བཤད་ངེས་པར་དུ་ཡོད། ཡག་༽ནི་བཟང་བ་དང་མཛེས་པའི་དོན་ཡིན་ཞིང་། དུང་༽ནི་འདྲ་བར་རྒྱུ་མཚན་དུ་བྱས་ཏེ་ཤ་མདོག་དཀར་བའི་དོན་ཡིན་ངེས། དེ་དང་འདྲ་བར་དེ་ཕྱོགས་སུ་གཅེས་མིང་འདོགས་ཚུལ་ཤིན་ཏུ་མང་། དཔེར་ན། ཕོའི་མིང་ལ། ཡག་དཀར། ཡག་དགའ། ཡག་རིལ། ཡག་ཕྱུག་སོགས་དང་། མོའི་མིང་ལ། ཡག་ལྷ། ཡག་སྐྱིད། ཡག་འཛོམས། ཡག་མཚོ། ཡག་མཛེས་སོགས་འདོགས་ལུགས་མང་། དུང་༽འདི་མགོར་ཡོད་པའི་མིང་ཡང་དུ་མ་ཡོད། དུང་མཚོ། དུང་ཡག དུང་སྐྱིད། དུང་མཛེས་སོགས་གོང་འོག་གི་བུ་དང་བུ་མོའི་མིང་འདི་ཚོར་དཔགས་ན་༼ཡག་དུང་༽ནི་གླུ་པ་ཉི་མ་ཚེ་རིང་གི་བྱིས་དུས་ཀྱི་གཅེས་མིང་ཡིན་པར་འཁྲུལ་མེད་དུ་ཤེས་ནུས།
གླུ་དབྱངས་སྒྱུ་རྩལ་གྱི་འགྱུར་ཁུག་རེ་རེས་ཡིད་འགུག་གི་ནུས་པ་ཅི་ཡང་ལྡན་པའི་གླུ་བ་ཁོང་ནི། སྤྱི་ལོ་ ༡༩༦༣ ལོར་ཁམས་སྡེ་དགེ་ལྕང་ར་ཞེས་པའི་གྲོང་གསེབ་མཛེས་སྡུག་ལྡན་པ་ཞིག་ཡོད་པ་དེ་རུ་སྐྱེས་ཤིང་ལོ་ན་ཆུང་དུས་ནས་གླུ་གཞས་སྒྱུ་རྩལ་གྱི་གྲུབ་ཆ་ལྷན་སྐྱེས་སུ་མངའ་བ་མ་ཟད་མཚར་སྡུག་དཔལ་གྱིས་ཕྱུག་པའི་ལང་ཚོའི་འཇོ་སྒེག་ཀྱང་ལྡན་ཞེས་ཐོས། གླུ་པ་འདིའི་བླ་མས་གནང་བའི་མིང་ལ་ཉི་མ་ཚེ་རིང་ཟེར་ཞིང་ཕ་མས་བཏགས་པའི་གཅེས་མིང་ནི་ཡག་དུང་ཡིན་ངེས།
ལོ་ན་༡༢ སྟེང་དུ་ཕ་འདས་གྲོངས་སུ་གྱུར་རྗེས། ཨ་མ་དང་སྲིང་མོ་གཉིས་དང་ལྷན་དུ་འཚོ་བ་རོལ་དགོས་བྱུང༌། ཁྱིམ་ཚང་གི་འཚོ་བའི་དཀའ་ངལ་གྱིས་རྐྱེན་པས་སློབ་ཆུང་ལོ་རིམ་གསུམ་པ་བཏོན་རྗེས་སློབ་གྲྭ་འགྲོ་འཚམས་འཇོག་དགོས་བྱུང༌། རང་ལོ་༡༦སྟེང་དམག་ནང་དུ་ཞུགས། དམག་ནང་ཞུགས་པའི་རིང་ཁོང་གིས་མི་རིགས་གཞན་གྱི་གླུ་གཞས་དང་བྲོ་གར་ལ་ཉམས་ལེན་བྱེད་པའི་གོ་སྐབས་ཐོབ་པས་ཉ་གསེར་མིག་ཅན་ཆུ་བོ་དང་འཕྲད་པ་ནང་བཞིན་རང་དགའ་རང་འདོད་ཀྱིས་གླུ་གཞས་འདྲ་མིན་སྣ་ཚོགས་ལེན་པའི་ལད་མོ་དང་འཚོལ་ཉུལ་བྱས།
ཁོང་གི་སྐད་གསང་མཐོ་དམའ་སྦོམ་ཕྲ་གང་ལའང་འགག་ཐོགས་མེད་པའི་ལྷན་སྐྱེས་ཀྱི་ངག་གི་རྩལ་དང་གླུ་ལེན་པར་དགའ་ཞིང་བྲོ་འཁྲབ་པར་མོས་པའི་གཤིས་ཁ་བཟང་པོ་ལ་ཀུན་གྱིས་དགའ་བསུ་ཆེན་པོར་བྱས། ལོ་གཉིས་སོང་རྗེས་ཡང་བསྐྱར་དམག་གྲལ་ནས་ཕྱིར་བུད་དེ་ ཁོང་མ་བུ་གསུམ་གྱི་འཚོ་བརྟེན་གྱི་ཆེད་དུ་འདྲུད་འཁོར་(tractor)གྱི་ཁ་ལོ་བ་བྱས་ནས་ལོ་མང་པོར་ངལ་རྩོལ་རྒྱག་མྱོང་ཞིང་། གླུ་པ་ཁོང་ནི་ཨ་མ་དང་སྲིང་མོ་ལ་བྱམས་སྐྱོང་མཛད་པའི་སྐྱེས་པ་ཡ་རབས་ཤིག་ཡིན་སྐད་ཐོས།
མཐོན་མཐིང་གཡུ་ལྟར་སྔོ་བའི་ནེའུ་གསིང་དང་ལྕང་ལོ་བསིལ་རླུང་གིས་དལ་གྱིས་གཡོ་བའི་འོག་ནས། གླུ་པ་འདིས་ཁུ་བྱུག་གི་གསུང་སྐད་དང་བསྡོངས་ཏེ་བོད་ཀྱི་གླུ་གཞས་དག་སྙན་མོ་ངག་ལ་གྱེར་སྐབས། གླུ་པ་ཁོང་དང་ན་མཉམ་པའི་གཞོན་ནུ་མ་དག་ལྷད་མེད་བརྩེ་དུང་གི་རྦ་རླབས་དྲག་ཏུ་འཕྱོ་བ་མ་ཟད་སྙིང་གི་དུང་བ་ཡོད་ཚད་དབྱངས་སུ་གྱེར་འདོད་ཡོད་མཁན་རེ་གཉིས་མིན་སྐད་ཐོས། སྒེག་པའི་གར་སྟབས་ཅི་ཡང་སྒྱུར་བའི་སྨིན་ལེགས་མ་དེ་དག་གིས་བརྩེ་སེམས་གསང་བ་མཚོན་པའི་ཟུར་མིག་གི་མདའ་མོ། བཞིན་རས་ཟླ་བའི་མདངས་ལྡན་གྱི་གླུ་པ་ཁོང་ལ་འཕངས་པ་ཉུང་ཉུང་ག་ལ་ཡིན། འོན་ཏང་སྙིང་གཏམ་དར་དིར་སྒྲོགས་པར་འདོད་པའི་གཞོན་ནུ་མ་ཡོད་ཚད་གླུ་བ་ཁོང་གི་བརྩེ་གྲོགས་ཀྱི་གོ་སྐབས་མེད་པས། བྲལ་གདུང་དང་སྐྱོ་སྣང་གི་ཀློང་དུ་ཁེར་རྐྱང་གི་ཚོར་སྣང་ཅན་སྨིན་ལེགས་མ་དུ་མ་ཞིག་ཡོད་སྐད་ཐོས།
གླུ་པ་འདི་ན་སོན་པ་ནས་བཟུང་སྟེ་ཁོང་གི་གླུ་གཞས་ལ་ཕྱི་ནང་མི་རིགས་ཀུན་གྱིས་ཁ་ཞེ་གཉིས་མེད་ཀྱིས་བསྟོད་བསྔགས་ཐོབ་པ་དང་རང་ཉིད་ནས་ཀྱང་གླུ་དབྱངས་ལ་དགའ་ཞེན་ཆེ་བས་གླུ་དང་རོལ་ཆ་པི་ཝང་རྒྱུད་དྲུག་མ་སོགས་གང་མང་ཞིག་ལ་རང་སྦྱོང་བྱས་གླུ་དབྱངས་སྒྱུ་རྩལ་པ་ཞིག་བྱ་རྒྱུའི་རེ་འདུན་ཡོད་ཀྱང་། རེ་འདོན་ཡོད་པ་ཙམ་གྱིས་བསམ་དོན་མི་འགྲུབ་ལ་ཕྱི་ནང་གི་ཆ་རྐྱེན་མང་པོ་ཞིག་འཛོམས་དགོས་པས་ཁོང་གིས་ཐབས་སྣ་ཚོགས་སྤྱད་དེ་རླངས་འཁོར་ཆེ་བ་ཞིག་ཉོས་ཏེ་ཞོར་དུ་ཤིང་ཆ་འདྲེན་བའི་ལས་ལ་ཞུགས།
སྟབས་ལེགས་པ་ཞིག་ནི་ཁོ་རང་དར་མདོ་བརྒྱུད་དེ་རྒྱ་ཡུལ་ཁྲི་འདུ་རུ་འགྲོ་སྐབས། དཀར་མཛེས་ཁུལ་གླུ་གར་ཚོགས་པའི་གྲོགས་པོ་ཞིག་གི་སར་པི་ཝང་དཀྲོལ་ཏེ་གླུ་ཞིག་བླངས་པས་ལྷན་དུ་ཞུགས་པའི་གྲོགས་པོ་རྣམས་ཧ་ལས་དགོས་པར་གྱུར་པ་མ་ཚད་སྐབས་དེ་དུས་ཀྱི་གླུ་གར་ཚོགས་པའི་ཚོགས་དཔོན་གྱི་ཡིད་སེམས་རབ་ཏུ་འཕྲོག་པས་གྲོགས་པོ་དང་འབྲེལ་ཡོད་སྐྱེས་ཆེན་རྣམས་ཀྱི་རྟིང་སྐུལ་དང་རོགས་རམ་ལ་བརྟེན་ནས་ཁོ་རང་དཀར་མཛེས་ཁུལ་མང་ཚོགས་སྒྱུ་རྩལ་ཁང་དུ་ལས་དོན་གཉེར་བའི་གོ་སྐབས་རྙེད་པ་རེད།
དེ་ནས་བཟུང་རྒྱ་བོད་ཀྱི་གྲོང་ཁྱེར་ཁག་གི་ནང་མ་གླུ་ཁང་སོགས་སུ་བོད་རྒྱ་སྐད་གཉིས་ཀྱི་ཐོག་ནས་བོད་རང་གི་ཐུན་མོང་མ་ཡིན་པའི་གླུ་གཞས་གཏོང་མགོ་བརྩམས། རིམ་བཞིན་ཁྲི་འདུ་གྲོང་ཁྱེར་ཁུལ་དུ་མང་ཚོགས་ཀྱིས་དགའ་མོས་བྱེད་སའི་བོད་ཀྱི་གླུ་བ་ཞིག་ཏུ་གྱུར། ཕྱི་ལོ་ ༡༩༩༢ ལོར་《གངས་ཕྲུག་གི་སེམས་པ་》ཞེས་པའི་ཆེད་སྒྲིག་སྒྲ་ཐག་ཐོག་མ་དེ་འགྲེམས་སྤེལ་བྱས་ཤིང༌། ལོ་ཕྱེད་ཀའི་ནང་སྒྲ་ཐག་ཁྲི་ ༦༠ ལྷག་འགྲེམས་རྒྱུག་ཐུབ་པ་བྱུང༌། དེ་དང་བསྟུན་ནས་ཁོང་གི་མཚན་སྙན་ཀྱང་བོད་ཁམས་ཡོངས་སུ་ཁྱབ། ((གཞན་རྩོམ་གཡར་))
ཕྱི་ལོ་ ༡༩༩༥ ལོའི་སྟོན་ཀར་ལྷོ་ནུབ་མཁའ་འགྲུལ་གཞུང་གཉེར་ཁང་གིས་ཆེད་དུ་ ་བརྙན་འཕྲིན་གླུ་དབྱངས་མཁའ་ལྡིང་འཕྲུལ་གྱི་རྒྱལ་པོ་ ལ་འཁོར་བའི་སེམས་པ་ཞེས་པ་ལྷ་སར་བརྙན་ཕེབས་བྱེད་དུ་འོང་སྟེ་བོད་ཁུལ་གྱི་གླུ་བ་བཞི་བཙལ་ཡང༌། གླུ་ཚིག་རྩོམ་པ་པོ་བཀྲ་ཤིས་ཟླ་བ་དང་དབྱངས་རྩོམ་པ་པོ་སྨིན་གླིང་རྡོ་རྗེ་གཉིས་ཀྱི་ཐུགས་བློ་མ་ཁེངས་པར་བརྟེན། གླུ་པ་ཡག་དུང་གདན་ཞུ་བྱས་ཏེ་《མཁའ་ལྡིང་འཕྲུལ་གྱི་རྒྱལ་པོ་》ཞེས་པ་སྒྲ་ལེན་བརྙན་ཕབ་བྱས། དེའི་ཕྱི་ལོར་རྒྱ་ནག་རྒྱལ་ཡོངས་ཀྱི་བརྙན་འཕྲིན་གླུ་གཞས་འགྲན་སྡུར་སྟེང་གླུ་གཞས་དེར་རྒྱལ་ཡོངས་ཀྱི་གླུ་དབྱངས་འགྲན་བསྡུར་ཐོག་ཆེས་དགའ་བསུ་ཐོབ་པའི་ཀྲུང་གོའི་གླུ་དབྱངས་ཞེས་པར་འདེམས་ཐོན་བྱས་པ་མ་ཟད་གསེར་གྱི་རྟགས་མའི་བྱ་དགའ་ཡང་ཐོབ།
དེ་ནས་བཟུང་ཁོང་གི་མཚན་སྙན་བོད་ཕྱི་ནང་གཉིས་སུ་གྲགས་ཤིང༌། ཁོང་ནི་བོད་མི་དག་གིས་ཆེས་དགའ་མོས་བྱེད་སའི་གླུ་བ་ཞིག་ཏུ་གྱུར་ཡོད། གཞས་པ་གྲགས་ཅན་ཡག་དུང་ཁོང་གིས་རྒྱ་སྐད་ཐོག་བཏང་བའི་གླུ་གཞས་ཡོངས་རྫོགས་ཕོ་མོའི་བརྩེ་དུང་སྐོར་འགའ་ཤས་མ་གཏོགས། བོད་ཀྱི་ས་ཆ་དང་། རིག་གཞུང་། མི་རིགས་ཀྱི་འཚོ་བ་དང་གོམས་གཤིས། ལོ་རྒྱུས། ལ་རྒྱ་བཅས་ཡིན་པ་ལས་རྒྱ་གུང་ཁྲན་ལ་བསྟོད་པ་གཅིག་ཀྱང་མེད།
གླུ་པ་འདིས་བོད་ཀྱི་ཕོ་རྒོད་ཚོའི་དཔའ་མཛངས་དང་། སྐྱེས་མ་ཚོའི་བརྩེ་དུང་དང་མཛེས་མཛངས་སོགས་བརྗོད་ཚིག་ཅན་གྱི་གླུ་གཞས་སྔ་ཕྱི་དུ་མ་བཏང་པས། རྒྱ་མི་རིགས་ཚོའི་བོད་མི་རིགས་ལ་མཐོང་ཆུང་དང་བརྙས་བཅོས་བྱ་འོས་པ་ཞིག་རེད་མི་འདུག་སྙམ་པའི་བག་ཆགས་ཟབ་མོ་ཞིག་བསྐྲུན་ཡོད། བོད་སྐད་ཤེས་བཞིན་དུ་རྒྱ་གཞས་བཏང་བ་ལ་དགོས་པ་དེ་ལྟར་ཡོད་པ་མ་ཟད། བོད་ཀྱི་རྩོམ་པ་པོ་དག་གིས་རྒྱ་ཡིག་ཐོག་ཏུ་རྩོམ་ཡིག་འགྲེམ་སྤེལ་གྱིས་དོན་ཕན་ཡང་དེ་བཞིན་བྱུང་ཡོད། དཔེར་ན། སྐད་གྲགས་ཅན་གྱི་རྒྱ་རིགས་གཞས་མ་ཧང་ཧེང་ཟེར་བ་གྱེན་འཕུར་གནམ་གྲུ་ནས་རྩེ་ཕོ་བྲང་པོ་ཏ་ལའི་ཐོག་ཏུ་བབས་ཏེ་འཁྲབ་སྟོན་བྱ་རྒྱུའི་འཆར་གཞི་འཇོག་སྐབས། བོད་ཀྱི་རྩོམ་པ་པོ་འོད་ཟེར་གྱིས་ངོ་རྒོལ་གྱི་རྩོམ་ཡིག་དྲ་ཐོག་ཏུ་བྲིས་པས་དེ་ལ་ལྟ་ཀློག་བྱ་མཁན་རྣམས་ཀྱིས་འོད་ཟེར་ལ་རྒྱབ་སྐྱོར་ཐོབ་སྟེ། གཞས་མ་ཧང་ཧེང་གི་ལས་འཆར་ཡོངས་རྫོགས་མཚམས་འཇོག་བྱ་དགོས་བྱུང་ཡོད། དེའི་ཕྱིར་རྒྱ་ཡིག་བྲིས་པ་དང་རྒྱ་གཞས་བཏང་བ་ཙམ་གྱིས་བོད་ལ་ཤ་ཞེན་མེད་པ་རེད་སྙམ་པ་ནི་བློ་ཆུང་ཡིན་པའི་ངེས་ཤེས་རྙེད་ཐུབ།
གླུ་པ་འདིས་རྒྱ་སྐད་ཐོག་ཏུ་བླངས་ཤིང་མི་རྣམས་ཀྱི་དགའ་སྐྱོའི་སེམས་ཁམས་ལ་ཤིན་ཏུ་རན་པའི་གླུ་གཞས་དཔེར་ན།  >དང་།  >  >  >  >  >  >  >  >  >  >  >  >  > སོགས་ཐུན་མོང་མ་ཡིན་པའི་ཁྱད་ཆོས་ལྡན་ལ་ཡིད་སེམས་འགུག་པའི་གླུ་དབྱངས་དུ་མ་ཡིས་བོད་ཀྱི་གླུ་དབྱངས་ཀྱི་སྒྱུ་རྩལ་གྱི་ཐད་ལ་སུས་ཀྱང་འགྲན་དུ་མི་བཟོད་པའི་བྱས་རྗེས་བཞག་ཡོད་པས་ཀུན་གྱི་གླུ་པའི་རྒྱལ་པོ་ཞེས་པའི་ཆོ་ལོ་སྤྲད་པའང་མིང་དོན་མཚུངས་པ་ཞིག་རེད།
རྒྱ་ནག་རྒྱལ་ཡོངས་དང་ཞིང་ཆེན་རིམ་པ་ཚུད་པའི་གླུ་པ་འགྲན་བསྡུར་གྱི་བྱ་དགའ་ཧ་རིགས་བཅུ་ཕྲག་ལྷག་ཐོབ་མྱོང་ལ་གླུ་ལེན་ཙམ་དུ་མ་ཟད་པར་པི་ཝང་རྒྱུད་དྲུག་མ་དང་བོད་ཀྱི་པི་ཝང་། ས་ཁི་སེ། རྔ་གཅོང་སོགས་རོལ་ཆས་སྣ་ཚོགས་ཀྱི་འབུད་རྡུང་དཀྲོལ་བའི་རིག་རྩལ་ལ་རང་སྟོབས་ཀྱི་ཤེས་རབ་དང་ལྡན་པ་ཞིག་ཀྱང་ཡིན།
བོད་སྐད་ཐོག་ཏུ་བླངས་པའི་གླུ་གཞས་ཁག་ནི།  >དང་།  >  >  >  >  >སོགས་གླུ་དབྱངས་སྐོར་ཞིག་གིས་མདོ་དབུས་ཁམས་གསུམ་གྱི་བོད་རིགས་སྤུན་ཟླའི་ཡིད་ཀྱི་བརྟན་པ་དབང་མེད་དུ་འཕྲོག་ཡོད། ཁོང་གི་དགོངས་པ་ལྟར་ན་བོད་ཀྱི་གླུ་དབྱངས་དང་རོལ་མོའང་དུས་རབས་ཀྱི་འགྲོས་ལྟར་འཇིག་རྟེན་གྱི་གར་སྟེགས་སུ་གོམ་ཁ་བསྒྱུར་དགོས་པས་སྔར་ཡོད་ཀྱི་འབྲས་བུ་ལ་ཡིད་མ་ཚིམ་པར་བོད་ཀྱི་རོལ་མོའི་མཐུན་ཚོགས་ཤིག་ཀྱང་བཙུགས་ཏེ་གསར་སྐྱེས་ཀྱི་གླུ་བ་དང་གླུ་མ་གང་མང་ཞིག་གསོ་སྐྱོང་བྱས་དང་བྱེད་བཞིན་པ་ལགས། (གཞན་རྩོམ་གཡར)  །
(རྒྱ་ཆེ་བའི་དྲ་གྲོགས་རྣམ་པ་ལགས། འདིར་གླུ་བ་ཡག་དུང་གི་ངོ་སྤྲོད་འབྲི་དགོས་དོན་ནི། བོད་ཀྱི་ཐུན་མོང་མ་ཡིན་པའི་གནའ་བོའི་སྲོལ་རྒྱུན་གྱི་གླུ་གཞས་དག་ནི། སེམས་ཁམས་ཀྱི་སྨན་རེད་འདུག་ཅེས་རྒྱ་ཡི་མཁས་པ་དང་ཚན་རིག་པ་རྣམས་ཀྱིས་ཡང་ཡང་གླེང་བཞིན་འདུག་པས། དེ་ལྟར་ཡིན་ན། བོད་ཀྱི་གླུ་པ་གླུ་མ་དག་ནི་འགྲོ་བ་མི་ལ་བཀའ་དྲིན་ཆེ་བའི་སྨན་པ་ཞིག་ལོས་ཡིན། གསར་དུ་དབྱངས་རྩོམ་པ་པོ་དག་གིས་ལོ་རྒྱུས་ཡུན་རིང་ལྡན་པའི་བོད་ཀྱི་དམངས་ཁྲོད་ཀྱི་གླུ་གཞས་དག་ལ་ལྷད་བཙུད་དེ་ར་མགོར་ལུག་སྦྱར་བྱས་པ་དག་ནི་སྨན་གྱི་ནང་དུ་དུག་བསྲེས་པ་དང་མཚུངས་པས་དེའི་ཐོག་ཏུ་ཡིད་གཟབ་གནང་རོགས་ཞེས་འབོད་སྐུལ་སྙིང་ནས་ཞུ་འདོད་བྱུང་། ལྷག་པར་དུ་ལོ་རྒྱུས་ཡུན་རིང་ལྡན་པའི་བོད་ཀྱི་དམངས་གཞས་དང་དམངས་གླུའི་དབྱངས་འགུགས་ཚུལ་མང་པོ་ཞིག་ནམ་མཁའི་འཇའ་ཚོན་བཞིན་གཏན་མེད་དུ་ཡར་བཞིན་པ་འདི་ནི། འགྲོ་བ་མི་རིགས་སྤྱི་ལ་གསོ་ཐབས་མེད་པའི་གྱོང་རྒུད་ཆེན་པོ་ཞིག་ཡིན་པས་འདིའི་ཐད་ལ་ཤེས་ཡོན་ཅན་དང་ལྷག་བསམ་ཅན་དག་གིས་དྲན་སྐུལ་བྱ་འོས།
ནུབ་ལ་ཉེ་བའི་བོད་ཀྱི་དམངས་གླུ་དང་དམངས་གཞས་དག་གླུ་པ་ཡག་དུང་སོགས་གྲགས་ཅན་གྱི་གླུ་པ་གླུ་མ་དག་གི་སྙན་མོ་ངག་གི་འགྱུར་ཁུག་ལས་ནམ་ཐོན་གྱི་རེ་སྒུག་ཤིན་ཏུ་ཆེ། ཀ་ཡེ། གླུ་པ་ཡག་དུང་ལགས། ཁྱེད་ཀྱིས་སྙན་མོ་ངག་ལ་གྱེར་མྱོང་བའི་ >ཞེས་པའི་གླུ་དབྱངས་དེ་ནི་འགྲོ་བ་མི་རྣམས་བདེ་སྐྱིད་ཀྱི་སྣང་བ་འདྲེན་བྱེད་ཅིག་ཡིན་པས། དེ་ནི་མི་མངོན་པའི་དབྱིངས་སུ་ཐིམ་ཟིན་པས་སླར་ཡང་སྙན་པོ་ངག་ལ་ལན་གཅིག་གྱེར་ན་མི་ལེགས་སམ།


text:
ཟི་ན་ངག་དབང་ཚུལ་ཁྲིམས་དར་རྒྱས།
- བྱམས་པ་འཕྲིན་ལས།
ཟི་ན་ངག་དབང་ཚུལ་ཁྲིམས་དར་རྒྱས་(1)ཞེས་པ་ནི། བྱ་ཁྱུང་དགོན་དུ་སྨན་པ་གྲྭ་ཚང་ཕྱག་འདེབས་མཁན་དེ་ཡིན། རབ་བྱུང་བཅུ་གསུམ་པའི་དམར་སེར་ཅན་ཞེས་པ་མེ་སྦྲུལ་ (སྤྱི་ལོ་1797) ལོ་སྐུ་ཕྲེང་གོང་མའི་མཛད་རྗེས་ལྟར་བྲག་བྱ་ཁྱུང་དགོན་གྱི་ཁྲིར་བཞུགས་ཤིང་། གོང་གསལ་ལོ་དེར་སྨན་པ་གྲྭ་ཚང་གསར་འཛུགས་མཛད། སྨན་པ་གྲྭ་ཚང་གི་བླ་མ་དངོས་བདེ་ཡང་ཞབས་དྲུང་བཞུགས། དེ་རྗེས་སྐ་ཕུག་མཁན་པོ་ཨེརྟ་ནི་རི་ཐུ་བཞུགས། སྐ་ཕུག་མཁན་པོ་ཁྲི་འདོན་སྐབས་རྒྱུད་པ་བླ་མ་ལྷ་རམས་པ་ངག་དབང་བསོད་ནམས་ཀྱིས་དུས་འཁོར་རྩ་རྒྱུད་ཀྱི་དབུ་ནས་གནང་ན་རྟེན་འབྲེལ་འདུག་ཞུས་པར་བརྟེན་ཆོས་ཐུན་གཅིག་གནང་། ཆོས་རྗེ་དར་རྒྱས་རྒྱ་མཚོས་རྒྱ་ནག་ནས་མཚམས་སྦྱར་ཏེ་དུས་འཁོར་གྲྭ་ཚང་འཛུགས་དགོས་ཞུས་པར་ཟུར་དུ་མི་དགོས་གསུངས་ནས་སྨན་གྲྭ་བསྒྱུར་ཏེ། ཕྱི་ལོ་ནག་ཟླའི་དུས་ཆེན་ལ་དུས་འཁོར་བཙུགས། དེ་ནས་བཟུང་ལུགས་རྙིང་ཟླ་བ་དྲུག་པའི་ནང་སྨན་བླའི་སྒྲུབ་མཆོད་ཕྱག་ལེན་དངོས་གཙང་འཛུགས་གནང་མཛད་པ་ད་ལྟའི་བར་དུ་མི་ཉམས་ཡར་ལྡན་དུ་གནས། ཕྱིས་སུ་སྨན་པ་གྲྭ་ཚང་དང་། དུས་འཁོར་གྲྭ་ཚང་གཉིས་ལྷན་ཚོགས་བྱས་ཏེ་རིགས་ལྡན་གཞན་ཕན་གླིང་ཞེས་མཚན་གསོལ་བ་རེད། ལོ་རྒྱུས་ཞིབ་རྒྱས་ད་ལྟ་རྙེད་པར་དཀའ། དེའི་རྒྱུ་མཚན་སྔོན་ཆད་ཐུའུ་ཀྭན་ཆོས་ཀྱི་ཉི་མ་བྱ་ཁྱུང་གི་ཁྲིར་བཞུགས་དུས་ཁོང་གི་བཀའ་ལུང་བབས་པ་ལྟར་རྩ་པ་ཆུང་བ་ངག་དབང་དགེ་ལེགས་རིན་པོ་ཆེ་ཁྲིར་བཞུགས་དུས་གསུང་རྩོམ་གནང་བ་བྱ་ཁྱུང་གདན་རབས་བསྡུས་ཙམ་ཤོག་གྲངས་སུམ་ཅུ་བཞི་བཅུ་ཙམ་ཞིག་དང་། དེ་རྗེས་རྒྱལ་དབང་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་བྱ་ཁྱུང་དུ་ཞབས་ཀྱིས་བཅགས་པའི་སྐབས། གདན་སའི་ཁྲི་ལས་ཐོག་པ་བྱ་སང་མཁན་པོ་དགེ་འདུན་བསྟན་པ་ཡར་འཕེལ་ཞེས་པ་དེ་ཉིད་ཀྱི་གསུང་པོད་ནང་བྱ་ཁྱུང་གདན་རབས་ཤོག་གྲངས་བརྒྱ་ཙམ་བྱས་པ་འབྲིང་པོ་ཞིག་ཡོད། ཉེ་རབས་སུ་མཁས་དབང་ཚེ་རྟན་ཞབས་དྲུང་རིན་པོ་ཆེས་མཛད་པའི་བྱ་ཁྱུང་གདན་རབས་རྒྱས་པ་རྣམས་སུ་ཞིབ་རྒྱས་གསལ་བ་ལགས་ནའང་། ད་ལྟ་དཔེ་རྒྱུན་ཐམས་ཅད་འཇིག་སོང་བས་རྙེད་པའི་ཡུལ་ལས་འདས།
དེ་མིན་སྔོན་ཆད་དགེ་རྒན་བློ་གྲོས་རྒྱ་མཚོས་རིགས་ཀྱི་ཅོད་པན་དུ་བཞེས་པ་བྱ་ཁྱུང་མཁན་ཟུར་རྟ་གདོང་བློ་བཟང་ཆོས་དབྱངས་རིན་པོ་ཆེ་ལ་རྒྱལ་མེ་ཏོག་ཐང་གི་མཁན་པོ་སྤྲུལ་པའི་སྐུ་བློ་བཟང་ཚངས་དབྱངས་ཕྱོགས་ལས་རྣམ་རྒྱལ་གྱིས་རྩོམ་བསྐུལ་ཞུས་ནས་གནང་བའི་བྱ་ཁྱུང་དགོན་ཆོས་རྗེ་དོན་རིན་པོ་ཆེ་ནས་ཕྱག་འདེབས་མཛད་ཚུལ་གྱི་རྣམ་ཐར་ཞིག་མཆིས་ཀྱང་། ཕྱིས་ཀྱི་གདན་རབས་སོགས་ལོ་རྒྱུས་གསལ་པོ་མི་བཞུགས་པས་རེ་ཞིག་དེ་ཙམ་མོ་ཞེས་མཁས་དབང་སྐལ་བཟང་རྒྱ་མཚོས་གསུངས།།
མཆནབུ།
(1) ཟི་ན་ངག་དབང་ཚུལ་ཁྲིམས་དར་རྒྱས་མཁན་པོར་བཞུགས་ཐོག་རབ་བྱུང་བཅུ་གསུམ་པའི་མེ་སྦྲུལ་ (སྤྱི་ལོ་1797) ལོར་བྱ་ཁྱུང་དགོན་དུ་སྨན་པ་གྲྭ་ཚང་བཙུགས། བླ་མ་བདེ་ཡང་ཞབས་དྲུང་བློ་བཟང་ནོར་བུ་ཞབས་སོར་འཁོད། སྐ་ཕུག་ཞབས་དྲུང་བློ་བཟང་དོན་གྲུབ་དུས་སྦྱིན་བདག་ཞུས་ཏེ་དུས་འཁོར་གྲྭ་ཚང་དུ་མིང་བསྒྱུར། དེ་ནས་རིམ་པར་མདོ་ལི་དགེ་བཤེས་གྲགས་པ་རྒྱལ་མཚན་སོགས་མཁན་པོ་རིམ་བརྒྱུད་བྱུང་བ་ཡིན་ནོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 21.08.2017 ཉིན། 2:53 PM<< སྔ་མ།


text:
ལྷའི་ལྗངས་མདོག་་དང་གཙང་མ་ཞེས་པའི་ཟླ་རེའི་ཁོར་ཡུག་གཙང་བཟོ་དེ་ཕྱི་ཟླ་ ༡༢ པའི་ཚེས་ ༡༦ ཉིན་སྤེལ་ཞིང་། ཉིན་དེར་ཆ་ཤས་ལེན་མཁན་ལྷའི་སློབ་ཕྲུག་དང་། དང་བླངས་པ་ ༥༠ ལྷག་བྱུང་ཞིང་། ཐེངས་འདིར་ང་ཚོས་གཙུག་ལག་ཁང་གི་ཉེ་འཁོར་དང་། སྐོར་ལམ། པོ་ཏ་ལའི་ལམ་གསར་པ་སོགས་ཀྱི་གད་སྙིགས་བསྒྲུགས་པ་ཡིན། སྤྱིར་ང་ཚོས་ཟླ་རེ་བཞིན་ས་ཁུལ་འདི་དག་གི་གད་སྙིགས་གཙང་མ་བཟོ་ཀྱི་ཡོད་ཀྱང་། གཙམ་མ་ནམ་བཟོས་ལ་གད་སྙིགས་དོས་སྐྱེལ་རླངས་འཁོར་ཡོངས་སུ་གང་བ་རེ་ཡོང་གི་འདུག
དེ་ལས་མང་།
ཕྱི་ཟླ་བཅུ་པའི་ཚེས་ ༢༩ ནས་ཚེས་ ༣༡ བར་ལྷ་ཚོགས་པས་བདེ་ལེགས་སྨན་ཁང་དང་། སྨན་རྩིས་ཁང་། ཨོར་ལན་གསར་པའི་ཨོ་ཁཱ་སི་ནར (Ochsner) གསོ་རིག་བསྟི་གནས་ཁང་། ལུ་སཱི་ཡ་ནའི་དང་མི་སི་སི་པེ་འཕྲོད་བསྟེན་སྒྲིག་འཛུགས་ (Mississippi Hospice and Palliative Care Organisation) ལུ་སི་ཡ་ན་ཧི་མ་ལ་ཡའི་ཚོགས་པ་སོགས་དང་མཉམ་དུ་དྲན་ཤེས་ལྡན་པའི་སྨན་གྱི་ཚོགས་ཆེན་གཉིས་པ་དེ་གོ་སྒྲིག་བྱས་པ་རེད།
དེ་ལས་མང་།
ཕྱི་ལོ་ ༢༠༡༧ ཟླ་ ༡༡ ཚེས་ ༡༡ ཉིན་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་དབུ་བརྙེས་ནས་ལོ་ངོ་ཉི་ཤུ་འཁོར་བའི་རྟེན་འབྲེལ་གྱི་མཛད་སྒོ་ཟབ་རྒྱས་ངང་འཚོགས་ཡོད་པ་དང་། མཛད་སྒོའི་ཉིན་གཅིག་གི་སྔོན་དུ་ཚོགས་པའི་ངོས་ནས་ཇི་ལྟར་གསོལ་འདེབས་ཞུས་དོན་བཞིན་ཚོགས་པའི་སློབ་སྟོན་ལྷན་ཚོགས་ཀྱི་ཚོགས་མི་བཙོས་པའི་ལས་བྱེད་དང་རོགས་སྐྱོར་གནང་
དེ་ལས་མང་།
ང་ཚོའི་རིག་གཞུང་བརྗེ་རེས་ཀྱི་ལས་གཞིའི་འོག ཕྱི་ཟླ་བཅུ་པའི་ནང་ང་ཚོས་སྡེ་ཚན་མི་འདྲ་བ་གཉིས་ལ་སྣེ་ལེན་བྱས་པ་ཡིན། སྡེ་ཚན་དང་པོ་དེ་ཨ་རི་ནས་ཡིན་ཞིང་མི་བརྒྱད་ཡོད། ཁོང་ཚོ་ལྷའི་ཞི་བའི་ཚལ་དུ་ཕྱི་ཟླ་བཅུ་པའི་ཚེས་ ༠༡ ནས་ཚེས་ ༡༡ བར་བདུན་གཉིས་རིང་བསྡད་པ་དང་། ཁོང་རྣམས་མི་ཚེའི་བརྒྱུད་རིམ་མི་འདྲ་བ་དང་། ནང་ཆོས་དང་བོད་ཀྱི་དམིགས་བསལ་རིག་གཞུང་ལ་དོ་སྣང་ཡང་མི་འདྲ་བ་རེ་རེ་འདུག
དེ་ལས་མང་།
ལྷ་ཚོགས་པའི་ཟླ་རེའི་ཁོར་ཡུག་གཙང་བཟོའི་བྱ་འགུལ་སྤེབས་བ། དེ་ཡང་ལྷ་ཚོགས་པའི་ཟླ་རེའི་ཁོར་ཡུག་གཙང་བཟོའི་བྱ་འགུལ་དེ་ཕྱི་ལོ་ ༢༠༡༧ ཟླ་ ༡༠ ཚེས་ ༢༡ ཉིན་སྤེབས་ཤིང་། ཉིན་དེའི་ཞོགས་པའི་ཆུ་ཚོད་དགུ་པར་ལྷའི་ལས་བྱེད་དང་། སློབ་ཕྲུག དང་བླངས་བ་སོགས་མི་གྲངས་བཞི་བཅུ་བརྒལ་བ་དེ་སྔོན་ཀྱི་མེ་དྒན་རླངས་འཁོར་བབ་ཚུགས་སུ་འདུ་འཛོམས་དང་།
དེ་ལས་མང་།
ཕྱི་ལོ་ ༢༠༡༧ ཟླ་ ༠༩ ཚེས་ ༡༧ ཉིན་གྱི་ཞོགས་པར་ལྷའི་ལས་བྱེད་དང་། སློབ་ཕྲུག དང་བླངས་པ་སོགས་མི་དྲུག་ཅུ་ཙམ་མེག་དྒན་གཙུག་ལག་ཁང་གི་ཉེ་སར་འཛོམས་ཤིང་། གཙུག་ལག་ཁང་གི་གཡས་གཡོན་དང་། གླིང་སྐོར་ལམ། ལྷའི་ཞི་བའི་ཚལ་གྱི་ཉེ་འཁོར་སོགས་སུ་གཙང་བཟོ་གང་ལེགས་བྱས། དེ་ནས་གད་སྙིགས་གཏོས་ཆེན་པོ་འདུས་པ་རྣམས་སྙིགས་འདྲེན་རླངས་འཁོར་དུ་བླུགས་ཏེ་གད་སྙིགས་འཕེན་སར་དབོར་བ་རེད།
དེ་ལས་མང་།
ཕྱི་ལོ་ ༢༠༡༧ ཟླ་ ༠༩ པའི་ནང་ཨ་རི་ནས་ཡིན་པའི་སྐྱེས་མ་བདུན་ལས་གྲུབ་པའི་སྡེ་ཚན་ཞིག་ལ་སྣེ་ལེན་བྱས། སྡེ་ཚན་དེའི་མུད་མེད་རྣམས་སོ་སོའིོ་མི་ཚེའི་སྤྱི་སྡུག་གི་བརྒྱུད་རིམ་མི་འདྲ་བ་རྐྱང་རྐྱང་ཡིན་ཞིན་ཁོང་ཚོ་རེ་རེ་ལ་ནང་ཆོས་དང་བོད་ཀྱི་ཐུན་མོངས་མ་ཡིན་པའི་ཡུལ་སྲོལ་ལ་དགའ་མོས་མ་འདྲ་བ་རེ་རེ་འདུག
དེ་ལས་མང་།
ཚོགས་པའི་དྲུང་ཆེ་རྡོ་རྗེ་སྐྱིད་དང་འབྲེལ་གཏུག་དུས་དེབ་ཀྱི་རྩོམ་སྒྲིག་པ་བསྟན་འཛིན་བསམ་གཏན་གཉིས་ཉིན་བཞིའི་རིང་ཐེའི་ཝན་དུ་འཚོགས་བཞིན་པའི་རྒྱལ་སྤྱིའི་གཞུང་འབྲེལ་མ་ཡིན་པའི་ཚོགས་འདུ་ “workshop entitled Sharing Civic Experience: NGO and Global Citizenship Education.” ལ་མཉམ་ཞུགས་གནང་སྟེ་བོད་དོན་དང་ལྷ་ཚོགས་པའི་སྐོར་ངོ་སྤྲོད་གཏམ་བཤད་སོགས་གནང་ཡོད་པ་རེད།
དེ་ལས་མང་།
ལྷའི་རིག་གཞུང་བརྗེ་རེས་ཀྱི་ལས་གཞིས་མི་རྣམས་ལ་བོད་ཀྱི་རིག་གཞུང་ལ་རྒྱུས་ལོན་དང་ས་གནས་མི་མང་མཉམ་དུ་ཉམས་མྱོང་བརྗེ་རེས་བྱེད་པའི་མིག་མཐོང་ལག་ཟིན་གྱིས་གོ་སྐབས་དམིགས་བསལ་ཞིག་སྐྲུན་བཞིན་ཡོད་པ་དང་། རིག་གཞུང་ལྟེ་གནས་ཁང་ཁག་དང་། འགྲེམས་སྟོན་ཁང་། གཙུག་ལག་ཁང་། དབུས་བོད་མིའི་སྒྲིག་འཛུགས། གཞུང་འབྲེལ་མ་ཡིན་པའི་ཚོགས་སྡེ་དང་། སློབ་གྲྭ་ཁག་བཅས་ལ་ཁོ་ཚོའི་འདོད་བློ་དང་བསྟུན་ནས་སྐོར་སྐྱོད་ལ་འཁྲིད་ཀྱི་ཡོད་ཅིང་། ཁུངས་སོ་སོའི་འབྲེལ་ཡོད་ལས་བྱེད་ཀྱིས་རིག་གཞུང་བརྗེ་རེས་གནང་མཁན་གྱི་སློབ་ཕྲུག་རྣམས་ལ་འགྲེལ་བཤད་
དེ་ལས་མང་།
ཟླ་ ༦ པའི་ནང་ཕྱི་རྒྱལ་གྱི་སློབ་ཕྲུག་ཚོ་ཁག་གསུམ་ལ་ང་ཚོའི་རིག་གཞུང་བརྗེ་རེས་ཀྱི་ཆ་ཤས་སུ་གོ་སྒྲིག་དང་སྣེ་ལེན་བྱས། ཨ་རིའི་ཏུ་ལན་གཙུམ་ལག་སློབ་གྲྭའི་སློབ་མ་དགུ་བོད་ཀྱི་རིག་གཞུང་དང་། ཆབ་སྲིད་ཀྱི་སྐོར་ཤེས་རྟོག་སླད་དྷ་སའི་བོད་ཀྱི་ཚོགས་སྡེ་འདྲ་མིན་དུ་སྐོར་སྐྱོད་བྱས་ཡོད་པ་མ་ཟད།
ལྷའི་སློབ་ཕྲུག་རྣམས་དང་མཉམ་དུ་རིག་གཞུང་དང་། སྐད་ཡིག འཚོ་བའི་གནས་སྟངས་སོགས་ཀྱི་སྐོར་ཕན་ཚུན་ཉམས་མྱོང་བརྗེ རེས་དང་ཕན་ཚུན་གྱི་ལེགས་ཆ་ལེན་རེས་བྱས་པ་རེད།
དེ་ལས་མང་།
༄༅།། ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་འཐུང་ཆུ་གཙང་མའི་ལས་གཞིའི་འོག་ཀུམ་རའོ་སྒ་པ་བོད་མིའི་གཞིས་ཆགས་སུ་ཆུ་ཚགས་འཕྲུལ་ཆས་ཤིག་གསར་འཛུགས་བྱས་པ་དང་། འདི་ནི་མི་མང་གི་འཕྲོད་སྟེན་ལ་དམིགས་ནས་ལྷས་གསར་འཛུགས་བྱས་པའི་ཆུ་ཚགས་འཕྲུལ་ཆས་ ༢༥ པ་དེ་ཡིན་ཞིང་། གཞིས་ཆགས་དེའི་གྲོང་མི་ ༢༢༩ ཡི་འཕྲོད་སྟེན་གོང་འཕེལ་ཡོང་བར་དམིགས་པ་ཞིག་རེད། ཕྱི་ཟླ་ ༠༦ ཚེས་ ༡༢ ཉིན་བཙུགས་པའི་ཆུ་ཚགས་འདིའི་སྦྱིན་བདག་ “ཨིན་ཡུལ་བོད་ཀྱི་ངལ་སེལ་བདེ་རྩ་”(The Tibet Relief Fund UK) ལ་བཀའ་དྲིན་ཆེ་ཞུ་རྒྱུ་ཡིན།
ཕྱི་ལོ་ ༢༠༡༠ ནས་བཟུང་ལྷ་ཚོགས་པས་རྒྱ་གར་གྱི་བྱང་རྒྱུད་དུ་ཆུ་ཚགས་འཕྲུལ་ཆས་ ༢༥ ཙམ་གསར་འཛུགས་བྱས་
དེ་ལས་མང་།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་ཕྱི་ཟླ་ ༦ ཚེས་ ༥ སྟེ་འཛམ་གླིང་ཁོར་ཡུག་ཉིན་མོ་སྲུང་བརྩིའི་སླད་ལྷའི་སློབ་ཕྲུག་ནང་ཁུལ་དུ་ཐེངས་དང་པོའི་ཁོར་ཡུག་སྐོར་གྱི་རྩོམ་ཡིག་འགྲན་བསྡུར་གྱི་བྱེད་སྒོ་སྤེལ་བ།
ཕྱི་ལོ་ ༢༠༡༧ ཟླ་ ༦ ཚེས་ ༥ སྟེ་འཛམ་གླིང་ཁོར་ཡུག་ཉིན་མོ་སྲུང་བརྩི་དང་། རང་བྱུང་ཁམས་ལ་སྲུང་སྐྱོབ་བྱེད་དགོས་པ་གལ་ཆེན་ཡིན་པའི་སོགས་ཀྱི་སྐོར་ལ་རང་རེའི་སྤྱི་ཚོགས་སུ་གོ་རྟོག་དང་དོ་སྣང་སྔར་ལྷག་ཡོང་ཆེད། ལྷའི་སྐད་ཡིག་འཛིན་གྲྭའི་ནང་ཁུལ་དུ་ “མི་རྣམས་རང་བྱུང་ཁམས་དང་འབྲེལ་མཐུད་བྱེད་པ་”
ཞེས་པའི་བརྗོད་གཞིའི་ཐོག་བོད་ཡིག་དང་ཨིན་ཡིག་གཉིས་ཀྱི་ནང་རྩོམ་ཡིག་འགྲན་སྡུར་ཐོག་མ་དེ་གོ་སྒྲིག་བྱས་ཤིང་། ཨང་དང་པོར་ཧིན་སྒོར་ ༡༠༠༠ གཉིས་པར་ཧིན་སྒོར་ ༧༠༠ གསུམ་པར་ཧིན་སྒོར་ ༥༠༠ བཅས་བྱ་དགའ་སྤྲད་ཡོད་པ་དང་།
དེ་ལས་མང་།


text:
ཀུ་མ་ར་ཛི་བས་རྒྱ་ཡིག་ཏུ་བསྒྱུར། དོར་ཞི་གདོང་དྲུག་སྙེམས་བློས་བོད་ཡིག་ལ་བསྒྱུར།
འཕགས་པ་ཀླུ་སྒྲུབ་ནི་ཐེག་པ་ཆེན་པོའི་ཆོས་ཀྱི་སྲོལ་གཏོད་མཁན་ཡིན། ཁོང་ནི་སྤྱི་ལོའི་བརྒྱ་སྐོར་དང་པོ་ནས་གཉིས་པའི་མཚམས་དེར་རྒྱ་གར་ལྷོ་ཕྱོགས་ཀྱི་བྲམ་ཟེའི་རིགས་ལས་འཁྲུངས། ཁོང་ནི་ཀླུའི་རིགས་ཡིན་ལ་ཤིང་སྡོང་ཞིག་གི་གན་དུ་འཁྲུངས་པ་ཡིན་པས་མཚན་ལ་ནཱ་ག་ཛུ་ན་སྟེ་ཀླུ་སྒྲུབ་ཏུ་གྲགས། (རྒྱ་ཡིག་ཏུ་ཀླུ་ཡི་སྡོང་བོ་དང་ཀླུ་དཔའ་བོ་ཞེས་གཉིས་བསྒྱུར་འདུག)སློབ་དཔོན་དེ་ནི་གཞོན་ནུའི་དུས་ནས་རིག་པ་ཤིན་ཏུ་རྒོད་ཅིང་བྲམ་ཟེ་རྣམས་ཀྱིས་གཞུང་བཏོན་པ་ལན་རེ་གཉིས་ཐོས་འཕྲལ་བློར་ཟིན་ཅིང་། ལོ་ཉི་ཤུ་པ་ཙམ་ནས་སྐར་མའི་དཔྱད་དང་། ས་དཔྱད་རྩིས་རིག་དང་བྲམ་ཟེ་སོགས་ཕྱི་རོལ་པའི་གཞུང་ལུགས་མང་བོར་སྦྱངས་ཤིང་། གོ་རྟོགས་ཕུལ་དུ་བྱུང་བས་མཁས་པའི་སྙན་གྲགས་རྒྱས། སློབ་དཔོན་ལ་ན་ཟླ་སློབ་གྲོགས་དུ་མ་ཡོད་པ་ཚང་མ་རིག་ཡག་ཤ་སྟག་ཡིན། ཉིན་ཞིག་ཚང་མ་མཉམ་དུ་འཚོགས་ནས་གྲོས་བྱས་པ། ངེད་ཅག་ནི་འཇིག་རྟེན་ན་དར་བའི་རིག་པའི་གཞུང་ལུགས་ལ་འདི་མ་སྦྱངས་ཟེར་བ་མེད། འོན་ཀྱང་། མཁྱུད་སྤྱད་མན་ངག་གི་སྐོར་ད་དུང་མ་སྦྱངས་པས། བག་མེད་དུ་སྡོད་ག་ལ་རུང་ཟེར། དེ་ནས་མ་འགྱངས་པར་ས་ཆ་ཞིག་ན་ལུས་མི་སྣང་བར་བྱེད་པའི་སྒྲིབ་ཤིང་གི་མན་ངག་ལ་མཁས་པའི་སློབ་དཔོན་ཞིག་ཡོད་པར་ཐོས་ནས་སློབ་གྲོགས་རྣམས་དང་མཉམ་དུ་སློབ་དཔོན་དེ་ལ་མཇལ་བར་སོང་། སློབ་དཔོན་དེས་མན་ངག་ཞུ་མཁན་དེ་དག་ལོ་ན་ཕྲ་ཞིང་། ཀུན་སློང་རྣམ་དག་མིན་པར་ཤེས་ནས་སྒྲིབ་ཤིང་གི་མན་ངག་སྟེར་དུ་མ་ཉན། ཡང་ཡང་ནན་ཏན་ཞུས་པས་བྱ་ཐབས་མེད་པར་འོ་ན་ཁྱེད་ཅག་མི་རེར་སྨན་གྱི་རིལ་བུ་རེ་སྟེར། ཁྱེད་ཅག་མི་མེད་སར་སོང་ནས་སྨན་རིལ་ཆུར་བསྒྲུངས་ནས་མིག་གི་མཐར་བསྐུས་ན་གཞན་དག་གིས་ཁྱེད་ཅག་མི་མཐོང་ཟེར་རོ། ། ཀླུ་སྒྲུབ་ཀྱིས་སློབ་དཔོན་གྱི་དྲུང་དེ་གར་སྨན་རིལ་དེ་ཆུར་བསྒྲུངས་ནས་དྲི་མ་ལ་བསྣམས་ནས་ཁྱེད་ཀྱི་རིལ་བུ་འདི་ནི་སྨན་སྣ་བདུན་ཅུ་ལས་བསྡེབས་པ་རེད་ཟེར། སློབ་དཔོན་དེས་ཁྱོད་ཀྱིས་ཇི་ལྟར་ཤེས་ཞེས་དྲིས་པ་ལ། ཀླུ་སྒྲུབ་ཀྱིས་ཁོ་བོས་སྨན་གྱི་དྲི་མའི་སྟེང་ནས་སྡེབ་སྦྱོར་ཤེས་པ་ཡིན་ཟེར། དེ་ནས་སློབ་དཔོན་ཤིན་ཏུ་ཡ་མཚན་པར་གྱུར་ཅིང་། ཐབས་འདི་ལ་གཟབ་ནན་བྱེད་དགོས། གང་ཡིན་སར་དགོལ་མི་རུང་ཞེས་པར་གདམས་ནས་མངགས། དེ་ནས་ཀླུ་སྒྲུབ་གྲོགས་པོ་གསུམ་དང་མཉམ་དུ་སྒྲིབ་ཤིང་གི་ཐབས་ལ་བརྟེན་ནས་མཚན་མོར་རྒྱལ་པོའི་ཕོ་བྲང་དུ་སོང་། ཕོ་བྲང་ནང་གི་ན་ཆུང་མཛེས་མ་རྣམས་དང་རྩེ་དགར་རོལ། དེ་ནས་ཟླ་བ་འགའ་སོང་རྗེས་ཕོ་བྲང་ནང་གི་བུ་མོ་ཁ་ཤས་ལ་མངལ་ཆགས་ནས་ལྟོ་བ་རྒྱས་པར་གྱུར་པས། རྒྱལ་པོ་ཐུགས་ཁྲོས་ནས་བུ་མོ་རྣམས་ཁྲིམས་ལ་སྦྱར་ནས་འདྲི་རྩད་བྱས་པ་ན། བུ་མོ་རྣམས་ཀྱིས་ངེད་ཅག་ལན་མེད། མཚན་མོ་རྨི་ལམ་སྣང་བར་གཟུགས་མེད་སྐོར་ཅིག་འོངས་ནས་སྡོད་དུ་མ་བཅུག་པ་རེད་ཟེར། རྒྱལ་པོས་བློན་པོ་རྣམས་བསྡུས་ནས་བློ་དྲིས་པར། བློན་རྒན་པ་ཞིག་གིས་དེ་ནི་ཡང་ན་འདྲེ་གདོན་གྱི་འཕྲུལ་ཡིན་ལ། ཡང་ན་མཁྱུད་སྤྱད་མཁན་གྱིས་འཕྲུལ་བཏང་བ་རེད། ཕོ་བྲང་གི་སྒོ་སོ་སོར་སྲུང་དམག་རིག་པ་སྤྱང་བོ་ཅན་བཞག་ནས་བལྟར་ཆུགས། མི་ཡི་འཕྲུལ་ཡིན་ན་གཟུགས་ཀྱི་མཚན་མ་ཅུང་ཟད་རེ་མེད་མི་སྲིད། མཚན་མར་ལྟོས་ནས་མཚོན་ཆས་སྣུན་ཆོག འདྲེ་གདོན་ཡིན་ན་མཚན་མ་མེད་ཀྱང་རྫས་སྔགས་ཀྱིས་ཚར་གཅོད་པར་ནུས་ཞེས་སྨྲས་སོ། ། དེ་ལྟར་མཚན་མ་ཡོད་མེད་བརྟགས་པས། མཁྱུད་སྤྱད་མཁན་གྱི་འཕྲུལ་ཡིན་པར་ཤེས་ནས་དམག་གིས་བསྲུངས་ཏེ། ཞག་ཅིག་དེ་རྣམས་ཡོང་བས་རལ་གྲི་དང་མདུང་སོགས་བར་མཚམས་མེད་པར་གཡུགས་པས་གྲོགས་པོ་གསུམ་དེ་ནས་བསད། ཀླུ་སྒྲུབ་ནི་རྫས་ཀྱི་ནུས་པ་མ་ཉམས་པས་རྒྱལ་པོའི་སྐུ་རྒྱབ་ཏུ་ཡིབས་ནས་བསྡད་པས་སྲོག་ལས་ཐར་ཏོ། །
སྲོག་ལ་བབས་པའི་ཉམ་ཉེས་ཚབས་ཆེན་དེ་འདྲ་དང་ཐུག་པའི་རྗེས་ནས་ཀླུ་སྒྲུབ་ཀྱིས་བསམ་པར། བཅོམ་ལྡན་འདས་ཀྱིས་ཆགས་པ་ནི་ཉེས་སྐྱོན་དང་སྡུག་བསྔལ་གྱི་རྩ་བ་ཡིན། ཆགས་པ་ནི་སྤྱོད་པ་འཆལ་བ་དང་སྲོག་གི་ཆད་པ་སོགས་འབབ་པའི་རྒྱུ་ཡིན་གསུངས་པ་ཤིན་ཏུ་བདེན་པར་འདུག་སྙམ་ནས་དཀོན་མཆོག་ལ་དད་པ་སྐྱེས་ཤིང་། རི་མགོར་མཆོད་རྟེན་ཡོད་པ་ཞིག་མཐོང་སྟེ་མཇལ་བར་སོང་ཞིང་། མཆོད་རྟེན་དེའི་དྲུང་དུ་ནང་བའི་དགེ་སློང་ཞིག་དང་མཇལ་ནས་དེ་ལ་ཞུས་ཏེ་རབ་བྱུང་གི་སྡོམ་པ་བླངས། མཆོད་རྟེན་དེའི་རྩར་ཟླ་བ་གསུམ་ཙམ་བསྡད་ནས་དེར་ཡོད་པའི་ཆོས་དཔེ་མ་ཚང་བ་མེད་པར་བལྟས་ཀྱང་ཡིད་ཚིམ་པོ་ཞིག་མ་བྱུང་། དེ་ནས་རྒྱ་གར་བྱང་ཕྱོགས་སུ་སོང་། དེ་གའི་གངས་ཀྱི་རི་བོ་ཞིག་ལ་མཆོད་རྟེན་ཞིག་ཡོད་པ་མཐོང་ནས་མཇལ་བར་སོང་། དེ་གའི་དགེ་སྦྱོང་རྒན་པོ་ཞིག་ལ་གསོལ་བ་བཏབ་པས་དགེ་སྦྱོང་དེས་ཐེག་པ་ཆེན་པོའི་སྐོར་གྱི་ཆོས་ཚན་སྐོར་ཞིག་གི་དཔེ་ཆ་གནང་། དེར་དཔེ་ཆ་གཟིགས་ནས་ཟླ་བ་གསུམ་སོང་། དེར་ཡང་ཡིད་ཚིམ་པོ་མ་བྱུང་ནས་རྒྱལ་ཁམས་བསྐོར་དུ་སོང་། ལམ་དག་ཏུ་ནང་བའི་ཆོས་ཀྱི་དཔེ་ཆ་འཚོལ་སྡུད་མཛད་ནས་གཟིགས་རྟོག་གནང་། ལམ་ཁར་མུ་སྟེགས་ཕྱི་རོལ་བ་དུ་་མ་རྩོད་པས་ཚར་བཅད། སྐབས་དེར་ཁོང་གི་བསམ་པར་རྒྱལ་བའི་གསུང་རབ་ཕྱི་རོལ་བའི་གཞུང་ལ་ལྟོས་ཟབ་ཅིང་རྒྱ་ཆེ་མོད། དེ་ཡང་ཤེས་དཀའ་བ་ཞིག་མ་རེད་སྙམ་ནས་ང་རྒྱལ་ཅུང་ཟད་སྐྱེས་པ་ན། དགེ་སློང་་ཀླུ་ཆེན་པོ་ཞེས་བྱ་བ་སྨྲ་ར་འཛིངས་ཤིང་སྤྱན་བགྲད་ཅིང་ཁོད་འཚེར་བ་ཞིག་ཁོང་གི་རྩར་བྱོན་ནས། གཞོན་ནུ་ཁྱོད་དོང་ཆུ་ནང་གི་སྦལ་བ་ལྟར་ང་རྒྱལ་མ་བྱེད། ཁྱོད་སངས་རྒྱས་ལས་མཁས་ག་ལ་སྲིད། ཁྱོད་ངའི་རྗེས་སུ་འབྲངས་ནས་འགྲོ། ཐེག་ཆེན་གྱི་མདོ་སྡེ་ཅི་ཙམ་ཡོད་པ་ཁྱོད་ཀྱིས་ད་གཟོད་ཤེས་འགྲོ་ཟེར་ནས་ལམ་ཁྲིད་བྱས་ཏེ་ཕེབས་སོང་། དེ་ནས་རི་ཕུ་མགོའི་བྲག་ཁུང་ཞིག་གི་ནང་དུ་བསླེབས། དེར་ཡུལ་ལྗོངས་མཛེས་པས་བསྐོར་པའི་ཀླུའི་ཕོ་བྲང་ཁང་བཟང་བཀོད་ལེགས་འོད་འཚེར་བ་ཞིག་ཡོད་པ་མཐོང་། དགེ་སློང་ཀླུ་ཆེན་པོས་ཁང་བཟང་ཞིག་གི་ནང་དུ་ཁྲིད་ནས་རྡོ་གཡང་ཊིའི་ཟ་མ་ཏོག་མང་བོའི་ནང་ན་གསུང་རབ་གླེགས་བམ་ཡོད་པ་མཐར་དྲི་བཟང་གིས་བ་པ་བ་ཕྱེ་རས་བསྟན་ཅིང། གཞོན་ནུ་ལྟོས་ཤིག གསུང་རབ་འདི་དག་གིས་ཁྱོད་ཀྱི་རེ་འདོད་སྐོང་ཐུབ་བམ་གསུངས། དེར་སྔར་མཐོང་ཐོས་ཀྱི་ཡུལ་དུ་མ་གྱུར་པའི་གསུང་རབ་མང་དུ་འདུག་པ་གཟིགས་ནས་དགྱེས་པ་དཔག་མེད་འཁྲུངས་ཤིང་། དགེ་སྦྱོང་རྒན་པོར་དེས་པར་ཐུགས་རྗེ་ཆེ། ཐུགས་རྗེ་ཆེ་ཞེས་ཞུས་སོ། ། དེར་གསུང་རབ་གླེགས་བམ་མང་དུ་ཡོད་པ་སྐོམ་པའི་ཆུ་འདོད་ལྟར་ཉིན་མཚན་བསྟུད་ནས་གཟིགས་ཤིང་། ཤེས་རྒྱ་ཆེར་རྒྱས་ནས་སྔར་གྱི་མཁས་པའི་ཁེངས་དྲེགས་ཞི་ཞིང་རྒྱལ་བའི་གཞུང་ལུགས་ནི་ཟབ་ཅིང་རྒྱ་ཆེ་བ་གཏིང་མཐའ་མི་མངོན་པ། ཕྱི་རོལ་པའི་ཆོས་རྣམས་དེའི་ཆ་ཤས་ཙམ་ཡང་བསྒྲུན་དུ་མི་བཟོད་ང་ཞིག་ཡིན་པའི་ངེས་པ་རྙེད། དཔེ་ཀློག་གིས་ཡིད་ཚིམ་པོ་བྱུང་ནས་སྔར་རང་ཉིད་ཀྱིས་གྲུབ་མཐའ་གསར་བ་ཞིག་བཙུགས་ནས་འཁོར་སློབ་སྐྱོང་འདོད་ཡོད་པ་དེ་ཡང་ནོར་འཁྲུལ་དུ་ཤེས། སློབ་དཔོན་ཀླུ་ཡུལ་དུ་ཡུན་རིང་བཞུགས་ནས་དེར་ཡོད་པའི་གསུང་རབ་ཀྱི་ཚིག་དུམ་ཕལ་ཆེར་ཐུགས་ཐོག་ཏུ་སྐྱོར་ཐུབ་པ་བྱུང་། དགེ་སློང་ཀླུ་ཆེན་པོས་གདམས་ངག་འགའ་ཞིག་ཀྱང་གནང་། དེ་ནས་སླར་ཡང་རྒྱ་གར་ལྷོ་ཕྱོགས་སུ་བྱོན་ནས་ཐེག་པ་ཆེན་པོའི་ཆོས་སྤེལ་པ་དང་། ཕྱི་རོལ་པ་འདུལ་བ་སོགས་བསྟན་པ་ལ་བྱ་བ་རྒྱ་ཆེར་མཛད། ཁོང་གིས་ཕྱི་རོལ་པ་ནང་བའི་ཆོས་སུ་བཅུག་པ་ཡང་བགྲང་གིས་མི་ལང་། སྐབས་དེར་མུ་སྟེགས་པ་རྫུ་འཕྲུལ་ཤེས་པ་ཞིག་གིས་སློབ་དཔོན་ལ་ཕྲག་དོག་ལངས་ནས་རྫུ་འཕྲུལ་འགྲན་པར་འདོད་ནས་རྒྱལ་པོར་ཞུས་པ་ན། ཁྱོད་ཀྱིས་ང་རྒྱལ་མ་བྱེད། སློབ་དཔོན་ཀླུ་སྒྲུབ་ནི་རྟོགས་པ་མཐོན་པོར་བསླེབས་ཡོད་པའི་གང་ཟག་ཅིག་རེད། སྔོན་ཆད་དང་མི་འདྲ། ཤེས་རབ་དང་རྟོགས་པ་ཉི་ཟླ་དང་དོ་མཉམ། ཁྱོད་ཀྱིས་འགྲན་བཙལ་དོན་ཅི་ཡིན་ཅེས་པས། མུ་སྟེགས་པས་རྒྱལ་པོ་ཁྱོད་ཀྱིས་དེའི་གཡོ་སྒྱུ་མ་ཤེས་པ་རེད། དེ་ནི་ཁ་ཐབས་ཅི་ཡང་མེད་པའི་ཟོག་རྫུ་ཞིག་རེད། ཁྱོད་ཀྱི་རྣ་བར་མི་འགྲོ་ན་ངེད་ཅག་རྫུ་འཕྲུལ་འགྲན་ཆོག་ཟེར། དེ་ནས་རྒྱལ་པོས་ཀྱང་འོ་ན་དེ་ལྟར་གྱིས་ཞེས་བཀའ་གནང་། རྫུ་འཕྲུལ་འགྲན་པའི་ཉིན་དེར་སློབ་དཔོན་སྔོན་ལ་བྱོན་ནས་རྒྱལ་པོ་དང་མཉམ་དུ་ཕོ་བྲང་གི་ནང་དུ་བཞུགས་ཤིང་། མུ་སྟེགས་པ་དེས་མཐོང་སྟེ་ལྷག་པར་ཞེ་སྡང་ལངས་ནས་ཐོན་མ་ཐག་ཏུ་ཕོ་བྲང་གི་མདུན་དུ་རྫུ་འཕྲུལ་གྱིས་གསེར་གྱི་མཚེའུ་ཆུ་ཡི་རྦ་རླབས་གཡོ་བ། མཚེའུའི་ལྟེ་བར་གསེར་གྱི་པད་མ་འདབ་མ་སྟོང་དང་ལྡན་པ། མུ་སྟེགས་པ་ཁོ་རང་པད་མའི་ལྟེ་བར་སྡོད་པ་ཞིག་ཏུ་སྤྲུལ་ནས། ཁེངས་དྲེགས་ཆེན་པོས་སྨྲས་པ། ཁྱོད་ཀྱིས་ལྟོས་ཤིག ང་ནི་པད་མའི་ལྟེ་བར་བསྡད་ཅིང་མཐོ་རིས་ཀྱི་ལྷ་དང་འདྲ་བ་ཡིན་ལ། ཁྱོད་ནི་དམན་པའི་ས་ལ་འཁུམས་ཏེ་སྡོད་པས་དགོད་རེ་བྲོ། པད་མའི་གདན་ལ་གནས་པའི་བློ་གྲོས་ཆེན་པོ་ཁོ་བོ་དང་རྩོད་ཕོད་དམ་ཟེར་རོ། ། དེ་ནས་སློབ་དཔོན་གྱིས་ཅང་མི་སྨྲ་བར་ཁྲི་ལས་ལངས་ཏེ་སྔགས་བཟླས་ནས་གླང་ཆེན་ཐལ་དཀར་མཆེ་བ་དྲུག་ལྡན་སྟེང་དུ་བཞུགས་པ་ཞིག་ཏུ་སྤྲུལ། མཚེའུའི་མཐར་ལན་གཅིག་སྐོར་ནས་སྣ་ཞགས་བསྐྱངས་ནས་ཕྱི་རོལ་པ་བར་སྣང་དུ་བཏེགས་ནས་ས་ལ་བརྡབས། མཚེའུ་དང་གླང་ཆེན་ཡང་མི་སྣང་བར་གྱུར་ཅིང་མུ་སྟེགས་པའི་རྐང་བ་དང་སྐེད་པ་བསྣད་ནས་ས་ལ་ཉལ་ནས་བསྡད་པ་མཐོང་། དེ་ནས་ཕྱི་རོལ་པ་དེ་སློབ་དཔོན་གྱི་དྲུང་དུ་གོག་སྟེ་བསྡད་ནས་འགྱོད་བཤགས་བྱས་ཤིང་། ཁོ་བོ་རང་ཚོད་རང་གིས་མ་ཐིག་པས་སློབ་དཔོན་ལ་བརྙས་བཅོས་བྱས་པ་མ་འགྲིག ད་ནས་ནང་པའི་ཆོས་ལ་ཞུགས་ནས་ཁྱོད་ཀྱི་སློབ་མ་བྱེད་རྒྱུ་ཡིན། བདག་ལ་སློབ་སྟོན་གནང་བར་ཞུ་ཞེས་ཞུས་སོ། །
ཡང་དེ་ནས་འདབས་འབྲེལ་གྱི་རྒྱལ་ཁབ་ཅིག་ན་ཕྱི་རོལ་པ་ལ་དད་པའི་རྒྱལ་པོ་ཞིག་ཡོད་ལ། འབངས་མི་རྣམས་ཀྱང་བཙན་གྱིས་ཕྱི་རོལ་པའི་ཆོས་ལ་བཅུག་ཅིང་ནང་བ་སངས་རྒྱས་པ་ལ་སྡང་བོ་བྱེད་པ་བྱུང་། སློབ་དཔོན་གྱིས་གནས་ཚུལ་དེ་མཁྱེན་ནས་རྒྱལ་ཁབ་དེར་ཆོས་སྤེལ་དུ་བྱོན། དེར་རྒྱལ་པོས་སྲུང་དམག་འཚོལ་སྡུད་བྱེད་པའི་སྐབས་ལ་ཁེལ་པས་སློབ་དཔོན་ཡང་སྲུང་དམག་གི་གྲས་སུ་ཞུགས་ནས་མ་འགྱངས་པར་སྲུང་དམག་གི་དམག་དཔོན་ཞིག་ཏུ་གྱུར། ཉིན་ཞིག་རྒྱལ་པོ་ལྗོངས་རྒྱུར་གཤེགས་པའི་ཚེ། སྲུང་དམག་རྣམས་མཚོན་དང་དར་ཆ་ཕྱར་ནས་གོམ་སྟབས་མཉམ་པར་བགྲོད་ཅིང་འཇིགས་ཟིལ་དང་ལྡན་པ་མཐོང་ནས་རྒྱལ་པོས་སྲུང་དམག་གི་དམག་དཔོན་སུ་ཡིན་དྲིས་པས། ཞམ་འབྲིང་པས། མི་འདིས་རྒྱལ་པོའི་སྐུ་སྲུང་དམག་བྱེད་འདོད་པ་ཡིན་ཟེར་ནས་བྱ་བ་ལ་ཧུར་བརྩོན་བྱེད་ཀྱང་གཞུང་གི་ཟླ་ཕོགས་མི་ལེན། གཞུང་གི་ཟ་མ་ཡང་མི་ཟ་བའི་མི་ཡ་མཚན་ཅན་ཞིག་རེད་ཅེས་ཞུས། དེ་ལ་རྒྱལ་པོ་ཡང་ཡ་མཚན་ནས་དྲུང་དུ་བོས་ཏེ། ཁྱོད་སུ་ཡིན་ཅེས་དྲིས་པ་ལ། ཁོ་བོ་ཤེས་བྱ་ཀུན་ཤེས་ཡིན་ཟེར། རྒྱལ་པོས་ཤེས་བྱ་ཀུན་ཤེས་ཤིག་འཇིག་རྟེན་ན་དཀོན་པར་སྣང་བ། ཁྱོད་ལབ་རྒྱག་མཁན་ཞིག་རེད་ཨང་གསུངས། སློབ་དཔོན་གྱིས་རྒྱལ་པོས་རྣ་བར་མི་འགྲོ་ཆ་ད་ལྟ་བདེན་མིན་བརྟག་ཆོག་གསུངས། དེ་ནས་རྒྱལ་པོས་བསམ་པར་ཁོ་བོ་ནི་བྲམ་ཟེའི་གཞུང་ལ་མཁས་པའི་རིག་པའི་རྗེ་བོ་ཡིན་ཀྱང་ཁོ་བོའི་དྲུང་དུ་ཤེས་བྱ་ཀུན་ཤེས་ཡིན་ཅེས་བག་མི་ཚ་བར་བཤད། མི་འདིའི་ཚོང་མི་ཐིག་པས་རིག་པ་སྒྲིན་པོ་བྱེད་དགོས་སྙམ་ཞིང་བདག་གིས་དྲིས་ན་ལན་ཐེབས་ཚེ་ཁོ་རང་རྒྱལ་ཁ་ལོན་པ་ཡིན་ལ་མ་དྲིས་ན་རང་གིས་ཕམ་ཁ་ཉོས་པ་ཡིན་པས་ཇི་ལྟར་བྱ་བསམས་ནས་ཡུད་ཙམ་འདང་བརྒྱབ། དེ་ནས་འདིས་གཏན་ནས་ལན་མི་ཕོག་པའི་དོན་ཞིག་འདྲི་དགོས་སྙམ་ནས། འོ་ན་སྐབས་འདིར་ནམ་མཁའི་ལྷ་རྣམས་བྱ་བ་ཅི་བྱེད་ཀྱིན་འདུག་ཅེས་དྲིས་པ་ལ། སློབ་དཔོན་གྱིས་ལྷ་དང་ལྷ་མིན་གཡུལ་འགྱེད་པའི་སྒང་རེད་ཟེར། རྒྱལ་པོའི་བསམ་པར་མི་འདི་ཅི་བཤད་འདི་བཤད་མེད་པའི་སྨྱོན་པ་ཞིག་ཡིན་པར་འདུག་བསམས་ནས་ཧད་དེ་བསྡད། སློབ་དཔོན་གྱིས་ངའི་གཏམ་རྫུན་ཡིན་མིན་ད་ཤེས་པར་འགྱུར་ཟེར་ནས་ཅང་མ་འགོར་པར་བར་སྣང་དུ་མཚོན་བཀྱེ་བ་དང་ཀི་བསྭོ་འཐབ་མོའི་སྒྲ་གྲགས་པ་དང་མཚོན་གྱིས་བཅད་པའི་ལྷ་མིན་གྱི་རྐང་ལག་སར་ལྷུང་བ་སོགས། རྒྱལ་བློན་འབངས་འཁོར་དང་བྲམ་ཟེ་ཚང་མའི་མིག་ལ་ལྷ་དང་ལྷ་མིན་གཡུལ་འགྱེད་པའི་ཚུལ་མངོན་སུམ་དུ་སྣང་བར་བྱས་སོ། ། དེ་ལ་རྒྱལ་པོ་དང་ཁྲོམ་འདུས་ཀྱི་མི་ཚང་མ་ཤིན་ཏུ་ཡ་མཚན་སྐྱེས་ནས་རྒྱལ་པོས་སླར་ཡང་སློབ་དཔོན་ལ་ཁྱོད་ངོ་མ་སུ་ཡིན་ཅེས་དྲིས་པས། སློབ་དཔོན་གྱིས་དགེ་སློང་གི་ཆ་བྱད་བསྟན་ནས་ཁོ་བོ་ནི་ཤཱཀྱའི་དགེ་སློང་ཀླུ་སྒྲུབ་ཟེར་བ་དེ་ཡིན་ཅེས་གསུངས། རྒྱལ་པོས་ཀྱང་ཉེ་འདབས་ཀྱི་རྒྱལ་ཁབ་དེར་ཀླུ་སྒྲུབ་ཅེས་པའི་རྒྱལ་པོའི་མཆོད་གནས་ཤིག་ཡོད་པ་དང་། དེས་རྒྱལ་ཁབ་ཀྱི་འབངས་མི་ཡོངས་རྫོགས་སངས་རྒྱས་པའི་ཆོས་སུ་བཅུག་པའི་གནས་ཚུལ་སྔར་ནས་ཐོས་ཀྱང་བདེན་མིན་མི་ཤེས་ལ་དངོས་སུ་མཐོང་ནས་འཕགས་པའི་གང་ཟག་ཅིག་ཡིན་པར་ཡིད་ཆེས་པས་གུས་པའི་སྐྱབས་གནས་སུ་བསྟེན་ཅིང་ཆོས་གསུང་བར་ཞུས། དེའི་རྒྱལ་ཁབ་ཀྱི་འབངས་མི་ཡོངས་རྫོགས་ཀྱང་ཆོས་འོག་ཏུ་བཅུགསློབ་དཔོན་སླར་ཡང་རང་ཡུལ་དུ་ཕེབས་སོ། །
ཡང་སློབ་དཔོན་ཞོན་ཙང་གི《རྒྱ་གར་ལམ་ཡིག》ཏུ། སློབ་དཔོན་འདི་སྐུ་ཚེ་སྨད་ལ་ཚེའི་རིག་འཛིན་བརྙེས་ཤིང་། ལོ་བརྒྱ་ལྷག་སོང་ཡང་རྒས་ཉམས་མེད་ལ་རྒྱལ་པོ་དང་མཉམ་དུ་འཆི་མེད་སྒྲུབ་པས་རྒྱལ་པོ་ཡང་ཚེ་ཡི་དངོས་གྲུབ་ཐོབ། རྒྱལ་པོ་དེའི་སྲས་པོ་ཡང་བགྲེས་པར་གྱུར་ཀྱང་རྒྱལ་སྲིད་མ་ཐོབ་པས་རང་གི་མ་ལ་འདི་ལྟར་བསྡད་ན་ཁོ་བོས་ནམ་ཞིག་རྒྱལ་སྲིད་འཛིན་ཐུབ་ཅེས་སྨྲས། ཀླུ་སྒྲུབ་མ་ཤི་ན་ཁྱེད་ཀྱི་ཕ་ཡང་མི་འཆི་བས་ཀླུ་སྒྲུབ་ནི་བྱང་ཆུབ་སེམས་དཔའ་ཡིན་ལ། བྱང་ཆུབ་སེམས་དཔས་ལུས་སྲོག་ཀྱང་སྦྱིན་པ་གཏོང་བས་ཁྱོད་སོང་ནས་ཀླུ་སྒྲུབ་ལ་ཞུས་ཤིག་ཅེས་བསླབས། དེ་ནས་རྒྱལ་སྲས་དེ་ཀླུ་སྒྲུབ་ཀྱི་དྲུང་དུ་སོང་ནས། ཁོ་ལ་ནད་ཐུ་མོ་ཞིག་ཐེབས་སོང་། དེའི་སྨན་ལ་མི་ཡི་ཀླད་པ་མེད་ན་ནད་མི་སོས་པས་མི་ཡི་ཀླད་པ་གང་དུ་འཚོལ། ཁྱེད་ཀྱིས་ཐུགས་རྗེ་ཞིག་མི་གཟིགས་སམ་ཞེས་ཞུས་པས། སློབ་དཔོན་གྱིས་དེའི་འདོད་དོན་མཁྱེན་ནས་བྱེད་ཀྱི་རེ་འདོད་བསྐང་ཆོག འོན་ཀྱང་དེར་བརྟེན་ནས་ཁྱེད་ཀྱི་ཕ་ཡང་ཚེ་ཐག་འཆད་པས་ཁྱེད་ཕ་ལ་མ་གུས་པའི་རྣམ་སྨིན་མྱང་དགོས་ཟེར་ནས་འཇག་མ་ཞིག་ལ་ཕུ་བཏབ་ནས་རལ་གྲིར་གྱུར་ལ་དེ་ཡིས་རང་གི་སྐེ་བཅད་ནས་གཤེགས་ཤིང་རྒྱལ་པོ་ཡང་གྲོངས་སོ་ཞེས་བྱུང་།
ཡང་བཤད་ཚུལ་ཞིག་ལ་སློབ་དཔོན་གྱི་སྐུ་ཚེ་གང་བོར་ཐེག་ཆེན་སྤེལ་པས་ཐེག་དམན་གྱི་གྲུབ་མཐའ་འཛིན་མཁན་མང་བོ་དང་། ཕྱི་རོལ་པ་བཅས་ལ་འཐབ་རྒོལ་མང་དུ་མཛད་ཅིང་རྒྱལ་པོ་གསར་བ་དེ་ཐེག་དམན་ལ་དད་ཅིང་ཐེག་ཆེན་ལ་སྡང་བ་ཞིག་ཡིན་པས། ཐེག་དམན་པ་ཞིག་གིས་དུག་དྲངས་ཏེ་སློབ་དཔོན་གྱི་སྐུ་ལུས་ཀྱང་ཆེས་ཞན་པར་གྱུར་ཏེ། ཏིང་ངེ་འཛིན་ལ་བཞུགས་ནས་ཚེ་ཡི་འདུ་བྱེད་བཏང་ངོ་ཞེས་པར་གྲགས་སོ། །
སློབ་དཔོན་འདིས་གསུང་རྩོམ་མང་དུ་མཛད་ཅིང་གཞུང་ལུགས་སྟོང་ཕྲག་སྨྲ་བའི་དབང་བོར་གྲགས། འདི་བའི་གསུང་ད་ལྟ་མཇལ་རྒྱུ་ཡོད་པ《དབུ་མ་རྩ་བ་ཤེས་རབ》དང《སྒོ་བཅུ་གཉིས་པ》《ཤེར་ཕྱིན་ཆེན་མོའི་རྣམ་བཤད》《ས་བཅུ་བྱེ་བྲག་ཏུ་བཤད་པ》《བྱང་ཆུབ་སེམས་དཔའི་ཚོགས་ཀྱི་རྩ་བ》《དེ་བཞིན་གཤེགས་པའི་ལམ་གྱི་རྒྱན》སོགས་ཡོད་དོ། །


text:
ཆོས་དོན་དགོངས་འགྲེལ་ལས་འགན་གཟི་བརྗིད་ཆེ་ལ་དཀའ་ཚེགས་ཆེ།
སྤེལ་དུས། 2016-09-01
སྤྱི་ཟླ་11ཚེས་3ཉིན། ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་དང་ཀྲུང་གོའི་བོད་རིག་པ་ཞིབ་འཇུག་ལྟེ་གནས་གཉིས་མཉམ་ལས་ཐོག་མཐོ་རིམ་ནང་བསྟན་སློབ་གླིང་དུ་“2013ལོའི་བོད་བརྒྱུད་ནང་བསྟན་ཆོས་དོན་དགོངས་འགྲེལ་ལས་དོན་དཔྱད་གླེང་ཚོགས་འདུ་”འཚོགས་པ་རེད།
མཐོ་རིམ་ནང་བསྟན་སློབ་གླིང་གི་“ཡོན་གནས་ཨུ་ལྷན་གཉིས་”ཀྱི་ཚོགས་འདུར་ཕེབས་མཁན་བླ་མ་སྐྱེས་ཆེན་དགེ་བའི་བཤེས་གཉེན་དང་། བོད་རིག་པ་ཞིབ་འཇུག་ལྟེ་གནས་ཀྱི་མཁས་དབང་། ཞིང་ཆེན་ལྔའི་བོད་རིགས་ས་ཁུལ་གྱི་འཐབ་ཕྱོགས་གཅིག་གྱུར་དང་། ཆོས་ལུགས་སྡེ་ཁག ནང་བསྟན་མཐུན་ཚོགས་བཅས་ཀྱི་འབྲེལ་ཡོད་དབུ་ཁྲིད་དང་། བོད་བརྒྱུད་ནང་བསྟན་གྱི་ཞིབ་འཇུག་པའི་སྐུ་ཚབ་སོགས་མི་གྲངས་80ཙམ་དཔྱད་གླེང་ཚོགས་འདུར་ཞུགས་ཤིང་། མཐོ་རིམ་ནང་བསྟན་སློབ་གླིང་གི་མཐོ་རམས་པ་དང་འབྲིང་རམས་པ་འཛིན་གྲྭའི་སློབ་མ་ཡོངས་ཚོགས་འདུར་ཟུར་ཞུགས་གནང་བ་དང་། དགེ་བའི་བཤེས་གཉེན་དང་མཁས་དབང་12ཀྱིས་རང་ཉིད་ཀྱིས་བརྩམས་པའི་ཆོས་དོན་དགོངས་འགྲེལ་ལྗགས་རྩོམ་དང་ཞིབ་འཇུག་གྲུབ་འབྲས་སྒྲོག་སྦྱང་གནང་བ་རེད།
ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་གི་གླིང་གཙོ་ཀུན་མཁྱེན་འཇམ་དབྱངས་བཞད་པ་བློ་བཟང་འཇིགས་མེད་ཐུབ་བསྟན་ཆོས་ཀྱི་ཉི་མ་དང་། ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་སྤྱི་ཁྱབ་ལས་འཛིན་པ་ལྷག་པ་ཕུན་ཚོགས་སོགས་འབྲེལ་ཡོད་དབུ་ཁྲིད་ཚོགས་འདུ་འགོ་ཚུགས་པའི་མཛད་སྒོར་ཞུགས་ནས་གསུང་བཤད་གལ་ཆེན་གནང་ཞིང་། གླིང་གཙོ་ཀུན་མཁྱེན་འཇམ་དབྱངས་བཞད་པ་མཆོག་གི་གསུང་བཤད་ནང་། ཧུར་བརྩོན་གྱིས་ཆོས་ཀྱི་དགོངས་དོན་དང་། ཆོས་འབྲེལ་ཀུན་སྤྱོད། ཆོས་ཕྱོགས་རིག་གནས་སོགས་ལས་སྤྱི་ཚོགས་འཆམ་མཐུན། དུས་རབས་ཡར་ཐོན། དཔལ་ཡོན་དར་སྤེལ་བཅས་ལ་ཕན་པའི་ནང་དོན་རྣམས་འཚོལ་ཞིབ་འདོན་སྤེལ་བྱས་ནས། ཆོས་ཀྱི་དགོངས་དོན་ལ་སྤྱི་ཚོགས་འཆམ་མཐུན་ཡོང་བའི་བླང་བྱ་དང་མཐུན་པའི་འགྲེལ་བཤད་རྒྱག་དགོས་པ་ནི་ཆོས་དོན་དགོངས་འགྲེལ་ལས་ཀའི་ཁྲིད་སྟོན་བསམ་བློ་དང་གཞི་རྩའི་ནང་དོན་ཡིན། ཞེས་བཀའ་སློབ་གནང་བ་དང་། ཁོང་གིས་ཆོས་དོན་དགོངས་འགྲེལ་ལས་དོན་གྱི་ལས་འགན་གཟི་བརྗིད་ཆེ་ལ་དཀའ་ཚེགས་ཆེ། ང་ཚོས་ཏང་གི་རྒྱལ་ཡོངས་འཐུས་མིའི་ཚོགས་ཆེན་ཐེངས་བཅོ་བརྒྱད་པའི་དགོངས་དོན་རྣམས་ལས་ཀའི་ཁྲིད་སྟོན་དུ་བཟུང་ནས། ཀྲུང་དབྱང་འཐབ་ཕྱོགས་གཅིག་གྱུར་པུའུ་ཡི་ཐད་ཀའི་དབུ་ཁྲིད་འོག བློ་སེམས་གཅིག་ཏུ་སྒྲིལ་ནས་འབད་བརྩོན་ལྷོད་མེད་བྱས་ཏེ། བོད་བརྒྱུད་ནང་བསྟན་གྱི་ཆོས་དོན་དགོངས་འགྲེལ་ལས་དོན་དེ་ཡང་དག་ཕྱོགས་ལ་རྒྱུན་ཆད་མེད་པར་འཕེལ་རྒྱས་ཡོང་བ་བྱ་དགོས། ཞེས་བཀའ་སློབ་གནང་བ་རེད།
གླིང་གཙོ་ཀུན་མཁྱེན་འཇམ་དབྱངས་བཞད་པ་མཆོག་གིས། ཆོས་དོན་དགོངས་འགྲེལ་གྱི་ལས་ཀ་དེ་ནི་བོད་བརྒྱུད་ནང་བསྟན་གྱི་གྲུབ་མཐའ་ཁག་ཉམས་མེད་གོང་འཕེལ་དང་། བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་བྱེད་པའི་གོམ་སྟབས་ཇེ་མགྱོགས་སུ་གཏོང་རྒྱུ་དང་འབྲེལ་བ་ཡོད་པས། ང་ཚོས་ཆོས་དོན་དགོངས་འགྲེལ་བྱེད་པའི་དོན་སྙིང་ལ་ངོས་འཛིན་གང་ལེགས་བྱས་ནས་དེ་འབྲེལ་གྱི་ལས་ཀར་ཤུགས་སྣོན་རྒྱག་དགོས། ཞེས་དང་། ང་ཚོས་ཆོས་ལུགས་ལས་དོན་སྐོར་གྱི་ཏང་གི་གཞི་རྩའི་བྱེད་ཕྱོགས་སྲིད་ཇུས་སློབ་སྦྱོང་ནན་ཏན་དང་ལག་ལེན་མཐར་ཕྱིན། ཆོས་ལུགས་ལས་དོན་སྐོར་གྱི་ཀྲུང་དབྱང་གི་བྱེད་ཕྱོགས་སྲིད་ཇུས་ལ་གོ་བ་གཏིང་ཟབ་བླངས་ནས། བོད་བརྒྱུད་ནང་བསྟན་གྱི་ལས་དོན་ཁྲོད་ཆོས་དོན་དགོངས་འགྲེལ་ལས་ཀའི་ནུས་པ་འདོན་སྤེལ་གང་ལེགས་བྱ་དགོས། ཞེས་ནན་བཤད་གནང་བ་དང་སྦྲགས། ཆོས་དོན་དགོངས་འགྲེལ་ལས་ཀས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་བྱེད་པར་ཞབས་འདེགས་ཞུ་དགོས་པ་དང་། རང་རྒྱལ་བོད་རིགས་ས་ཁུལ་འཕུར་མཆོང་ལྟ་བུའི་འཕེལ་རྒྱས་དང་ཡུན་རིང་བརྟན་ལྷིང་ཡོང་ཕྱིར་ཞབས་ཞུ་བསྒྲུབ་དགོས་པ་མ་ཟད། ཀྲུང་ཧྭ་མི་རིགས་ཀྱི་བསྐྱར་དར་རླབས་པོ་ཆེ་སྟེ། ཀྲུང་གོའི་ཕུགས་འདུན་མངོན་གྲུབ་ཡོང་ཕྱིར་བྱས་རྗེས་གང་མང་འཇོག་དགོས། ཞེས་ནན་བཤད་གནང་བ་རེད།
སྤྱི་ཁྱབ་ལས་འཛིན་པ་ལྷག་པ་ཕུན་ཚོགས་ཀྱིས་གསུང་བཤད་གནང་སྐབས། ཆོས་དོན་དགོངས་འགྲེལ་ནི་བོད་བརྒྱུད་ནང་བསྟན་ལ་སྔར་ནས་ཡོད་པའི་སྲོལ་རྒྱུན་ཡིན་པས། དེ་སྔ་ཕྱི་བར་གསུམ་དུ་བོད་བརྒྱུད་ནང་བསྟན་དར་རྒུད་ཅི་ཡོང་དང་འབྲེལ་བ་དམ་པོ་ཡོད། ཅེས་བཀའ་སློབ་གནང་བ་དང་། ཁོང་གིས་ད་དུང་ཆོས་དོན་དགོངས་འགྲེལ་བྱ་རྒྱུ་ནི་བོད་བརྒྱུད་ནང་བསྟན་གྱི་གྲུབ་མཐའ་ཁག་སྐྱོན་བྲལ་ངང་འཕེལ་རྒྱས་འགྲོ་བ་དང་འབྲེལ་བ་ཡོད། ཅེས་ནན་བཤད་གནང་ཡོད།
དཔྱད་གླེང་ཚོགས་འདུའི་ཐོག་མཐོ་རམས་པ་དང་དགེ་རྒན་ཆེན་མོ་ལས་གྲུབ་པའི་དགེ་བའི་བཤེས་གཉེན་དང་མཁས་དབང་12ཀྱིས་གཏམ་བཤད་གནང་ནས། ཕྱོགས་མི་འདྲ་བའི་ཐོག་ནས་རང་རང་གི་བསམ་ཚུལ་མི་འདྲ་བ་དང་ཞིབ་འཇུག་བྱས་པའི་གྲུབ་འབྲས་རྣམས་སྒྲོག་སྦྱང་གནང་བ་རེད། མཐོ་རམས་པ་བྱམས་པ་འཕྲིན་ལས་མཆོག་ནས་《བོད་བརྒྱུད་ནང་བསྟན་པས་འཆམ་མཐུན་སྤྱི་ཚོགས་འཛུགས་སྐྲུན་ལ་ཞབས་འདེགས་ཞུ་ཚུལ་སྐོར་གྱི་བསམ་གཞིགས་》ཞེས་དང་། མཐོ་རམས་པ་བློ་ཆོས་མཆོག་ནས་《བོད་བརྒྱུད་ནང་བསྟན་ཆོས་ལུགས་ལག་ལེན་མཐར་ཕྱིན་བྱས་ཏེ་འགྲོ་དྲུག་བདེ་ལ་འགོད་ཅིང་རྒྱལ་ཁམས་དཔལ་གྱིས་བརྒྱན་དགོས་》ཞེས་དང་། མཐོ་རམས་པ་བྱང་ཆུབ་སེམས་དཔའ་མཆོག་ནས་《ཆོས་དོན་དགོངས་འགྲེལ་གྱི་དགོས་པ་དང་ཕན་ཡོན་སྐོར་མདོ་ཙམ་གླེང་བ་》ཞེས་དང་། མཐོ་རམས་པ་ཆོས་པོ་མཆོག་ནས་《ནང་བསྟན་ཆོས་ལུགས་དང་ཆོས་ལུགས་པ་དག་གིས་སྤྱི་ཚོགས་ལ་ཕན་པ་བསྐྲུན་ཐུབ་པའི་སྐོར་གླེང་བ་》ཞེས་དང་། མཐོ་རམས་པ་ཡོན་ཏན་བཀྲ་ཤིས་མཆོག་ནས་《དཔལ་ཡོན་གཉིས་ལྡན་གྱི་སྒོ་ནས་ཡ་རབས་ཞི་མཐུན་གྱི་ལམ་བུ་འཚོལ་ཞིབ་བྱེད་པའི་ལྟ་ཚུལ་གླེང་བ་》ཞེས་དང་། མཐོ་རམས་པ་བསྟན་པ་དབང་འདུས་མཆོག་ནས་《ནང་ཆོས་ཀྱི་བདེན་བཞི་ལས་སྤྱི་ཚོགས་ཀྱི་ཕན་འབྲས་སྐོར་གླེང་བ་》ཞེས་དང་། འབྲིང་རམས་པ་བྱམས་པ་བརྩོན་འགྲུས་མཆོག་ནས་《ནང་པ་སངས་རྒྱས་པའི་ལྟ་བ་རྟེན་འབྱུང་དང་སྤྱོད་པ་འཚེ་མེད་སྔོག་འདོན་གྱིས་སྤྱི་ཚོགས་དང་འཚམ་པའི་ཆོས་ལུགས་མི་སྣའི་དགེ་མཚན་འདོན་སྤེལ་གང་ལེགས་བྱ་རྒྱུའི་སྐོར་གྱི་བསམ་ཚུལ་མདོར་བསྡུས་》ཞེས་པའི་དཔྱད་རྩོམ་སྒྲོག་སྦྱང་གནང་བ་དང་སྦྲགས། མཐོ་རིམ་ནང་བསྟན་སློབ་གླིང་གི་གླིང་གཙོ་གཞོན་པ་དང་ཞིབ་འཇུག་པ་ལིའུ་ཧུང་ཅིས་《ཆོས་སྲིད་ཟུང་འབྲེལ་ལམ་ལུགས་འདུལ་བའི་དགོངས་པ་ལས་འགལ་བའི་སྐོར་》གྱི་དཔྱད་རྩོམ་སྒྲོག་སྦྱང་གནང་བ་དང་། ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་ཞིབ་འཇུག་པ་བདེ་སྐྱིད་སྒྲོལ་མ་མཆོག་ནས་《བྱང་ཆུབ་སྡོམ་པའི་རྩ་བའི་སྙིང་པོ་དང་དེང་རབས་ཀྱི་དོན་སྙིང་》ཞེས་པ་དང་། འབུམ་རམས་པ་ལོའུ་ཧུང་མཆོག་ནས་《ས་པཎ་གྱི་གསུང་ལས་བསྟན་པའི་དྲང་བདེན་གྱི་བསམ་བློ་》ཅེས་དང་། ཞིབ་འཇུག་པ་ཆེ་མོ་གཞོན་པ་ལི་ཞོལ་ཀྲུའུ་ནས་《ལྟ་བ་རྟེན་འབྱུང་གི་ཕན་ཡོན་》ཞེས་དང་། ལས་རོགས་ཞིབ་འཇུག་པ་ཀླུ་མོ་འཚོ་ནས་《ཀུན་བཟང་བླ་མའི་ཞལ་ལུང་ལས་བཤེས་གཉེན་ལ་བསྟེན་པ་ཞེས་པའི་དགོངས་འགྲེལ་མདོ་ཙམ་བརྗོད་པ་》ཞེས་པའི་དཔྱད་རྩོམ་སྒྲོག་སྦྱང་གནང་བ་རེད།
གཏམ་བཤད་ཁྲོད་ཚང་མས་ཡང་དག་གི་ཆབ་སྲིད་ལམ་ཕྱོགས་མཐའ་འཁྱོངས་དང་། ཏང་གི་ཆོས་ལུགས་ལས་དོན་སྐོར་གྱི་གཞི་རྩའི་བྱེད་ཕྱོགས་དོན་འཁྱོལ་མཐར་ཕྱིན་གྱིས། བོད་བརྒྱུད་ནང་བསྟན་གྱི་ལས་དོན་ཁྲོད་ཆོས་དོན་དགོངས་འགྲེལ་ལས་ཀའི་ནུས་པ་འདོན་སྤེལ་གང་ལེགས་བྱས་ཏེ། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་བྱེད་པའི་གོམ་སྟབས་རྒྱུན་ཆད་མེད་པར་ཇེ་མགྱོགས་སུ་གཏོང་དགོས་པའི་ངོས་འཛིན་བྱས་པ་དང་སྦྲགས། གཅིག་མཐུན་ཐོག་ཏང་གི་རྒྱལ་ཡོངས་འཐུས་མིའི་ཚོགས་ཆེན་ཐེངས་བཅོ་བརྒྱད་པའི་དགོངས་དོན་རྣམས་ལས་ཀའི་ཁྲིད་སྟོན་དུ་བཟུང་ནས། ཀྲུང་དབྱང་འཐབ་ཕྱོགས་གཅིག་གྱུར་པུའུ་ཡི་ཡང་དག་དབུ་ཁྲིད་འོག བློ་སེམས་གཅིག་ཏུ་སྒྲིལ་ནས་འབད་བརྩོན་ལྷོད་མེད་བྱས་ཏེ། བོད་བརྒྱུད་ནང་བསྟན་གྱི་ཆོས་དོན་དགོངས་འགྲེལ་ལས་དོན་དེ་ཡང་དག་ཕྱོགས་ལ་རྒྱུན་ཆད་མེད་པར་འཕེལ་རྒྱས་ཡོང་བ་བྱ་དགོས་པའི་ངོས་འཛིན་གནང་བ་མ་ཟད། ཆོས་དོན་དགོངས་འགྲེལ་ལས་ཀས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་བྱེད་པར་ཞབས་འདེགས་ཞུ་དགོས་པ་དང་། རང་རྒྱལ་བོད་རིགས་ས་ཁུལ་འཕུར་མཆོང་ལྟ་བུའི་འཕེལ་རྒྱས་དང་ཡུན་རིང་བརྟན་ལྷིང་ཡོང་ཕྱིར་ཞབས་ཞུ་བསྒྲུབ་དགོས་པ་མ་ཟད། ཀྲུང་ཧྭ་མི་རིགས་ཀྱི་བསྐྱར་དར་རླབས་པོ་ཆེ་སྟེ། ཀྲུང་གོའི་ཕུགས་འདུན་མངོན་གྲུབ་ཡོང་ཕྱིར་བྱས་རྗེས་གང་མང་འཇོག་དགོས་པ་དང་། ཕྱིན་ཆད་ད་དུང་སྔར་ལས་ལྷག་པར་སློབ་གྲྭ་ཆེ་གྲས་ཁག་དང་ཞིབ་འཇུག་ལས་ཁུངས་བར་འབྲེལ་བ་བྱེད་ཤུགས་སྔར་བས་ཆེ་རུ་བཏང་སྟེ། དགོངས་འགྲེལ་ལས་ཀའི་བསམ་ཕྱོགས་རྒྱ་བསྐྱེད་ཀྱིས་ཆོས་དོན་དགོངས་འགྲེལ་གྱི་ཤེས་ལྡན་མི་སྣའི་དཔུང་ཁག་འཛུགས་སྐྱོང་ལ་རྒྱུན་ཆད་མེད་པར་ཤུགས་སྣོན་བརྒྱབ་ཏེ། སྔར་ལས་ལྷག་པར་ཆོས་དོན་དགོངས་འགྲེལ་ལས་དོན་ཡག་པོ་བསྒྲུབ་དགོས་པའི་བླང་བྱ་བཏོན་པ་རེད།
ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་གི་རྒྱུན་ལས་གླིང་གཙོ་གཞོན་པ་ཝང་ཁྲང་ཡུས་ཀྱིས་དཔྱད་གླེང་ཚོགས་འདུ་མཇུག་སྒྲིལ་སྐབས་ཕྱོགས་བསྡོམས་གསུང་བཤད་གནང་ནས། མ་གཞི་ཐེངས་འདིའི་དཔྱད་གླེང་ཚོགས་འདུའི་དུས་ཡུན་ཐུང་ན་ཡང་། གྲུབ་འབྲས་གཡུར་དུ་ཟ་བ་ཐོབ་ཡོད་དེ། གཙོ་གཉེར་ལས་ཁུངས་གཉིས་དང་འབྲེལ་ཡོད་སྡེ་ཁག་གི་དབུ་ཁྲིད་མང་དག་ཅིག་ཚོགས་འདུར་ཞུགས་པ་དང་། སྐྱེས་ཆེན་དགེ་བའི་བཤེས་གཉེན་དང་མཁས་དབང་བཅུ་གྲངས་ཤིག་གིས་ཚོགས་འདུའི་ཐོག་ཆོས་དོན་དགོངས་འགྲེལ་སྐོར་གྱི་དཔྱད་རྩོམ་དང་ཞིབ་འཇུག་གྲུབ་འབྲས་སྒྲོག་སྦྱང་བྱས་པས། སྔོན་དཔག་བྱས་པའི་དམིགས་ཚད་ལྟར་ཚོགས་འདུར་གྲུབ་འབྲས་ཐོབ་པ་རེད། ཅེས་བསྔག་བརྗོད་ཆེན་པོ་གནང་བ་རེད།
ཁོང་གི་གསུང་བཤད་ནང་། བོད་བརྒྱུད་ནང་བསྟན་ཆོས་དོན་དགོངས་འགྲེལ་ལས་དོན་ནི་བོད་བརྒྱུད་ནང་བསྟན་གྱི་དོན་དག་ཆེན་པོ་ཞིག་རེད། ལས་དོན་དེའི་ཐོག་ནས་ཀྲུང་དབྱང་ཕྱོགས་ནས་བོད་བརྒྱུད་ནང་བསྟན་དང་ཆོས་དོན་དགོངས་འགྲེལ་ལས་དོན་ལ་སྔ་ཕྱི་བར་གསུམ་དུ་མཐོང་ཆེན་དང་། ཐུགས་ཁུར། རྒྱབ་སྐྱོར་གནང་མུས་ཡིན་པ་མངོན་པར་དུ་མཚོན་ཡོད། ད་རེས་ཀྱི་ཆོས་དོན་དགོངས་འགྲེལ་དཔྱད་གླེང་ཚོགས་འདུ་གྲ་སྒྲིག་བྱེད་པའི་བརྒྱུད་རིམ་ནང་། ཀྲུང་དབྱང་འཐབ་ཕྱོགས་གཅིག་གྱུར་པུའུ་ཡིས་ཚད་མཐོའི་མཐོང་ཆེན་དང་ཞིབ་ཕྲའི་མཛུབ་སྟོན་གནང་བ་མ་ཟད། བོད་ལྗོངས་དང་ཞིང་ཆེན་བཞིའི་བོད་རིགས་ས་ཁུལ་གྱི་འཐབ་ཕྱོགས་གཅིག་གྱུར་དང་། མི་རིགས་ཆོས་ལུགས་ནང་བསྟན་མཐུན་ཚོགས་ལ་སོགས་པའི་ལས་ཁུངས་ཁག་ནས་རོགས་རམ་དང་རྒྱབ་སྐྱོར་གནང་བར་ཐུགས་རྗེ་ཆེ་ཞུས་པ་རེད།
ཆོས་དོན་དགོངས་འགྲེལ་ནི་བོད་བརྒྱུད་ནང་བསྟན་ལ་སྔར་ནས་ཡོད་པའི་སྲོལ་རྒྱུན་ཡིན་པས། དེ་སྔ་ཕྱི་བར་གསུམ་དུ་བོད་བརྒྱུད་ནང་བསྟན་དར་རྒུད་ཅི་ཡོང་དང་འབྲེལ་བ་དམ་པོ་ཡོད། ནང་བསྟན་ཆོས་ཀྱི་དགོངས་པར་སྤྱི་ཚོགས་འཕེལ་རྒྱས་དང་ཤེས་རིག་དཔལ་ཡོན་དར་བའི་བླང་བྱ་དང་མཐུན་པའི་དེང་རབས་ཀྱི་འགྲེལ་བཤད་བྱ་རྒྱུ་འདི་ནི། བོད་བརྒྱུད་ནང་བསྟན་འདི་ཉིད་སྤྱི་ཚོགས་དང་འཚམ་མཐུན་བྱེད་པའི་དགོས་མཁོ་དང་། འཚོ་བ་དངོས་དང་ཟུང་འབྲེལ་དམ་ཟབ་བྱེད་པའི་འགྲོ་ཕྱོགས་ལྡོག་མེད་ཅིག་ཡིན་པས། ཆོས་དོན་དགོངས་འགྲེལ་གྱི་ལས་འགན་གཟི་བརྗིད་ཆེ་ལ་དཀའ་ཚེགས་ཆེ་བ་ཞིག་རེད།
རྒྱུན་ལས་གླིང་གཙོ་གཞོན་པ་ཝང་ཁྲང་ཡུས་ཀྱིས་ཐེངས་འདིའི་དཔྱད་གླེང་ཚོགས་འདུར་ཕྱོགས་བསྡོམས་གནང་ནས་ཁྱད་ཆོས་ཁག་གསུམ་ཡོད་པའི་སྐོར་གླེང་བ་གཤམ་གསལ།
གཅིག བརྗོད་བྱའི་ནང་དོན་ཤིན་ཏུ་གསལ་བ། ད་རེས་ཀྱི་ཚོགས་འདུར་ཕུལ་བའི་དཔྱད་རྩོམ་གྱི་ནང་དོན་གཙོ་བོ་བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་སྤྱི་ཚོགས་ཕན་ཚུན་འཚམ་མཐུན་དང་། བོད་བརྒྱུད་ནང་བསྟན་གྲུབ་མཐའ་ཁག་འཆམ་མཐུན་མཉམ་གནས་ངང་གོང་འཕེལ། བོད་བརྒྱུད་ནང་བསྟན་གྱི་སྲོལ་རྒྱུན་བཟང་པོ་འཛིན་སྐྱོང་གོང་འཕེལ། གཞན་ཕན་ལྷག་བསམ་མངོན་གྲུབ། བོད་རིགས་ས་ཁུལ་གྱི་དཔལ་འབྱོར་དང་བསམ་པའི་དཔལ་ཡོན་དར་སྤེལ། བོད་བརྒྱུད་ནང་བསྟན་གྱི་དགེ་མཚན་ལྡན་པའི་ནུས་པ་འདོན་སྤེལ་བྱ་རྒྱུ་སོགས་དང་འབྲེལ་བ་ཡོད་པས། དེ་དག་གཅིག་ཏུ་བསྡུས་ནས་བཤད་ན། ཀྲུང་གོའི་ཕུགས་འདུན་མངོན་གྲུབ་བྱ་རྒྱུ་ཁོ་ནའི་ཆེད་དུ་རེད། ཚང་མས་རང་ཉིད་བོད་བརྒྱུད་ནང་བསྟན་པ་ཞིག་དང་བོད་རིག་པ་ཞིབ་འཇུག་པ་ཞིག་ཡིན་པའི་ངོས་ནས། ཀྲུང་གོའི་ཕུགས་འདུན་མངོན་གྲུབ་ཡོང་ཆེད་རང་ཉིད་ཀྱི་རེ་སྨོན་དང་ཕུགས་འདུན་མཚོན་པར་བྱས་ཡོད་པས། དཔྱད་གླེང་ཚོགས་འདུར་གྲུབ་འབྲས་ཡག་པོ་ཐོབ་པ་རེད།
གཉིས། འདུལ་བའི་སྐོར་གྱི་དགོངས་འགྲེལ་དམིགས་བསལ་ཆེ་བ། འདུལ་དོན་དགོངས་འགྲེལ་ནི་ཆོས་དོན་དགོངས་འགྲེལ་གྱི་འགོ་འཛུགས་ས་རེད། ད་རེས་ཀྱི་དཔྱད་གླེང་ཚོགས་འདུར་དཔྱད་རྩོམ་སྒྲོག་སྦྱང་བྱེད་མཁན་མི་12ཡོད་པའི་ནང་ནས། གླིང་གཙོ་གཞོན་པ་ལིའུ་ཧུང་ཅིས་དང་ཞིབ་འཇུག་པ་བདེ་སྐྱིད་སྒྲོལ་མས་ཆེད་མངག་འདུལ་དོན་སྐོར་གླེང་བ་དང་། གཞན་ཡང་དཔྱད་རྩོམ་8ཀྱི་ནང་ཚད་གཞི་མི་འདྲ་བའི་ཐོག་ནས་ནང་བསྟན་གྱི་འདུལ་དོན་སྐོར་དཔྱད་གླེང་གནང་ཡོད། འདུལ་བ་ནི་དམ་པའི་ཆོས་ཡུན་དུ་གནས་པའི་རྩ་བ་དང་བསྟན་པ་དར་བའི་སྲོག་ཤིང་ཡིན་སྟབས། འདུལ་ཁྲིམས་མེད་ན་ནང་ཆོས་ཉམས་ངེས་ཡིན། ལོ་རྒྱུས་ཐོག་བྱུང་བའི་སངས་རྒྱས་ཆོས་ལུགས་ཀྱི་གེགས་བར་འགའ་ལ་བལྟས་ན། དེ་རིགས་ཀུན་གྱི་རྒྱུ་རྐྱེན་གཙོ་བོ་འདུལ་བའི་སྡོམ་རྒྱུན་གཙང་མར་སྲུང་མ་ཐུབ་པ་ལས་བྱུང་བ་ཤ་སྟག་རེད། ལག་ལེན་དངོས་ལས་ར་སྤྲོད་བྱུང་བ་ལྟར་ན། ཆོས་དོན་དགོངས་འགྲེལ་གྱི་གཙོ་གནད་དེ་འདུལ་དོན་དགོངས་འགྲེལ་ཐོག་བཞག་ནས། རྒྱ་ཆེའི་དགེ་འདུན་པས་དད་པ་བརྟན་ལ་འདུལ་ཁྲིམས་དང་རྒྱལ་ཁྲིམས་སྲུང་བར་འཁྲིད་སྟོན་བྱས་ནས། ཁོང་རྣམས་རྒྱལ་གཅེས་ཆོས་གཅེས་པ་ཡག་པོ་ཞིག་ཆགས་པ་བྱ་རྒྱུ་དེ་རེད།
གསུམ། ཆོས་ལུགས་མི་སྣ་སྔར་བས་མང་བ་ཆོས་དོན་དགོངས་འགྲེལ་ལ་ཞུགས་པ། ཐེངས་འདིའི་དཔྱད་གླེང་ཚོགས་འདུའི་དགའ་འོས་པའི་རྣམ་པ་ཞིག་ནི་ཤེས་ལྡན་མི་སྣའི་དཔུང་ཁག་རྒྱུན་ཆད་མེད་པར་ཆེ་རུ་འགྲོ་བཞིན་པ་དེ་རེད། ཚོགས་འདུར་ཞུགས་མཁན་ནང་གྲུབ་འབྲས་གཡུར་དུ་ཟ་བའི་མཁས་དབང་ཡོད་པ་མ་ཟད། ཆོས་ལུགས་མི་སྣ་སྔར་བས་མང་བ་ཞིག་གིས་བོད་བརྒྱུད་ནང་བསྟན་ཆོས་དོན་དགོངས་འགྲེལ་གྱི་ལས་དོན་ལ་དོ་ཁུར་གནང་དང་གནང་མུས་རེད། ད་རེས་ཀྱི་དཔྱད་གླེང་ཚོགས་འདུར་དཔྱད་རྩོམ་སྒྲོག་སྦྱང་བྱེད་མཁན་མི་12ཡོད་པའི་ནང་། ཆོས་ལུགས་མི་སྣ་7ཡོད་པ་མ་ཟད། ཁོང་རྣམ་པ་ཚང་མ་རང་རེའི་སློབ་གླིང་གི་དགེ་རྒན་ཆེན་མོ་དང་། མཐོ་རམས་པ། འབྲིང་རམས་པ་ཤ་སྟག་རེད། དགའ་འོས་པའི་རྣམ་པ་འདིས་བོད་བརྒྱུད་ནང་བསྟན་ཆོས་དོན་དགོངས་འགྲེལ་ལ་ཞུགས་མཁན་ཆོས་ལུགས་ལས་རིགས་མི་སྣའི་དཔུང་ཁག་རྒྱུན་ཆད་མེད་པར་འཕེལ་རྒྱས་འགྲོ་བཞིན་པ་མཚོན་ཡོད།
ཁོང་གིས་ཕྱོགས་བསྡོམས་གསུང་བཤད་གནང་སྐབས། ད་རེས་ཀྱི་དཔྱད་གླེང་ཚོགས་འདུ་ལེགས་གྲུབ་བྱུང་སྟེ་གྲུབ་འབྲས་གཡུར་དུ་ཟ་བ་ཐོབ་ནས། བོད་བརྒྱུད་ནང་བསྟན་ཆོས་དོན་དགོངས་འགྲེལ་ལས་ཀར་འཕེལ་རྒྱས་ཆེན་པོ་བྱུང་ཡོད་ཅེས་གསུང་པ་དང་། ཁོང་གིས་ངེས་པར་དུ་གླིང་གཙོ་ཀུན་མཁྱེན་འཇམ་དབྱངས་བཞད་པ་མཆོག་གིས་བཏོན་པའི་“ང་ཚོས་ཏང་གི་རྒྱལ་ཡོངས་འཐུས་མིའི་ཚོགས་ཆེན་ཐེངས་བཅོ་བརྒྱད་པའི་དགོངས་དོན་རྣམས་ལས་ཀའི་ཁྲིད་སྟོན་དུ་བཟུང་ནས། ཀྲུང་དབྱང་འཐབ་ཕྱོགས་གཅིག་གྱུར་པུའུ་ཡི་ཐད་ཀའི་དབུ་ཁྲིད་འོག བློ་སེམས་གཅིག་ཏུ་སྒྲིལ་ནས་འབད་བརྩོན་ལྷོད་མེད་བྱས་ཏེ། བོད་བརྒྱུད་ནང་བསྟན་གྱི་ཆོས་དོན་དགོངས་འགྲེལ་ལས་དོན་དེ་ཡང་དག་ཕྱོགས་ལ་རྒྱུན་ཆད་མེད་པར་འཕེལ་རྒྱས་ཡོང་བ་བྱ་དགོས། ཆོས་དོན་དགོངས་འགྲེལ་གྱི་ལས་ཀ་དེ་ནི་བོད་བརྒྱུད་ནང་བསྟན་གྱི་གྲུབ་མཐའ་ཁག་ཉམས་མེད་གོང་འཕེལ་དང་། བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་བྱེད་པའི་གོམ་སྟབས་ཇེ་མགྱོགས་སུ་གཏོང་རྒྱུ་དང་འབྲེལ་བ་ཡོད་པས། ང་ཚོས་ཆོས་དོན་དགོངས་འགྲེལ་བྱེད་པའི་དོན་སྙིང་ལ་ངོས་འཛིན་གང་ལེགས་བྱས་ནས་དེ་འབྲེལ་གྱི་ལས་ཀར་ཤུགས་སྣོན་རྒྱག་དགོས།” ཞེས་པའི་བླང་བྱ་དོན་འཁྱོལ་ནན་ཏན་བྱ་དགོས་ཞེས་གསུང་པ་རེད།
མཇུག་མཐར། ང་ཚོས་ཆབ་སྲིད་ཀྱི་ཁ་ཕྱོགས་ཡང་དག་རྒྱུན་འཁྱོངས་བྱས་ནས། སློབ་གྲྭ་ཆེ་གྲས་ཁག་དང་ཞིབ་འཇུག་ལས་ཁུངས་བར་འབྲེལ་བ་བྱེད་ཤུགས་སྔར་བས་ཆེ་རུ་བཏང་སྟེ། ཕན་ཚུན་རྒྱུས་མངའ་དང་དཔེ་སྟོན་བྱེད་ཤུགས་ཆེ་རུ་བཏང་བའི་རྨང་གཞིའི་སྟེང་། ཆོས་དོན་དགོངས་འགྲེལ་བྱེད་པའི་ལས་ཀའི་ལམ་བུ་ཇེ་ཡངས་སུ་བཏང་ནས། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བའི་གོམ་སྟབས་ཇེ་མགྱོགས་སུ་གཏོང་དགོས་པའི་སྐོར་ཁོང་གིས་ནན་བཤད་གནང་བ་མ་ཟད། ང་ཚོ་ཚང་མའི་འབད་བརྩོན་འོག བོད་བརྒྱུད་ནང་བསྟན་ཆོས་དོན་དགོངས་འགྲེལ་ལས་དོན་ལ་གྲུབ་འབྲས་གསར་པ་ཐོབ་ངེས་ཡིན་པའི་ཡིད་ཆེད་བརྟན་པོ་ཡོད། ཅེས་གསུང་པ་རེད།
ཆོས་དོན་དགོངས་འགྲེལ་ལས་དོན་ནི་འཚམ་མཐུན་ཡོང་བར་འཁྲིད་སྟོན་བྱེད་པའི་ཐབས་ལམ་བཟང་པོ་ཞིག་ཡིན།


text:
ཐུགས་སྲས་ཐུབ་བསྟན་ལྷུན་གྲུབ།
- བྱམས་པ་འཕྲིན་ལས།
ཐུགས་སྲས་ཐུབ་བསྟན་ལྷུན་གྲུབ་ནི། རབ་བྱུང་བཅོ་ལྔ་པའི་མེ་རྟ་(སྤྱི་ལོ་ 1906) ལོ་ལྷོ་ཁ་གྲ་ནང་རྫོང་གྲ་ཕྱི་ཆུས་ཆུ་ཕྲན་ཤང་། རྟ་གྲོགས་ཤར་ཞེས་པར་ཡབ་བཀྲ་ཤིས་དབང་འདུད་དང་། ཡུམ་གཡུ་སྒྲོན་ཞེས་པའི་རིགས་མྱུག་ཏུ་འཁྲུངས།
ཆུང་དུས་ཀྱི་མཚན་ལ་རྣམས་རྒྱལ་དོན་གྲུབ་ཞུ་ཞིང་། ཡབ་སྔ་ས་ནས་སྐུ་ཚེ་མ་ཟིན་པས་སྐུ་མཆེད་ཨ་ཁུ་ལགས་ཞེས་པ་ལྷ་ས་བསྟན་རྒྱས་གླིང་བར་ཐབ་ཅེས་པའི་ནང་བཞུགས་སྐབས་ཡོན་ཀྲང་མཁྱེན་རབ་ནོར་བུ་མཆོག་ལ་རྟ་གྲོགས་ཤར་གྱི་བུ་བརྒྱུད་རྣམ་རྒྱལ་དོན་གྲུབ་འདི་བཞིན་བློ་རིག་བཀྲ་ཞིང་ལས་སྐལ་ལྡན་པ་ཞིག་ཡིན་ལ་ཡོན་ཀྲང་མཆོག་དང་སྐུ་མཆེད་ཀྱང་ཡིན་སྟབས་སྨན་རྩིས་ཁང་དུ་སློབ་གཉེར་བྱེད་རྒྱུར་ཐུགས་ཉར་གནང་རོགས་ཞེས་རེ་འདུན་ཞུས་པ་ལྟར་ཞལ་གྱིས་བཞེས། ཐོག་མར་སྨན་རྩིས་ཁང་གི་དྲུང་ཡིག་གནང་མཁན་ཚོས་མཛད་ལགས་ཞེས་པའི་རྩར་ཡོན་ཏན་ཀུན་གྱི་གཞི་མ་ཡི་གེ་སློབ་སྦྱོང་གནང་བར་ངོ་སྤྲོད་མཛད། རིང་མིན་ལྷོ་ཁ་བྱམས་པ་གླིང་དགོན་པར་ཆོས་ཞུགས་ཐོག་མཚན་ལ་ཐུབ་བསྟན་ལྷུན་གྲུབ་དུ་གསོལ་ཏེ་སྨན་རྩིས་ཁང་འཛུགས་གྲབས་སྐབས་ཕེབས་པ་འདྲ། སྨན་རྩིས་ཁང་ལ་ཕེབས་ནས་སྔ་ཕྱིར་མཁས་དབང་མཁྱེན་རབ་ནོར་བུ་དང་། བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་། རྩིས་པའི་དགེ་རྒན་འཇམ་དཔལ་མཐུ་སྟོབས་ལགས། འབྲས་ལྗོངས་བླ་མ་ཨུ་རྒྱན་ལགས། འཇམ་དཔལ་རོལ་པའི་བློ་གྲོས་སོགས་མཁས་མང་ཞབས་ལ་གཏུགས་ནས་སྨན་རྩིས་གཉིས་ཀྱིས་དབུས་ཕྱི་ནང་རིག་གནས་སྐོར་ལ་བརྩོན་པ་དྲག་པོས་སློབ་སྦྱོང་གནང་བར་གྲུབ་འབྲས་གཟེངས་སུ་ཐོན་པ་བྱུང་། ཐུབ་བསྟན་ལྷུན་གྲུབ་ཕྱག་བྲིས་ཡག་པོ་ཡོད་པ་དང་། རྩིས་རིག་དཀར་ནག་ལ་སྦྱངས་པ་ཆེ་བས་དང་ཐོག་སྐྱེས་སྐར་བརྟག་པའི་རྩིས་འབྲས་འདོད་རྒུའི་ཐུགས་འགན་བཞེས། དགུང་ལོ་བཅུ་བདུན་བཅོ་བརྒྱད་ཙམ་ལ་འབྲས་ལྗོངས་བླ་མ་ཨུ་རྒྱན་ལགས་ཞེས་པའི་དྲུང་ནས་གཡུ་ཐོག་སྙིང་ཐིག་གི་དབང་དང་། བླ་མ་འཇམ་རོལ་ལས་ཞྭ་དམར་ལམ་རིམ་སོགས་གསན་བཞེས་གནང་། སྐབས་དེ་ནས་བཟུང་མཁས་དབང་མཁྱེན་རབ་ནོར་བུ་མཆོག་གིས་ཐུགས་བརྩེ་སྔར་ལས་ཆེ་ཞིང་འབྱུང་འགྱུར་བརྒྱུད་འཛིན་ཡག་པོ་ཞིག་ཡོང་རྒྱུར་མ་འོངས་སྔོན་གཟིགས་ལྟ་བུར་གཙོ་གནད་ཀྱིས་གསོ་སྐྱོང་དང་སྐུའི་གམ་བཅར་བ་གནང་།
རྭ་སྒྲེང་རྒྱལ་ཐོག་སྐབས་སྨན་རྩིས་ཁང་ལ་གཟིགས་བསྐྱངས་ཤིན་ཏུ་ཆེ་བ་དང་། ཐུབ་བསྟན་ལྷུན་གྲུབ་མཆོག་ལ་རྩེ་དྲུང་ལས་ཚན་གནས་ལྔ་པའི་གོ་གནས་གསོལ་རས་བསྩལ། སྐབས་དེར་སྨན་རྩིས་སློབ་གྲྭ་གསར་རྒྱག་དང་། སློབ་མ་ཁ་སྣོན་བྱུང་བ་བཅས་ཀྱིས་སྨན་རྩིས་གཞུང་ལུགས་ཀྱི་སློབ་འཁྲིད་དང་། སྒོ་བསྟེན་སྨན་བཅོས། དེ་བཞིན་གཞུང་ཕྱོགས་ཀྱི་ཞབས་ཞུ་སོགས་གང་ཅིར་གཡས་གཞོགས་གཡོན་འདེགས་ཀྱིས་སློབ་དཔོན་མཁྱེན་རབ་ནོར་བུ་མཆོག་ལ་ལྷག་བསམ་རྣམ་དག་གི་སྒོ་ནས་སྲི་ཞུ་མཛད། ལྷག་པར་ཁོང་རང་གི་ཁྱད་ཆོས་སྙན་སུམ་དང་། དག་ཡིག མངོན་བརྗོད། སྡེབ་སྦྱོར། མཚམས་སྦྱོར་ལྔ་པ། ལཉྩ་ཝརྟུ་བཅས་པ་སློབ་འཁྲིད་གནང་ཆེད་ཉིན་ལྟར་ཞོགས་པའི་བཀའ་འཁྲིད་གནང་བར་རྟག་ཏུ་ཕེབས་ཀྱི་ཡོད། དེ་རྗེས་སྟག་བྲག་རྒྱལ་ཐོག་སྐབས་ཐུབ་བསྟན་ལྷུན་གྲུབ་མཆོག་ལ་རྒྱལ་བ་སྐུ་ཕྲེང་བཅུ་བཞི་པའི་སྐུའི་བླ་སྨན་དང་། མཁན་ཆུང་གི་གོ་གནས་བསྐོ་བཞག་བསྩལ་བ་སོགས་མུ་མཐུད་གཟིགས་བསྐྱངས་ཆེ།
དགུང་ལོ་ཞེ་དགུར་ཕེབས་སྐབས་ཏེ་ཤིང་རྟ་སྤྱི་ལོ་ 1954 ལོ་རྒྱལ་བ་སྐུ་ཕྲེང་བཅུ་བཞི་པའི་ཆིབས་ཞབས་སུ་པེ་ཅིང་ལ་ཕེབས་ཤིང་། དེའི་ཕྱི་ལོ་ཤིང་ལུག་ (སྤྱི་ལོ་1955) ལོར་ལྷ་སར་ཕེབས་རྗེས་བསྙུན་གཞི་ལྕི་པོ་ཕོག་ནས་སྨན་བཅོས་ཇི་ལྟར་བྱས་རུང་དྲག་སྐྱེད་མ་བྱུང་བར་སྐུ་གཤེགས། དེ་འཕྲལ་སློབ་དཔོན་མཁྱེན་རབ་ནོར་བུ་མཆོག་ནས་དགོངས་རྫོགས་རྗེས་འཇུག་རྣམ་དཀར་རྒྱ་ཆེར་མཛད། སྔོན་ཆད་སློབ་དཔོན་མཁྱེན་རབ་ནོར་བུ་མཆོག་དགུང་ལོ་དར་མའི་སྐབས་སྨན་རྩིས་ཁང་གི་འགན་དབང་ཡོངས་རྫོགས་སྐུ་ངོ་མས་གནང་གི་ཡོད་ཀྱང་། རྗེས་སུ་སྐུ་ན་སྨིན་པར་བརྟེན་ཐུགས་སྲས་ཐུབ་བསྟན་ལྷུན་གྲུབ་ཀྱིས་ཞིབ་ཕྲའི་ཕྱག་ལས་མཐའ་དག་འཕྱུག་སྐྱོན་མེད་པ་སློབ་དཔོན་བཀའ་ལྟར་ལེགས་གྲུབ་མཛད་པའི་ཁར་ཐུགས་གཤིས་ཧ་ཅང་སྒམ་པས་དགེ་སློབ་ཚོས་རང་ཤུགས་ཀྱིས་སྒྲིགས་ལམ་འཁུར་གྱི་ཡོད་ཀྱང་དམ་པ་དེ་སྐུ་ཚེ་འདས་རྗེས་བར་ཆད་ལྟ་བུས་སློབ་གྲྭའི་ནང་ཁུལ་འཐེན་འཁྱེར་བྱུང་བ་དང་། སློབ་དཔོན་མཁྱེན་རབ་ནོར་བུའི་སྤྱན་གཉིས་ཀར་སྐྱ་སྒྲིབ་སླེབས་པ་སོགས་ཧ་ཅང་ཡིད་སྐྱོའི་གནས་སུ་གྱར་དགོས་བྱུང་།
གོང་གསལ་ཐུགས་སྲས་ཐུབ་བསྟན་ལྷུན་གྲུབ་ཅེས་པ་སྤྱིར་སྨན་རྩིས་གཉིས་དང་། ཡང་སྒོས་སྙན་སུམ་སོགས་ལ་ཕུལ་བྱུང་གི་སྦྱངས་འབྲས་ཐོན་པ་ནི་སྐུ་ཚེ་གཅིག་རིང་སློབ་དཔོན་ལ་མཉེས་པ་གསུམ་གྱི་ཞབས་ཏོག་འགྲུབ་པ་དང་། ཐ་ན་ཉིན་ལྟར་ཐོ་རེངས་བྱ་སྐད་གཉིས་པ་ཙམ་ལ་སློབ་དཔོན་མཁྱེན་རབ་ནོར་བུ་མཆོག་ལ་ཆབ་སྐོལ་ཞལ་དཀར་གང་རེ་མ་ཆག་པ་མཐར་བསྙུན་གཞི་ལྕི་བས་མ་གཤེགས་བར་འབུལ་གནང་མཛད་པ་དང་། །ཕྱོགས་མཚུངས་རྒྱ་མཚོ་ཆེན་པོ་ཆུ་ཡིས་མི་ངོམས་པ་ལྟར་རིས་མེད་དགེ་བའི་བཤེས་གཉེན་དུ་མའི་ཞབས་ལ་གཏུགས་ཏེ་སྐུ་ཡོན་གསན་བཞེས་གནང་བ་ལས་བྱུང་བ་བཅས་ཇི་སྐད་དུ།
སྡུད་པ་ཚིགས་སུ་བཅད་པ་ལས། སློབ་མ་བཟང་པོ་བླ་མར་གུས་ལྡན་དེ་དག་གིས། །བླ་མ་མཁས་པ་རྣམས་ལ་རྟག་ཏུ་བསྟེན་པར་བྱ། །ཅིའི་ཕྱིར་ཞེ་ན་མཁས་པའི་ཡོན་ཏན་དེ་ལས་བྱུང་། །ཞེས་གསུངས་པ་ལྟར་ཡིན་ལགས།། །།
-འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 12.12.2017 ཉིན། 3:48 PM<< སྔ་མ།


text:
དེང་རབས་བོད་ཀྱི་རྩོམ་རིག་གི་མཁའ་དབྱིངས་སུ་རྟག་ཏུ་འཚེར་བའི་སྐར་མ་འོད་ཆེན་དཔལ་དོན་གྲུབ་རྒྱལ།
དཔལ་དོན་གྲུབ་རྒྱལ་ནི་༡༩༥༣ལོར་མཚོ་སྔོན་ཞིང་ཆེན་རྨ་ལྷོ་བོད་རིགས་རང་སྐྱོང་ཁུལ་གཅན་ཚ་རྫོང་དགུ་རོང་སྡེ་བར་འཁྲུངས། ཁོང་གི་ཕ་ནི་སློབ་ཆུང་གི་དགེ་རྒན་ཡིན་ཞིང་། ཡུལ་དེའི་མཁས་པར་བརྩི་ལ། མ་ནི་ཡུལ་དེའི་ཞིང་བ་རེད། ཕ་མ་གཉིས་ཁ་བྲལ་སྟབས་ཁོང་ནི་ཁུ་བོ་རབ་ཏུ་བྱུང་བ་ཞིག་ཡོད་པ་དེའི་ས་ནས་ནར་ སོན། ༡༩༦༡ལོར་དཔལ་དོན་གྲུབ་རྒྱལ་ལོ་བརྒྱད་ལ་སླེབས་ཤིང་། ཕ་ཡུལ་གྱི་སློབ་ཆུང་དུ་ཞུགས་ནས་སློབ་སྦྱོང་བྱེད་པའི་མགོ་བརྩམས། ༡༩༦༤ལོར་རྨ་ལྷོ་ཁུལ་དགེ་འོས་སློབ་གྲྭར་ཞུགས་ཤིང་སློབ་མཐར་ཕྱིན་ཏེ། མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་སུ་ལས་ཀར་ཞུགས། ༡༩༧༡ལོར་ཀྲུང་དབྱངས་མི་རིགས་སློབ་གླིང་སྐད་ཡིག་རྩོམ་རིག་ཚན་ཁག་གི་བོད་རྒྱའི་ཡིག་བསྒྱུར་ཆེད་ལས་སུ་ཞུགས་ཏེ་སློབ་སྦྱོང་བྱས་ཤིང་། ༡༩༧༥ལོར་མཐར་ཕྱིན་ནས་ཕྱིར་མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་ལ་ལོག་སྟེ་ཕྱག་ལས་གནང་། ༡༩༧༨ལོར་ཀྲུང་དབྱངས་མི་རིགས་སློབ་གླིང་བོད་ཀྱི་རྩོམ་རིག་ཆེད་ལས་ཀྱི་ཞིབ་འཇུག་སློབ་མར་རྒྱུགས་སྤྲད་ནས་འཕྲོད་ཅིང་། མཁས་དབང་དུང་དཀར་བློ་བཟང་འཕྲིན་ལས་མཆོག་དགེ་རྒན་དུ་བསྟེན་ནས་བོད་ཀྱི་རིག་གཞུང་སྤྱི་དང་ཁྱད་པར་དུ་གནའ་རབས་བོད་ཀྱི་རྩོམ་རིག་ལ་སྦྱངས་བརྩོན་མཛད། ཁོང་གི་སྦྱངས་འབྲས་ལེགས་ཤིང་རྣམ་དཔྱོད་ཕུལ་དུ་བྱུང་བར་མཁས་དབང་དུང་དཀར་བློ་བཟང་འཕྲིན་ལས་མཆོག་གིས་ཀྱང་བསྟོད་བསྔགས་དང་གཙིགས་ཆེན་མཛད་ལ། ༡༩༨༡ལོར་《བོད་ཀྱི་མགུར་གླུའི་བྱུང་འཕེལ་གྱི་ལོ་རྒྱུས་དང་ཁྱད་ཆོས་རིག་པའི་ཁྱེའུ་རྣམ་པར་རྩེན་པའི་སྐྱེད་ཚལ་》ཞེས་པའི་དཔྱད་རྩོམ་བྲིས་ནས་ཧྲོ་ཧྲིའི་མིང་བཏགས་བླངས་ཤིང་སློབ་གྲྭ་དེར་དགེ་རྒན་ གྱི་ཕྱག་ལས་གནང་། ༡༩༨༣ལོར་མཚོ་སྔོན་ཞིང་ཆེན་ཆབ་ཆ་གྲོང་རྡལ་དུ་ཡོད་པའི་མཚོ་ལྷོ་ཁུལ་མི་རིགས་དགེ་འོས་སློབ་གྲྭར་ཕེབས་ནས་དགེ་རྒན་གྱི་ལས་ཀ་མཛད། སྐབས་དེར་ཁྱིམ་དུ་བདེ་སྐྱིད་ཀྱི་དྲོད་ཁོལ་ཞན་པ་དང་ཕ་མའི་བྱམས་སྐྱོང་གི་ནུ་ཞོ་རེག་མ་ཐུབ་པའི་ཁར་ལུགས་མེད་དོན་འགལ་གྱི་བསམ་བློ་དང་བག་མེད་རྣམ་གཡེང་གི་རང་གཤིས་ཅན་གྱི་《སྤྲུལ་སྐུ》སོགས་གསར་རྩོམ་བྱས་ཏེ་སྐབས་དེའི་བོད་ཀྱི་སྤྱི་ཚོགས་ཀྱི་དོན་དངོས་ལ་ཟུར་ཟ་བྱས་སྟབས། སྲོལ་རྒྱུན་གྱི་སྡང་མིག་དང་སྤྱི་ཚོགས་ཀྱི་གླེང་ཕྱོགས་བཅས་ནི་ཤིན་ཏུ་ཐེག་དཀའ་བའི་ཁུར་བོ་ཞིག་ཏུ་གྱུར་ཀྱང་། དཀའ་སྡུག་དང་འགལ་ཟླ་ལ་མགོ་མི་སྒུར་བ་ནི་ཁོའི་ཞུམ་པ་མེད་པའི་སྙིང་སྟོབས་དང་སྤོབས་པ་རེད།
༡༩༨༥ལོའི་ཟླ་༡༡པའི་ཚེས་༢༩ཉིན་རྩོམ་རིག་གསར་རྩོམ་དང་རིག་གཞུང་ཞིབ་འཇུག་ལ་གསེར་ལྟར་དཀོན་པའི་མཁས་དབང་འདི་ཉིད་མཚོ་སྔོན་ཞིང་ཆེན་མཚོ་ལྷོ་ཁུལ་ཆབ་ཆ་གྲོང་རྡལ་དུ་དགུང་ལོ་སོ་གཉིས་སྟེང་སྐུ་གཤེགས་ནས་བོད་ཀྱི་རྩོམ་རིག་གསར་རྩོམ་ལ་གྱོང་གུད་ཚབས་ཆེན་ཐེབས། ཉིན་དེར་ཁྲིམས་ཁང་ནས་ཁོང་གིས་ཡུན་རིང་རེ་སྒུག་བྱས་པའི་བཟའ་ཟླ་འཐོར་ཆོག་པའི་བཅད་ཡིག་དང་ལྷོ་ནུབ་མི་རིགས་སློབ་གླིང་གིས་ཁོང་ལ་ལས་གནས་སྤོ་བའི་གྲོས་ཡིག་གཉིས་མཉམ་དུ་འབྱོར་མོད་དེ་དག་ཐམས་ཅད་ཧ་ཅང་འཕྱིས་སོང་།
དཔལ་དོན་གྲུབ་རྒྱལ་མཆོག་ནི་དེང་རབས་བོད་ཀྱི་རྩོམ་རིག་གི་མཁའ་དབྱིངས་སུ་རྟག་ཏུ་འཚེར་བའི་སྐར་མ་འོད་ཆེན་ཞིག་ཡིན་ཞིང་། ཁོང་གི་མི་ཚེའི་བརྒྱུད་རིམ་དང་བློ་གྲོས་ཀྱི་རྩལ་ནི་ཧ་ཅང་ཐུན་མོང་མ་ཡིན་པ་ཞིག་ཡིན་ལ། དེ་བཞིན་དུ་ཁོང་གི་རྩོམ་རིག་བརྩམས་ཆོས་ལའང་གསར་གཏོད་ཀྱི་རང་བཞིན་དང་ཐུན་ མོང་མ་ཡིན་པའི་ཁྱད་ཆོས་ལྡན་པས། རིག་གཞུང་ཞིབ་འཇུག་ཐད་གྲུབ་འབྲས་མངོན་གསལ་བླངས་ཤིང་། བོད་ཀྱི་དེང་རབས་རྩོམ་རིག་གི་གར་སྟེགས་སྟེང་གསར་རྩོམ་གྱི་གར་སྟབས་ཐུན་མོང་མ་ཡིན་པ་ཞིག་བསྒྱུར་བ་དང་། ཁོའི་ཤིན་ཏུ་ཐུང་བའི་མི་ཚེའི་ཤོག་བྱང་ངོས་སུ་ཕུལ་དུ་བྱུང་བའི་རྩོམ་རིག་གི་གྲུབ་འབྲས་བླ་མེད་བསྐྲུན་པ་རེད།
ཁོང་གིས་བོད་ཡིག་གི་ལམ་ནས་གསར་དུ་བཏོད་པའི་རང་མོས་སྙན་ངག་དང་སྒྲུང་གཏམ། ལྷུག་རྩོམ་བཅས་ནི་ལོ་རབས་བརྒྱད་ཅུ་པའི་བོད་ཀྱི་དེང་རབས་རྩོམ་རིག་གི་སྒོ་འཕར་ཡངས་པོ་ཕྱེས་ལ། བོད་རིགས་ཀྱི་མཁས་པ་དང་རྩོམ་པ་པོ་ཀུན་གྱིས་གདེང་འཇོག་ཆེན་པོ་བྱས་ཡོད་པ་དང་། ཁོང་གིས་དེང་རབས་བོད་ཀྱི་རྩོམ་རིག་དང་རིག་གཞུང་གི་འཕེལ་རྒྱས་བྱས་རྗེས་ཆེན་པོ་བཞག་ཡོད་པས། བོད་ཀྱི་དེང་རབས་རྩོམ་རིག་གི་རྨང་གཞི་འདིང་མཁན་ཡིན་ཞེས་བརྗོད་ཆོག་ཆོག་ཡིན།


text:
༄༅།།ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པར་ཞུགས་མཁན་བོད་རང་སྐྱོང་ལྗོངས་ཀྱི་འཐུས་མི་བདམས་ཐོན་བྱུང་བ།
མི་དམངས་དྲ་བའི་འཕྲིན། ཟླ༦ཚེས་༢༧ཉིན། ཀྲུང་གོ་གུང་ཁྲན་ཏང་བོད་རང་སྐྱོང་ལྗོངས་ཀྱི་འཐུས་མིའི་ཚོགས་འདུའི་ཐོག་ཏང་གི་འཐུས་མི་ཚོགས་ཆེན་ཐེངས་བཅུ་དགུ་པར་ཞུགས་མཁན་འཐུས་མི་༢༩བདམས་ཐོན་བྱུང་བ་དང་འཐུས་མིའི་མཚན་ཐོ་(རུས་མིང་གི་རྒྱ་ཡིག་པིར་རིས་མང་ཉུང་ལྟར་བསྒྲིགས་པ)གཤམ་གསལ་དུ་
ཏིང་ཡེ་ཤན། མཱ་ཧྲེང་ཁྲང་། ཝང་གཡུང་ཅུན། པ་སྒྲོན(བུད་མེད། བོད་རིགས) པད་མ་དབྱངས་ཅན། (བུད་མེད། མོན་པ་རིགས) པད་མ་དབང་འདུས(བོད་རིགས) ཉི་མ་སྲི་ཆོས(བོད་རིགས) སྤེན་པ་བཀྲ་ཤིས(བོད་རིགས། ལྗོངས་ཏང་ཨུད) སྤེན་པ་བཀྲ་ཤིས(བོད་རིགས། བཞད་མཐོང་སྨོན་རྫོང)རྟ་པོར(ལྷོ་པ་རིགས) ཀྲུའུ་ཀྲུང་ཁུའེ། རེན་ཧོའུ་མིང་། བྱམས་པ་བཀྲ་ཤིས(བོད་རིགས) བྱམས་པ་ཕུན་ཚོགས(བོད་རིགས) ཆེ་དགྲ་ལྷ(བོད་རིགས) ཚེ་རིང་པ་སྒྲོལ(བུད་མེད། བོད་རིགས) ཚེ་རིང་དབྱངས་ཅན(བུད་མེད། བོད་རིགས) ཞུས་ཁྲེང་ཚང་། ཝུའུ་དབྱིང་ཅེ། ཀྲང་ཡན་ཆིང(བོད་རིགས) ཨ་པོ(ཧུད་རིགས) ལྷ་མཚོ(བུད་མེད། བོད་རིགས) སངས་རྒྱས་བཀྲ་ཤིས(བོད་རིགས) ནོར་བུ་དོན་གྲུབ (བོད་རིགས) བློ་བཟང་རྒྱལ་མཚན(བོད་རིགས) ཡའོ་ཁྲེ(བུད་མེད། བོད་རིགས) ཐན་ཧའེ་ཡུས(བུད་མེད) ཙེང་དབན་མིང་། བྱམས་པ་སྒྲོལ་མ(བུད་མེད། བོད་རིགས
ཏང་གི་ཚོགས་ཆེན་བཅུ་དགུ་པར་ཞུགས་མཁན་བོད་རང་སྐྱོང་ལྗོངས་ཀྱི་འཐུས་མི་ནི་ཏང་གི་སྒྲིག་ཡིག་དང་འཐུས་མི་འདེམས་བསྐོའི་ལས་དོན་ཡག་པོ་བསྒྲུབ་རྒྱུའི་སྐོར་གྱི་ཀྲུང་དབྱང་གི་བླང་བྱར་ནན་ཏན་ངང་གཞིགས་ཏེ་བདམས་ཐོན་བྱུང་བ་ཞིག་རེད། འཐུས་མིའི་འོས་མིའི་ཐོག་མའི་འོས་མི་འོས་སྦྱོར་མིང་འདོན་དང་འཐུས་མི་དངོས་སུ་འདེམས་པའི་བརྒྱུད་རིམ་ནང་དམངས་གཙོ་གཅིག་སྡུད་ལམ་ལུགས་ཀྱི་རྩ་དོན་མཐའ་འཁྱོངས་བྱས་ནས་ཏང་ནང་ཁུལ་གྱི་དམངས་གཙོ་དར་སྤེལ་བཏང་ཡོད། འཐུས་མི་བདམས་ཐོན་བྱུང་བ་དེ་གོ་རིམ་དང་གཏན་འབེབས་དང་མཐུན་པ་མ་ཟད། གྲུབ་ཆའི་བསྡུར་ཚད་ཀྱང་ཀྲུང་དབྱང་གི་བླང་བྱ་དང་མཐུན་ཡོད།
ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པར་ཞུགས་མཁན་འཐུས་མིའི་ཐོབ་ཐང་དེ་སྐབས་དེ་དུས་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པའི་འཐུས་མིའི་ཐོབ་ཐང་ཞིབ་བཤེར་ཨུ་ལྷན་གྱིས་གཏན་འཁེལ་བྱ་རྒྱུ་རེད།


text:
མེ་སི་ཀོའི་སློབ་ཕྲུག་དང་རིག་གཞུང་བརྗེ་རེས་བྱས་པ།
- Details
- དཔར་འགྲེམས་ཟླ་ཚེས།: Thursday, 08 January 2015 10:33
ཕྱི་ལོ་ ༢༠༡༤ ཟླ་ ༡༢ ཚེས་ ༡༡ ཉིན་མེ་སི་ཀོའི་ཊེ་ཀི་དྷེ་མོན་ཊེ་རའེ་གཙུག་ལག་སློབ་གཉེར་ཁང་(Tec de Monterry University)ནས་དགེ་རྒན་ནའེ་ཌལ་(Naidel)ལགས་དང་། ལི་ལན་(Lillian) གཉིས་ཀྱིས་སྣེ་ཁྲིད་འོག སློབ་ཕྲུག་གྲངས་ ༡༣ ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་དང་
ལྷན་དུ་རིག་གཞུང་བརྗེ་རེས་ཆེད་དྷ་རམ་ས་ལར་འབྱོར་ཡོད་པ་རེད།
ཐོག་མར་སློབ་ཕྲུག་རྣམས་ལ་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་དང་། ཚོགས་པའི་ལས་དོན་ཁག་ངོ་སྤྲོད་དང་། བསམ་ཚུལ་དང་གོ་རྟོགས་སྤེལ་རེས་ཆེད་མེ་སི་ཀོའི་སློབ་ཕྲུག་རེ་དང་ལྷའི་སློབ་ཕྲུག་རེ་ཕན་ཚུན་གར་སྡེབ་ངོ་སྤྲོད་དང་། མེ་སི་ཀོའི་སློབ་ཕྲུག་རྣམས་ཀྱིས་ལྷའི་སྐད་ཡིག་འཛིན་གྲྭ་ཁག་དང་། གློག་ཀླད་འཛིན་གྲྭ། དེ་བཞིན་སྤྱི་ཐབ་སོགས་སུ་ཞུགས་ནས་ཉམས་མྱོང་བསགས་པ་དང་གནས་ཚུལ་རྒྱུས་ལོན་གང་ལེགས་བྱས་ཡོད།
ཕྱི་ཟླ་ ༡༢ པའི་ཚེས་ ༡༨ ཉིན་བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་གདན་ཞུས་ཀྱིས་ལྷའི་ >གྱི་ཚོགས་ཁང་ནང་མེ་སི་ཀོའི་དགེ་སློབ་རྣམས་ལ། སྤྱིར་བོད་དང་ད་ལྟའི་བོད་ཀྱི་གནས་སྟངས། དབུས་བོད་མིའི་སྒྲིག་འཛུགས་ཀྱི་ལས་དོན་བྱེད་ཕྱོགས། བཙན་བྱོལ་བོད་མིའི་མང་གཙོ་བཅས་ཀྱི་སྐོར་གསུང་བཤད་དང་དྲི་བ་དྲིས་ལན་བཅས་གནང་ཡོད།
ཕྱི་ཚེས་ ༢༠ ཉིན་དབུས་བོད་མིའི་སྒྲིག་འཛུགས་ཀྱི་ལྷན་ཁང་ཁག་གི་དྲུང་ཆེ་དང་ལས་བྱེད། བོད་མི་མང་སྤྱི་འཐུས་སོགས་གནད་ཡོད་མི་སྣང་མང་པོ་ཞིག་དགོང་མོའི་གསོལ་ཚིགས་ཏུ་གདན་ཞུས་ཀྱིས་སློབ་ཕྲུག་རྣམས་དང་ལྷན་དུ་བོད་དང་བོད་མིའི་གནས་སྟངས་དང་། བོད་ཀྱི་ཆོས་དང་རིག་གཞུང་བཅས་ཀྱི་སྐོར་བགྲོ་གླེང་དང་བསམ་ཚུལ་བརྗེ་རེས་བྱས།
ཕྱི་ཚེས་ ༢༦ ཉིན་སམ་བྷོ་ཊ་སྤྱི་ཁྱབ་ཡིག་ཚང་གི་འགན་འཛིན་ཀརྨ་ཆུང་བདག་ལགས་གདན་ཞུས་ཀྱིས་ཁོང་གིས་སློབ་ཕྲུག་རྣམས་ལ་བཙན་བྱོལ་བོད་མིའི་གཞི་རྩའི་ཤེས་ཡོན་སྲིད་བྱུས་ཀྱི་དམིགས་ཡུལ་དང་ལས་དོན་ཁག་ངོ་སྤྲོད་བྱས།
ཕྱི་ཚེས་ ༢༧ ཉིན་བཞུགས་སྒར་དྷ་རམ་ས་ལར་ཡོད་པའི་བོད་མིའི་གཞུང་འབྲེལ་མིན་པའི་ཚོགས་པ་ཁག་གི་འགན་འཛིན་དང་སྐུ་ཚབ། དེ་བཞིན་ཚོགས་སྡེ་འདྲ་མིན་གྱི་ཉམས་ཞིབ་པ་དང་། གསར་འགོད་པ་སོགས་ཤེས་ཡོན་མི་སྣ་མང་པོ་ཞིག་དགོང་མོའི་གསོལ་ཚིགས་ཏུ་གདན་ཞུས་ཀྱིས་སློབ་ཕྲུག་རྣམས་དང་ལྷན་དུ་བགྲོ་གླེང་དང་བསམ་ཚུལ་བརྗེ་རེས་ཀྱི་ལས་རིམ་གོ་སྒྲིག་བྱས།
མ་ཚད་སློབ་ཕྲུག་རྣམས་དབུས་བོད་མིའི་སྒྲིག་འཛུགས་ཀྱི་ལྷན་ཁང་ཁག་དང་། གྲོས་ཚོགས། ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་། བོད་ཀྱི་དཔེ་མཛོད་ཁང་སོགས་སུ་བལྟ་སྐོར་དུ་ཁྲིད་པ་དང་། སློབ་ཕྲུག་རྣམས་ཀྱི་བཙན་བྱོལ་བོད་མིའི་གནས་སྟངས་དང་བོད་ཀྱི་ཆོས་དང་རིག་གཞུང་ཡུལ་སྲོལ་གོམས་གཤིས་བཅས་ཀྱི་ཐོག་རྒྱུས་ལོན་བྱེད་པའི་གོ་སྐབས་བསྐྲུན།
སློབ་མ་མའོ་རི་ཀོ་བྷི་ཛི་ (Mauricio Baez)ལགས་ཀྱིས། ཐེངས་འདིར་ང་ཚོས་དུས་ཚོད་སྐར་མ་རེ་རེའི་ནང་ལའང་གནས་ཚུལ་མང་པོ་གསར་རྟོགས་དང་རྒྱུན་ལོན་ཐུབ་བྱུང་ལ། བསམ་བློ་ཞིབ་ཕྲ་ཞིག་གཏོང་ཚེ་འགྲོ་བ་མིའི་མི་ཚེའི་ནང་མཛེས་སྡུག་དང་དཀའ་ངལ་མང་པོ་ཞིག་ཡོད་པ་དང་། དངུལ་དང་དབང་ཤུགས། དམག་འཁྲུག་བཅས་ཆེས་ཆེར་དར་བཞིན་པའི་དུས་སྐབས་འདིའང་བོད་ཀྱི་རིག་གཞུང་ནི་ཆེས་བྱམས་སྙིང་རྗེ་དང་ལྡན་པ་དང་འཛམ་གླིང་ནང་རིག་གཞུང་དམིགས་བསལ་བ་ཞིག་ཡིན་པ་རྟོགས་དུས་ངོ་མཚར་སྐྱེས་བྱུང་ཞེས་གསུངས།
ཕྱི་ཚེས་ ༢༩ ཉིན་གྱི་དགོང་མོར་ལྷས་མེ་སི་ཀོའི་དགེ་སློབ་རྣམས་ལ་ཕེབས་སྐྱེལ་གྱི་ཚུལ་དུ་དགོང་ཟས་གོ་སྒྲིག་དང་། ཕྱི་ཚེས་ ༣༠ ཉིན་གྱི་ཞོགས་པ་སྔ་མོ་དགེ་སློབ་རྣམས་རྒྱ་གར་གྱི་ཡུལ་སྐོར་སྤྲོ་འཆམ་ལྟེ་གནས། ཨམ་རི་སར་དང་ཧར་དྷི་ཝར། ཇཱ་པུ་རཱ། ཨ་གྷ་རཱ་སོགས་སུ་སྐོར་བསྐྱོད་རྗེས་རྒྱལ་ས་ལྡི་ལི་ནས་ཕྱི་ཟླ་ ༡ ཚེས་ ༨ ཉིན་མེ་སི་ཀོར་ཕྱིར་ལོག་བྱས་ཡོད།
ཐེངས་འདིར་ལྷ་སྤྱི་ཚོགས་ཞབས་ཞུ་དང་ལྷན་དུ་རིག་གཞུང་བརྗེ་རེས་གནང་མཁན་མཐོ་སློབ་དང་། འདས་པའི་ལོ་ངོ་ ༣ རིང་རིག་གཞུང་བརྗེ་རེས་ཀྱི་ལས་རིམ་གོ་སྒྲིག་འབྲེལ་མཐུད་གནང་མཁན་ལྕམ་ནའེ་ཌལ་( Naidel Ardila) བཅས་ལ་ཐུགས་རྗེ་ཆེ་ཞེས་ཞུ་རྒྱུ་ཡིན། ང་ཚོས་མུ་མཐུད་ནས་རྣམ་པ་ཚོ་དང་ལྷན་དུ་མཉམ་ལས་བྱ་རྒྱུའི་རེ་འདུན་ཞུ་བཞིན་ཡོད།


text:
གསར་འགོད་པས་ལྷ་ས་གྲོང་ཁྱེར་གྱི་2016ལོ་ནས་2020ལོ་བར་གྱི་བུད་མེད་དང་བྱིས་པའི་འཕེལ་རྒྱས་འཆར་གཞིའི་གསར་འགྱུར་ཡོངས་བསྒྲགས་ཚོགས་འདུའི་ཐོག་ནས་ཤེས་རྟོགས་བྱས་པར་གཞིགས་ན། 《ལྷ་སའི་བུད་མེད་འཕེལ་རྒྱས་འཆར་གཞི(2016—2020ལོ)》དང《ལྷ་སའི་བྱིས་པའི་འཕེལ་རྒྱས་འཆར་གཞི(2016—2020ལོ)》དངོས་སུ་ཁྱབ་བསྒྲགས་བྱས་པ་རེད།
གསར་འགོད་པས་ཚོགས་འདུའི་ཐོག་ནས་ཤེས་རྟོགས་བྱས་པར་གཞིགས་ན། བུད་མེད་དང་བྱིས་པའི་འཕེལ་རྒྱས་འཆར་གཞི་ནི་ལྷ་ས་གྲོང་ཁྱེར་སྲིད་གཞུང་གིས་ཁྱབ་བསྒྲགས་བྱས་པའི་བུད་མེད་དང་བྱིས་པ་གཙོ་བོ་བྱེད་པ་དང་བུད་མེད་དང་བྱིས་པའི་འཕེལ་རྒྱས་ལ་སྐུལ་འདེད་གཏོང་བའི་རྒྱལ་ཁབ་ཀྱི་བྱ་སྤྱོད་འཆར་གཞི་ཞིག་ཡིན་ཞིང་། དེས་ལྷ་སའི་བུད་མེད་དང་བྱིས་པའི་བྱ་གཞག་སྐས་རིམ་གསར་པ་ཞིག་ཏུ་སླེབས་རྒྱུར་ཕྱོགས་ཡོངས་ནས་སྐུལ་འདེད་ཐུབ་རྒྱུ་རེད།
མིག་སྔར། ལྷ་ས་གྲོང་ཁྱེར་གྱི་རྫོང་6དང་ཆུས་2ཀྱི་བུད་མེད་དང་བྱིས་པའི་འཕེལ་རྒྱས་འཆར་གཞི་བཟོ་བའི་ལས་དོན་གཞི་རྩའི་ཆ་ནས་ལེགས་གྲུབ་བྱུང་བ་དང་། “འཆར་གཞི་གསར་པ་གཉིས”ཀྱི་དམིགས་ཚད་ལས་འགན་ཁག་བགོས་ཟིན་ནས་བུད་མེད་ཀྱི་འཕེལ་རྒྱས་འཆར་གཞིའི་གཙོ་གནད་དམིགས་ཚད་ཀྱི་ལས་འགན་ཁག་59འགན་འཁྲིའི་ཚན་པ་35ལ་ཁག་བགོས་བྱས་པ་དང་། བྱིས་པའི་འཕེལ་རྒྱས་འཆར་གཞིའི་གཙོ་གནད་དམིགས་ཚད་50འགན་འཁྲིའི་ཚན་པ་22ལ་ཁག་བགོས་བྱས་ནས། འབྲེལ་ཡོད་འགན་ནུས་སྡེ་ཚན་གྱི་འཆར་གཞི་ལག་བསྟར་བྱེད་པའི་དམིགས་ཚད་དང་། ལས་འགན། འགན་འཁྲི་བཅས་སྔར་བས་ཁ་གསལ་བཟོས་ཡོད་པ་རེད། 2010ལོ་ནས་2015ལོ་བར་གྱི“འཆར་གཞི་གཉིས”ཀྱི་ལྟ་ཞིབ་ཚད་ལེན་གྱི་གྲུབ་འབྲས་ལ་བལྟས་ན། བུད་མེད་དང་བྱིས་པའི་འཕེལ་རྒྱས་གནས་ཚུལ་གྱི་སྲིད་ཞུགས་དང་། ལས་ཞུགས། སློབ་གསོ། འཕྲོད་བསྟེན། ཁོར་ཡུག་སོགས་ཀྱི་སྟོན་གྲངས་ལས་གཞི་རྩའི་ཆ་ནས་འཕེལ་རྒྱས་ཀྱི་རྣམ་པ་མངོན་ཡོད།
ལྷ་ས་གྲོང་ཁྱེར་དུ་སྦྲུམ་མ་ཤི་ཚད་དེ་2015ལོ་ལས་མི་ཁྲི་10ཡི་ནང་ནས་མི་45.9བར་ཆག་ནས་ཉེ་བའི་ལོ་ལྔ་ཡི་རིང་ཆག་ཚད་62.3%ཟིན་པ་དང་། བུད་མེད་ཀྱི་རྒྱུན་ཐོན་ནད་གཞི་དང་དེ་བཞིན་འབྲས་སྐྲན་གཉིས་གདམ་གསེས་བརྟག་དཔྱད་བྱེད་ཚད་100%ཟིན་པ། ཕྲུ་གུ་དམར་འབྱར་ཤི་ཚད་དེ་2011ལོའི་22.3‰ནས་2015ལོའི་7.54‰བར་ཆག་ནས་ཆག་ཚད་66.2%ཟིན་ཡོད། གཞན་ཡང་ལྷ་ས་གྲོང་ཁྱེར་ཡོངས་ཀྱི་སློབ་ཆུང་དུ་སློབ་གྲྭར་འགྲོ་མུས་ཀྱི་སློབ་མའི་སྤྱི་འབོར་51068ཟིན་པ་དང་། སློབ་ཆུང་གི་སློབ་ལོ་ལོན་པའི་བྱིས་པ་སློབ་གྲྭར་ཞུགས་ཚད་99.93%ཟིན་པ། དམའ་རིམ་སློབ་འབྲིང་གི་སློབ་གྲྭར་འགྲོ་མུས་ཀྱི་སློབ་མའི་སྤྱི་འབོར་21420ཟིན་པ་དང་། དམའ་རིམ་སློབ་འབྲིང་དུ་ན་འདྲེས་སློབ་མ་སློབ་གྲྭར་ཞུགས་ཚད་102.59%ཟིན་ཡོད་པ་རེད།
ལོ་ལྔ་ཡི་རིང་། ལྷ་ས་གྲོང་ཁྱེར་གྱིས་ཁྱོན་བུད་མེད་387ལ་བུད་མེད་ཀྱི་འབོར་ཉུང་ཁག་ཐེག་ནོར་སྲིད་སྐྱེད་གསབ་དངུལ་བུན་སྒོར་ཁྲི་1700.5བཏང་སྟེ་རྒྱ་ཆེའི་བུད་མེད་ཚོར་ལས་གཏོད་ཀྱི་འགོ་འཛུགས་མ་དངུལ་མཁོ་འདོན་བྱས་ནས་བུད་མེད་ཀྱི་ལས་གཏོད་འཕེལ་རྒྱས་ཀྱི་འཇུར་མིག་གནད་དོན་ཐག་གཅོད་བྱས་ཤིང་། 2015ལོའི་ལོ་མཇུག་བར། ལྷ་ས་གྲོང་ཁྱེར་ལ་ཁྱོན་ཏང་ཡོན་མི་གྲངས་45886ཡོད་པ་དེའི་ནང་བུད་མེད་ཏང་ཡོན་15253ཡོད་པ་དེ་2011ལོ་ལས་ཏང་ཡོན་6595འཕར་ནས་འཕར་ཚད་76.2%ཟིན་པ་དང་བུད་མེད་ཀྱི་སྲིད་ཞུགས་སྲིད་གླེང་གི་ཆུ་ཚད་རྒྱུན་ཆད་མེད་པར་མཐོ་རུ་ཕྱིན་ཡོད་པ་རེད།


text:
བོད་ལྗོངས་ཞོལ་འདོད་དཔལ་སྲོལ་རྒྱུན་བཟོ་ རིག་སློབ་གྲྭའི་ངོ་སྤྲོད་དང་སློབ་མ་བསྡུ་བའི་འཆར་གཞི། དང་པོ། ཞོལ་འདོད་དཔལ་གྱི་ལོ་རྒྱུས་མདོར་བསྡུས། ཞོལ་འདོད་དཔལ་ནི་ཕོ་བྲང་པོ་ཏ་ལའི་འདབས་ཀྱི་ཞོལ་གྲོང་ཁུལ་རྙིང་པའི་ནུབ་སྒོའི་ལྕགས་རིའི་ཕྱི་ལོགས་སུ་གནས་ཡོད། དུས་རབས་བཅུ་བདུན་པའི་ནང་༧རྒྱལ་དབང་ལྔ་པ་ཆེན་པོས་ཕོ་བྲང་པོ་ཏ་ལ་འཛུགས་སྐྲུན་དང་སྐུ་གསུང་ཐུགས་རྟེན་གང་མང་གསར་བཞེངས་གནང་དགོས་ལ་བརྟེན། ལུག་རིན་པོ་ཆེ། ལུག་ཚང་དཔལ་ཡོན་གྱི་ཚོགས་གཙོ་ཡེ་ཤེས་བསྟན་འཛིན་ཡིན་ནམ་དྲ་ཐོག་ཏུ་ལུག་རིན་པོ་ཆེ་འབོད་པའི་མི་འདི་ཡིན།
ཤེས་བྱ་ཀུན་བཏུས་དྲ་ཚིགས་ཤར་གཏོང་བྱས་ཟིན། འདི་ནི་བོད་ཡིག་དང་བོད་ཀྱི་རིག་གནས་སྤྱི་ལ་ཕན་པའི་དྲ་ཚིགས་ཆེན་པོ་ཞིག་རེད། མིག་སྔར་ཐོ་འགོད་པའི་ནུས་པ་བཀག་ནས་ཡོད། དེ་ཡང་དྲ་ཚིགས་འདི་སྤུས་དག་དང་བདེ་འཇགས་ཞིག་ཡོང་ཆེད་གུས་པ་རང་ཉིད་ཀྱིས་དང་བླངས་པ་དག་ལ་ཐོ་འགོད་པ་དང་དོ་དམ་བྱེད་ཀྱི་ཡོད། གལ་ཏེ་ཁྱེད་ཉིད་ཀྱིས་གཤམ་གྱི་སློབ་ཚན་འདི་ལྟས་ནས། རང་ཉིད་ཀྱིས་འཇོན་ཐུབ་པ་བསམ་ན་གུས་པར་ཐད་ཀར་འབྲེལ་བ་གནང་རོགས། གསལ་བཤད། ཤེས་བྱ་ཀུན་བཏུས་དྲ་ཚིགས་ནང་ཚིག་ཚན་གསར་བཟོ་བྱེད་སྐབས། ཚིག་ཚན་གང་རུང་ཞིག་ཡིན་ཀྱང་། མཐའ་མར་ཚེག་ཡིན་དགོས་པ་ལས། ཤད་རྩ་བ་ནས་བརྒྱབ་མི་ཆོག ༼ འདི་ནི་ཤེས་བྱ་ཀུན་བཏུས་དྲ་ཚིགས་ནང་ཚིག་ཚན་བཟོ་བའི་སྒྲིག་སྲོལ་གཙོ་ཆེ་ཤོས་རེད། ༽ དཔེར་ན། […]
As soon as authoring Harvard form documents, one needs to guarantee they are primary papers. […]
Read additional info on how an dissertation is usually scored. Any article should certainly demonstrate […]
After you buy summarize completed, writing ones serious pieces of paper needs to be less […]
Some times, still, you might even upgrade the latest record well before filing. You may […]
In a few scenarios, you might will need medicine that may help you conquer your […]
Now not would be the times of poker gamers minimal to simply a number of […]
Other features which are of use are the tracking through GPS. This is updated during […]
You come with a complete lot of other options online, as with anything else. You […]
Trying to find thrilling, from the internet casino video games that allow you have fun […]
བདག་གིས་བཏུངས་ཟིན་པའི་ཆང་། སྒ་རྒན་ཀུན་བཟང་རིག་འཛིན། རྟེན་འབྲེལ་སྣ་ཚོགས་ཀྱིས་མཐུན་རྐྱེན་བསྐྲུན་ཅིང་། གྲོགས་པོ་གསར་རྙིང་གིས་སྙིང་གཏམ་གླེང་ཞོར། གླུ་སྐད་དང་འགྲོག་པའི་མཚན་མོ་འདི་དག་ལ། གང་བྱུང་དུ་ཤོར་བའི་གསང་གཏམ་འདི་དག་ནི། བདག་གིས་བཏུངས་ཟིན་པའི་ཆང་ཡིན། ཆང་ཕོར་ཆེ་ཆུང་གི་འགྲན་རྩོད་བྱེད་ཞོར། གསུམ་སྒྲོན་མཉེས་དག་གིས་ཁོག་སྒྲོམ་ཁེངས་ཏེ། ཆང་དྲི་དང་འདྲེས་པའི་མཚན་མོ་འདི་དག་ལ། དྲན་མེད་དུ་ཤོར་བའི་དོར་གཅིན་འདི་དག་ནི། བདག་གིས་བཏུངས་ཟིན་པའི་ཆང་ཡིན། དཀར་དམར་གློག་འོད་ཀྱིས་ཀླད་མགོ་འཁྲུག་ཅིང་། […]
༧ཧའོ་རིན་པོ་ཆེ་མཆོག་གིས་ཁ་སྔོན་ཚེས་བཅུ་གཅིག་ཉིན་མཎྜལ་འབུལ་སྟངས་སྐོར་ལ་བསྩལ་བའི་བཀའ་སློབ་ཡིག་ཕབ་མ། ཡིག་ཕབ་པ། མཚོ་སྨད་གཅེར། ད་ཁ་རོགས་ཞུགས་རོགས་གནང་། ད་དེ་རིང་འདི་རུ་སྔོན་ལ་ཚེ་དབང་གི་མཎྜལ་གསལ་བཤད་མདོར་བསྡུས་ཤིག་བྱེད་དགོས་ཀྱིན་འདུག དེ་དང་ཆབས་ཅིག་ད་འདི་ན་ཟུར་མེས་དབོན་རྣམ་གསུམ་གདན་སའི་སྔགས་པ་ཚོགས་པ་ཁག་གཅིག་དང་། གཞན་ཡང་བཙུན་མ་ཁག་མང་པོ་ཞིག དེ་བཞིན་དུ་གཞན་ཡང་ཁང་དམར་ནས་ཡིན་པའི་མི་སེར་མང་པོ་ཞིག་གིས་ད་ལོའི་ཆ་ལ་མཎྜལ་ཞིག་བསག་གིན་ཡིན་ན། མཎྜལ་གྱི་བཀའ་འཁྲིད་འཁྱུག་ཙམ་ཞིག་གནང་རོགས་གྱིས་ཞེས། རེ་བ་གནང་མཁན་མང་པོ་ཞིག་ཡོད་པ་ཡིན་དུས་ཙ་ནས། ད་དེ་དག་རྣམས་ལ་མཎྡལ་འབུམ་ཚོ་བསགས་སྟངས་ཀྱི་འཁྲིད་མདོར་བསྡུས་ཙམ་ཞིག་མར་ཞུ་དགོས་བསམས་སོང་། ད་དེ་ཡིན་དུས་ཙ་ནས་མཎྜལ་གྱི་འཁྲིད་བྱེད་པ་ལ་དོན་དག་རྣམ་པ་གསུམ་གྱི་སྒོ་ནས་མཎྜལ་དེ་ཤེས་དགོས་ཀྱིན་ཡོད་པ་རེད། དོན་གསུམ་ནི་དང་པོ་ཚོགས་ཞིང་ངམ། མཎྜལ་ལྷ་ཚོགས་སྒོམ་པ། […]
ཅཱ་ཀྲའུ་ཚགས་ཤའི་རྒྱ་ཐུག་ཟ་ཁང་གི་མཐོང་ཐོས་ལས་འཕྲོས་པའི་གཏམ། སྒྲོལ་མས། དེ་རིང་ཕྱི་དྲོའི་སློབ་ཚན་གསུམ་པ་གྲོལ་རྗེས་བུ་མོའི་རེ་བ་ལྟར་ཅཱ་ཀྲའུ་ཚགས་ཤའི་རྒྱ་ཐུག་ཟ་ཁང་དུ་ཐུག་པ་འཐུང་བར་བསྐྱོད། ང་དང་བུ་མོས་སྡོད་གནས་ཤིག་བཙལ་བ་དང་དེ་རྗེས་ཞབས་ཞུ་མས་བཀྱགས་པའི་ཆུ་འཁོལ་འཐུང་གིན་རང་ཉིད་དགའ་བའི་ཐུག་པ་མངགས། ཁ་སྤྲོད་དུ་སློབ་གོས་གྱོན་པའི་སློབ་མ་ཞིག་དང་དེའི་ཁྱིམ་བདག་བཞུགས་འདུག་པས་ངས་དབང་མེད་དུ་ཁོ་གཉིས་ལ་འཛུམ་ཞིག་སྟོན་པར་ཐལ། རང་ཉིད་ནི་སློབ་ཆུང་གི་དགེ་རྒན་ཡིན་པས་ལས་གནས་ཀྱི་ངོ་བོས་ཐག་བཅད་པ་ཞིག་ཡིན་ནམ་ཡང་ན་ཕྲུ་གུའི་ཨ་མ་ཞིག་ཡིན་པས་ལན་ནམ་ཅི། གང་ལྟར་ཉེ་འཁོར་དུ་ན་ཆུང་བྱིས་པ་ཡོད་ཚེ་ངའི་ཡིད་དབང་ཡོངས་སུ་འགུག་པར་བྱེད། ངའི་བུ་མོ་ནི་སློབ་ཕྱིའི་དཔེ་དེབ་ལྟ་ཀློག་ལ་སྤྲོ་བས་ལམ་སེང་ཁོམ་པ་བཙལ་ཏེ་རང་ཉིད་དགའ་བའི་དཔེ་དེབ《སློབ་ཕྲུག་ཡོན་ཏན་དང་ཁྱིམ་བདག་དོན་གྲུབ》ཅེས་པ་ལྟ་འགོ་ཚུགས་སོང་། ང་རང་ནི་མུ་མཐུད་ཆུ་འཁོལ་འཐུང་གིན་ཕྱོགས་བཞིར་མིག་མྱུལ་བྱས་ཏེ་བསྡད། ད་གིན་སློབ་གོས་གྱོན་པའི་སློབ་མ་དེ་དང་ཁྱིམ་བདག་དེ་ནི་ངའི་ལྟ་བྱ་གཙོ་བོར་གྱུར། སློབ་མ་དེ་སྦྱང་གཞི་འབྲི་བཞིན་འདུག […]
བུ་སྐྱོང་ལ་མཁོ་བའི་གཏམ། སྒྲོལ་མས། བཅོས་མིན་གྱི་འཛུམ་མདངས་ལས་མཐོང་ཐུབ་པར་དེ་རིང་གི་ཁོ་ཚོ་ནི་ཆེས་བདེ་སྐྱིད་ལྡན་པ་ཞིག རྒྱུ་མཚན་ནི་ད་ཐེངས་ཁོ་ཚོར་རང་གིས་དགའ་བའི་ལས་བསྒྲུབ་རྒྱུ་བྱུང་ཞིང་བསྒྲུབ་པའི་བརྒྱུད་རིམ་ནང་གེགས་བར་ཅི་ཡང་འཕྲད་མེད་པས་རེད། པར་རིས་འདི་ནི་ངེད་འཛིན་གྲྭའི་རྐང་རྩེད་སྤོ་ལོར་དགའ་བའི་སློབ་མའི་ཚོགས་རེད་ལ། ད་ཐེངས་ཁོ་ཚོས་དུས་རྒྱུན་དུ་དགའ་གུས་ཡི་རང་བྱེད་པའི་རྐང་རྩེད་སྤོ་ལོ་མཁས་ཅན་པཱ་ཤི་ཡི་པཱས་ལི་དང་། ཨ་ཀན་ཐིང་གི་མ་ལ་ཏོ་ན། ཕུའུ་ཐའོ་ཡ་ཡི་སིའི་ལོ་སོགས་སྤོ་ལོའི་སྐར་ཆེན་རྣམས་ཀྱི་སྤོ་ལོ་རྒྱག་པའི་ཉམས་འགྱུར་ལ་དངོས་སུ་མྱོང་བ་དང་ལད་མོ་བྱ་ཆོག་པས་ཅི་འདྲའི་སྤྲོ་སྣང་ལྡན་ཞིང་དོན་སྙིང་གིས་ཕྱུག་པ་ཞིག་རེད་ཨང་། ཐེངས་འདིའི་གྲོང་ཁྱེར་སློབ་ཆུང་སློབ་མའི་རྐང་རྩེད་སྤོ་ལོའི་འགྲན་སྡུར་ནང་ཞུགས་པའི་གོ་སྐལ་བཟང་པོ་ཐོབ་སྐབས་ཁོ་ཚོ་དགའ་བ་འབུམ་གྱིས་མྱོས་པའི་རྣམ་པ་ཡིག་ཐོག་ནས་མཚོན་ག་ལ་ནུས། སློབ་ཕྲུག་ཚོའི་དགའ་ཕྱོགས་དང་ནུས་པར་སློབ་གྲྭའི་ཁས་ལེན་ཐོབ་པ་དང་། ཁྱིམ་བདག་གི་རྒྱབ་སྐྱོར་ཐོབ་པ། སློབ་ཁྲིད་དགེ་རྒན་གྱི་རམ་འདེགས་ཐོབ་པ་ནི་རྣམ་དཔྱོད་ལྡན་པའི་ལས་འགུལ་ཞིག་ཅི་ལ་མིན། གང་ཡིན་ཟེར་ན། མིག་སྔར་སློབ་ཐོན་སློབ་མར་ཡིག་རྒྱུགས་སྐར་གྲངས་ཁོ་ན་གཙིགས་སུ་འཛིན་པའི་སློབ་གསོའི་གཉེར་ཕྱོགས་ནོར་འཁྲུལ་ཅན་དེ་ནད་ཡམས་བཞིན་སློབ་གསོའི་ར་བར་མཆེད་ཅིང་། ནོར་འཁྲུལ་ཅན་གྱི་ཐབས་ཤེས་དེས་དད་མོས་མང་བའི་བྱིས་པ་ཚོའི་ལྷན་སྐྱེས་ཀྱི་ཁྱད་ནུས་མང་པོ་མང་པོ་ཞིག་རྩ་གཏོར་བཏང་དང་གཏོང་བཞིན་ཡོད་དེ། […]
ཨ་ཁ་ཁ། བྱིས་པའི་ལྷན་སྐྱེས་ཤེས་རབ་ལ་རྡོག་བརྫིས་བཏང་སོང་། སྒྲོལ་མ། བཀྲ་ཤིས་དང་དོན་གྲུབ་ནི་ན་ཟླ་མཉམ་ཞིང་བློ་མཐུན་གྱི་གྲོགས་པོ་ཡང་ཡིན། དུས་རྒྱུན་མཉམ་དུ་སློབ་གྲྭར་འགྲོ་བ་དང་། མཉམ་དུ་སྦྱོང་གཞི་འབྲི་བ། མཉམ་དུ་སྤོ་ལོ་རྒྱག་པ་སོགས་མདོར་ན་སྐྱིད་ན་མཉམ་སྐྱིད་དང་། སྡུག་ན་མཉམ་སྡུག་གི་གྲོགས་པོ་ཡག་པོ་ཞིག་རེད། སྟབས་འཁེལ་བ་ཞིག་ལ་ད་ལོ་བཀྲ་ཤིས་ཀྱི་ཕ་མས་ཉོས་པའི་ཁང་པ་དེ་ཏག་ཏག་དོན་གྲུབ་ཁྱིམ་གྱི་སྡེ་ཁུལ་དུ་ཡིན་པས་ཁོ་གཉིས་བསམ་ཐོག་ལ་རྟ་རྒྱུགས་པ་བཞིན་བྱུང་། ཁོ་གཉིས་སློབ་ཆུང་གཅིག་པར་བསྐྱོད་ཅིང་སྡེ་ཁུལ་ཡང་གཅིག་ཏུ་ཡིན་པའི་སྟབས་ཀྱིས་མཉམ་གཤིབ་ཀྱི་གོ་སྐབས་དེ་བས་མང་དུ་ཕྱིན། མཉམ་གཤིབ་དྲགས་པའི་རྐྱེན་གྱིས་ཁོང་གཉིས་ལ་ཐུན་མོང་གི་དགའ་ཕྱོགས་ཀྱང་མང་པོ་བྱུང་དང་འབྱུང་བཞིན་ཡོད་དེ། གཉིས་ཀ་རྐང་རྩེད་སྤོ་ལོ་རྒྱག་པར་དད་ཅིང་། རྒྱང་རྒྱུགས་ལ་སྤྲོ་བ། […]
ཨ་མ་ལགས་ཀྱི་ཟུར་བསལ་སྙིང་སྡུག སྒྲོལ་མ། ཚན་རིག་ལག་རྩལ་རྩེར་སོན་གྱི་ཕྱོགས་སུ་བསྐྱོད་ཅིང་། འཛམ་གླིང་གོ་ལ་ཧྲིལ་པོ་དྲ་རྒྱའི་མྱུར་ལམ་ཐོག་ཞུགས་པར་བྲེལ་བའི་དུས་རབས་ཉེར་གཅིག་འདིར་ངའི་སྙིང་ནས་བརྩེ་བའི་ཕ་མ་གཉིས་ཀྱིས་སོ་སོའི་དགའ་ཕྱོགས་དང་གནས་བབས། མོས་པར་བསྟུན་ཏེ་དུས་རབས་ཀྱི་འགྲོས་དང་འཚམ་པའི་ཟུར་བསལ་སྙིང་སྡུག་རེ་བཙལ་བར་ཡ་མཚན་རྒྱུ་ཞིག་ཅི་ལ་ཡོད། ཨ་མ་ལགས་ཀྱི་སྙིང་སྡུག་དེར“ཀུ་ཤུ”ཞེས་འབོད་ཅིང་། པཱ་ལགས་ཀྱི་སྙིང་སྡུག་དེར“སན་ཤིན”ཞེས་འབོད་ཀྱི་ཡོད། ངའི་པཱ་ལགས་ནི་གྲོང་ཁྱེར་དང་རྒྱང་གིས་ཆོད་པའི་རྫོང་ཞིག་ཏུ་ཕྱག་ལས་གནང་གི་ཡོད་ཅིང་། ཨ་མ་ལགས་ཀྱིས་ང་རང་ལ་སྤུས་ཚད་ལེགས་པའི་སློབ་གཉེར་གྱི་གོ་སྐབས་བཟང་པོ་ཞིག་བསྐྲུན་ཕྱིར་ང་དང་མཉམ་དུ་གྲོང་ཁྱེར་ན་འདུག་གི་ཡོད་པས། ས་གནས་མི་གཅིག་པར་བྱ་བ་བསྒྲུབ་མཁན་གྱི་བཟའ་མི་གཉིས་ལ་ཕན་ཚུན་གྱི་སྙིང་གཏམ་གླེང་བར་ཟུར་བསལ་སྙིང་སྡུག་འདི་མེད་ན་མི་འགྲིག་པ་ངས་ཤེས་ཀྱིན་ཡོད་ལ། ཨ་མ་ལགས་ཀྱི་ཟུར་བསལ་སྙིང་སྡུག་དེར་ང་རང་ཡང་ཧ་ཅང་དགའ་པོ་དང་གཅེས་པོ་ཡོད། གང་ཡིན་ཟེར་ན། ཟུར་བསལ་སྙིང་སྡུག་འདི་ཡོད་པ་ལ་བརྟེན་ནས་ཨ་མ་ལགས་ཀྱིས་ཐག་རིང་གི་པཱ་ལགས་དང་སེམས་གཏམ་གླེང་ཆོག་ལ་ཚོན་མདངས་རྣམ་པར་བཀྲ་བའི་འཛམ་གླིང་ལ་རྒྱུས་མངའ་ཡང་ལོན་ཆོག ཟུར་བསལ་སྙིང་སྡུག་འདི་ཡོད་པ་ལ་བརྟེན་ནས་ཕ་ཡུལ་གྱི་རྒན་རྒོན་རྣམ་གཉིས་ལ་ཁམས་བདེའི་འཚམས་འདྲི་ཞུ་ཆོག་ལ་རྒྱང་རིང་གཉེན་ཉེ་དང་ངོ་འཕྲད་བགྲོ་གླེང་ཡང་གནང་ཆོག ཟུར་བསལ་སྙིང་སྡུག་འདི་ཡོད་པ་ལ་བརྟེན་ནས་ཀ་ཁའི་མི་རིགས་རིག་གནས་ལ་སྦྱངས་པ་བྱས་ཆོག་ལ་མི་རིགས་སྲོལ་རྒྱུན་གོམས་སྲོལ་ལ་རྒྱུས་མངའ་ཡང་ལོན་ཆོག […]
བུད་མེད་དགེ་རྒན་གྱིས་སློབ་མར་བརྩེ་དུང་གླེང་འདུག སྒྲོལ་མ། ཚེ་སྔོན་སྨོན་ལམ་བཟང་པོའི་མཐུས་དགེ་སློབ་ཀྱི་ལས་འབྲེལ་བྱུང་བའི་ང་ཚོ་ཕན་ཚུན་ཞལ་གྱེས་ཞུ་བའི་དུས་ལ་སླེབས་རན་སོང་། འཛོམས་པའི་མཐའ་མ་བྲལ་བ་ནི་འཇིག་རྟེན་གྱི་ཆོས་ཉིད་ཅིག་ཏུ་གྲུབ་པས་ང་ཚོས་སྐྱོ་སྣང་དང་སེམས་སྡུག་གི་མཆི་མ་ངེས་པར་ཁོག་ཏུ་མིད་དགོས། མི་ལོ་དྲུག་གི་ཡར་སྔོན་དུ་ཁྱེད་ཚོས་ལྷད་མེད་དྭངས་གཙང་གི་བྱིས་སེམས་ཤིག་བསྣམས་ཤིང་ཡབ་ཡུམ་གྱི་རེ་བ་ཁོག་ཏུ་བཅུག གསར་སྐྱེས་ཀྱི་མེ་ཏོག་འདྲ་བའི་འཛུམ་ཞལ་དང་འགྲོགས་ཏེ། དཔེ་ཁུག་ཆུང་ཆུང་རྒྱབ་ཏུ་འཁུར། ཤ་རྩི་དཀར་ལ་འཇམ་ཞིང་མཉེན་པའི་ལག་ཆུང་གིས་ཡབ་ཡུམ་གཉིས་པོའི་ཕྱག་ནས་དམ་པོར་འཇུས་ཏེ་གྲུང་ཤ་དོད་པའི་མིག་ཟུང་ཕྱོགས་བཞིར་ལྟ་གིན་སློབ་ཆུང་གསུམ་པའི་སྒོ་འགྲམ་དུ་འབྱོར་ཐོ་བཀོད་པའི་རྣམ་པ་དེ་དག་དྲན་པའི་ངོས་སུ་གསལ་ལྷང་ངེར་འཆར་དུས། དུས་ཚོད་ནི་རྟ་ཕོ་ལྕག་གིས་སྐུལ་བ་ལྟར་ཅི་འདྲའི་འགྲོ་མགྱོགས་པ་ཞིག་རེད་ཨང། སློབ་ཕྲུག་ཚོ། སྐྱེ་སྟོབས་ཀྱི་དཔལ་འབར་བའི་དབྱར་གཞུང་འདིར་ཁྱེད་ཚོའི་ཚོན་མདངས་རྣམ་པར་བཀྲ་བའི་བྱིས་དུས་ཀྱི་ཉི་མ་ནུབ་ཕྱོགས་ཆུ་ལྷའི་ཕང་བར་ཡིབ་པར་བྲེལ་ལ། དགའ་སྐྱོ་འདྲེས་མའི་སློབ་ཆུང་གི་འཚོ་བ་ལོ་རྒྱུས་སུ་གྱུར་ལ་ཉེ། སློབ་ཕྲུག་ཚོ། […]
སློབ་ཆུང་སློབ་ཐོན་སློབ་མའི་ཁྱིམ་བདག་ལ་ཕུལ་བའི་འཕྲིན། སྒྲོལ་མ། སློབ་ཆུང་སློབ་ཐོན་སློབ་མའི་ཁྱིམ་བདག་མཆོག་ལ། ད་ལྟའི་དུས་སུ་ཁྱེད་རྣམས་ཀྱི་བུ་ཕྲུག་ཚོར་བྲིས་མི་ཚར་བའི་ཡིག་རྒྱུགས་དྲི་གཞི་མེད་ལ། སྐྱོར་མི་ཚར་བའི་བསྐྱར་སྦྱོང་སྦྱོང་གཞི་དེ་བས་མེད། ཁོ་ཚོར་རང་དབང་ལྡན་པའི་གར་སྟེགས་ཆེན་པོ་འདི་འདྲ་ཞིག་དབང་དུས། ཁོམ་པ་ཡོད་ཚད་གློག་རྡུལ་རྩེད་ཆས་ཀྱི་བྲན་དུ་བཀོལ་ན་ཅི་འདྲའི་ཕངས་པོ་ཞིག་རེད་ཨང་། འདས་ཟིན་པའི་སློབ་ཆུང་ལོ་རིམ་དྲུག་པའི་དུས་ཚོད་ལ་ཕྱིར་དྲན་ཞིག་བྱ་དུས། ཡིག་རྒྱུགས་སྦྱངས་འབྲས་ཀྱིས་གྲོང་ཁྱེར་དང་སློབ་གསོ་ཅུས། དགེ་རྒན་དང་སློབ་གྲྭ། སློབ་མ་དང་ཁྱིམ་བདག […]
ཇ་ཕོར་གང་ལས་རྙེད་པའི་འཆར་ཡན། གཙང་པ་དྲུག་སྡེ་ཚང་གི་གཙང་འབྲོང་སྙུག མི་ཚེའི་ལམ་ཕྲེང་གི་ཟིལ་ཁའི་ཕག་ནས། ། རིག་པའི་སྙིང་བཅུད་ཀྱི་འཇིངས་མཐའ་མ་རྟོགས། ། སྒྱུ་ལུས་བེམ་པོ་འདི་མ་འཐོར་བར་དུ། ། བརྩོན་པའི་ཅང་ཤེས་ལ་ཅི་ལ་མི་བཞོན། ། ཤེས་རིག་འཐབ་རྩོད་ཀྱི་གཡུལ་སའི་ཐང་ན། ། ངོམས་མེད་མཁྱེན་ལྡན་གྱི་དགེ་བཤེས་རྣམས་པས། ། སྒྲོ་འདོགས་གཅོད་ནུས་ཀྱི་རིག་ལམ་འཕེན་ན། […]
ཕ་ཡོད་བུ་ཚོར་ཕུལ་བའི་སྙིང་གཏམ་རྗེན་པ། སྒྲོལ་མ། ཕ་མ་མེད་དུས་མཆི་མའི་སྐྱེལ་མ་ལས།། ཕ་མ་བཞུགས་དུས་འཛུམ་གྱིས་སྐྱོང་ན་དགའ།། ཕ་མ་མེད་དུས་དྲན་པའི་འོ་དོད་ལས།། ཕ་མ་བཞུགས་དུས་བཀའ་དྲིན་བསམ་ན་དགའ།། ****************************** ཕ་མ་མེད་དུས་རྒྱ་ཆེའི་འབུལ་བ་ལས།། ཕ་མ་བཞུགས་དུས་ཐུགས་འདོད་སྐོང་ན་དགའ།། ཕ་མ་མེད་དུས་དར་གྱིས་བཏུམས་པ་ལས།། ཕ་མ་བཞུགས་དུས་གོས་འཇམ་བསྒྲོན་ན་དགའ།། ****************************** ཕ་མ་མེད་དུས་མར་མེ་ཕུལ་བ་ལས།། ཕ་མ་བཞུགས་དུས་གསོལ་ཇ་ཕུལ་ན་དགའ།། ཕ་མ་མེད་དུས་མ་ཎི་འདོན་པ་ལས།། […]
ཆོས་དང་རིག་གཞུང་སྐོར་གྱི་དྲིས་ལན། འུ་ཚང་གི་དོགས་གཞི་ཞེས་པའི་དུས་དེབ་ཀྱི་རྩོམ་སྒྲིག་པའི་དྲི་བ་འགའ་ཞིག་གི་ལན། སེར་བྱེས་དགེ་བཤེས་འཇམ་དཔལ་བློ་ཤེས། དྲི་བ་དང་པོ། སྔོན་ཆད་འུ་ཚོའི་ཆོས་བརྒྱུད་ཁག་ནང་ཕན་ཚུན་དགག་པ་གཏོང་རེས་བྱས་པ་དེས་བོད་ཀྱི་བསྟན་སྲིད་ལ་ཕན་ཐོགས་ཅི་ཞིག་བྱུང་ཡོད་པ་དང་།ཕྱི་རབས་པ་ཚོས་ད་དུང་དགག་པ་རྒྱག་རེས་བྱས་ན་འུ་ཚོའི་མཐུན་སྒྲིལ་དང་ཆོས་བརྒྱུད་གོང་འཕེལ་དུ་འགྲོ་བར་ཕན་གནོད་ཅི་ཞིག་ཡོད། ལན། སྔོན་ཆད་ཆོས་ལུགས་ཕན་ཚུན་དགག་པ་གཏོང་རེས་བྱས་པ་དང་མཐུན་ལམ་བྱས་པ་སོགས་འདྲ་མིན་ཡོད།འདི་ལ་དགག་པ་གཏོང་ལུགས་ལ་ནང་གསེས་ཀྱི་ཁྱད་པར་ཕྱེ་དགོས།དཔེར་ན།ཀུན་མཁྱེན་གོ་བོ་རབ་འབྱམས་པ་དང་།སྟག་ཚང་ལོ་ཙ་བ་ཤེས་རབ་རིན་ཆེན་སོགས་ཀྱིས་རྗེ་བླ་མ་ལ་དགག་པ་གཏོང་བ་ལྟ་བུ་དང་།དེ་ལ་སེ་ར་རྗེ་བཙུན་པ་དང་འཇམ་དབྱངས་དགའ་བློས་དགག་ལན་སྤྲད་པ་ལྟ་བུ་ནི།སྤྱིར་སངས་རྒྱས་ཀྱི་བསྟན་པ་དང་།བསྟན་པའི་སྙིང་པོ་ལྟ་གྲུབ་ལ་དག་ཐེེར་བྱས་པ་ཞིག་དང་།ཕན་ཚུན་གཉིས་ཀའི་ཕྱོགས་ནས་ལྟ་བ་ལ་དག་ཐེར་དང་།བློ་སྐྱེད་ལེན་རྒྱུ་ཡོད་པ་ཞིག་ལས་ཕྱོགས་ཞེན་གྱིས་དབང་གིས་དགག་ལན་གཏོང་རེས་བྱས་པའི་གནོད་སྐྱོན་ཅན་ཞིག་ཏུ་ངོས་འཛིན་གྱི་མེད།ད་དུང་སེ་ར་རྗེ་བཙུན་པས་ཀརྨ་མི་བསྐྱོད་རྡོ་རྗེ་ལ་ཕུལ་བའི་དགག་ཡིག་ལྟ་བུ་ཚིག་གི་བེད་སྤྱོད་བྱེད་སྟངས་ཧ་ཅང་ཡག་པོ་ཞིག་བརྩི་ཡི་ཡོད།ཡིན་ནའང་དེ་དག་གི་རྗེས་འབྲང་ཅི་ཡང་མི་ཤེས་ཤིང་།གང་ཡང་མ་བསླབ་པ། ཉོན་མོངས་དུག་གསུམ་གྱིས་རྒྱུད་འཁྲུགས་ནས་ཕྱོགས་རིས་དང་འབྲེལ་ཕན་ཚུན་གཉིས་ཐད་ནས་སྐྱེས་བུ་དམ་པ་དེ་ཚོ་ལ་ངན་སྨྲས་དང་སྐྱོན་བརྗོད་བྱེད་པ་དག་ནི།ཆོས་ལུགས་ཕན་ཚུན་མཐུན་ལམ་གཏོར་བྱེད་ཀྱི་མཚོན་ཆ་ཡ་ང་བ་ཞིག་དང་། རང་རང་གི་རྣམ་ཤེས་ཀྱི་སྟེང་དུ་ངན་སོང་སྐྱེ་བའི་རྒྱུ་ཚོགས་བསམ་བཞིན་དུ་སྒྲུབ་པ་ཞིག་ཏུ་ངོས་འཛིན་གྱི་ཡོད།དེས་ན། ཕྱི་རབས་པ་དག་གིས་དགག་པ་གཏོང་རེས་བྱེད་པ་ནི་དགོས་མཁོ་ཅན་ཞིག་དང་ལེགས་པ་ཞིག་ཏུ་ངོས་འཛིན་རྩ་བ་ནས་བྱེད་ཀྱི་མེད།མདོར་ན།ཆོས་ལུགས་ཕན་ཚུན་མཐུན་འབྲེལ་བྱེད་ན།ལྟ་གྲུབ་དང་གཞུང་ལུགས་གཅིག་གྱུར་དགོས་པ་མ་ཡིན་ལ།བྱེད་ཐུབ་ཐབས་ཡང་རྩ་བ་ནས་མེད།འོན་ཀྱང་ཆོས་པ་ནང་ཕན་ཚུན་ཁ་ཙམ་ཚིག་ཙམ་མ་ཡིན་པར་སེམས་གཏིང་ནས་དགའ་ཞེན་དང་སེམས་གཏིང་ནས་གྲོགས་པོ་ཞིག་ཆགས་དགོས་པ་ཡིན་ལ།གཅིག་ཕན་གཅིག་གྲོགས་ཀྱི་ཐོག་ནས་མི་རིགས་ཀྱི་བདེ་དོན་དང་།ཆེ་ས་ནས་འཛམ་གླིང་འདིར་འཚེ་མེད་ཞི་བདེ་ཡོང་བའི་ཐབས་ལམ་ལ་ཞུགས་ན་ནང་ཆོས་ཀྱི་དགོས་དོན་ཚང་ཞིང་།ནང་ཆོས་བྱེད་མཁན་གྱི་དོན་གོ་ཆོད་པ་ཡང་ཡིན། དྲི་བ་གཉིས་པ། གྲྭ་པ་ནི་སློབ་མ་དང་དགོན་སྡེ་ནི་སློབ་གྲྭ་ཡིན་པས་སློབ་གཉེར་མེད་པའི་དགོན་པ་དག་གི་བོད་ཀྱི་ཆོས་དང་སྤྱི་ཚོགས་ལ་ཕན་ཐོགས་ཅི་ཞིག་ཡོད། ལན། […]


text:
གསེར་མདོག་གིས་བྱུགས་པའི་ཟླ་བཅུ་བར། ཀྲུང་གོ་གུང་ཁྲན་ཏང་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་བ་དེ་པེ་ཅིང་དུ་གཟབ་རྒྱས་ངང་འཚོགས། འདི་ནི་རང་རྒྱལ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཐུབ་པར་བྱེད་པའི་རྒྱལ་ཁ་ཕུ་ཐག་གཅོད་པའི་དུས་རིམ་ཞིག་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་བར་སླེབས་པའི་གནད་འགག་གི་དུས་སུ་འཚོགས་པའི་གལ་འགངས་ཤིན་ཏུ་ཆེ་བའི་ཚོགས་ཆེན་ཞིག་རེད། ཚོགས་འདུ་ལས་གནས་བབ་གསར་བ་དང་། བསམ་བློ་གསར་བ། ཐག་གཅོད་གསར་བ། རིག་ལམ་གསར་བ་བཏོན་པ་དང་། ཁྱོན་ཡོངས་རང་བཞིན་དང་། འཐབ་ཇུས་རང་བཞིན། རྒྱང་མཐོང་རང་བཞིན་བཅས་ཀྱི་རྩ་འཛིན་འགུལ་སྐྱོད་ཡོད་པར་བཏོན་ཏེ། སྐབས་དང་པོའི་ཀྲུང་དབྱང་འགོ་ཁྲིད་ཀྱི་སྒྲིག་གཞི་གསར་བ་འདེམས་ཐོན་བྱུང་།
ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་བར་སླེབས་ཤིང་། ཏང་གི་ཚོགས་ཆེན་བཅུ་དགུ་བའི་སྙན་ཞུ་ལས་གསལ་བོར་བསྟན་དོན། དུས་ཡུན་རིང་བོར་འབད་འཐབ་བྱས་པ་བརྒྱུད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་བར་བསྐྱོད་པ་འདི་ནི། རང་རྒྱལ་གྱི་ལོ་རྒྱུས་གསར་བའི་འཕེལ་རྒྱས་ཀྱི་ཁ་ཕྱོགས་ཤིག་ཡིན། དུས་རབས་གསར་བས་རང་རྒྱལ་སྤྱི་ཚོགས་ཀྱི་འགལ་བ་གཙོ་བོའི་ལོ་རྒྱུས་རང་བཞིན་གྱི་འགྱུར་ལྡོག་ཡང་བསྐྱར་ངོས་འཛིན་གསར་བར་མྱོང་རོལ་བྱེད་པ་དང་། དེ་ལས་རང་རྒྱལ་གྱི་སྤྱི་ཚོགས་ཀྱི་འགལ་ཟླ་གཙོ་བོ་དེ་མི་དམངས་ཀྱི་ཉིན་རེར་ཆེ་རུ་འགྲོ་བའི་མཛེས་སྡུག་གི་འཚོ་བའི་དགོས་མཁོ་དང་དོ་སྙོམས་མིན་པ་དང་ཆ་ཚང་མིན་པའི་འཕེལ་རྒྱས་བར་གྱི་འགལ་བ་གཙོ་བོ་འགྱུར་བར་མཚོན་ཡོད། རང་རྒྱལ་གྱི་སྤྱི་ཚོགས་ཀྱི་འགལ་བ་གཙོ་བོར་འགྱུར་ལྡོག་བྱུང་ནའང་ང་ཚོས་རང་རྒྱལ་གྱི་སྤྱི་ཚོགས་རིང་ལུགས་གནས་སའི་ལོ་རྒྱུས་ཀྱི་དུས་རིམ་ལ་བརྡར་ཤ་གཅོད་པ་དང་། རང་རྒྱལ་འདི་ཉིད་སྔར་བཞིན་སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་དུ་གནས་པ་དང་དུས་ཡུན་རིང་བོར་གནས་རྒྱུ་ཡིན་པའི་གཞི་རྩའི་འཐབ་ཇུས་གསར་བ་བཏོན་ཡོད་པ་དང་། ད་ལྟ་ནས་སྤྱི་ལོ2020ལོ་བར་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་གཏིང་ཐག་གཅོད་པའི་དུས་སྐབས་ཤིག་ཡིན་ཞིང་། སྤྱི་ལོ2035ལོར་རྩ་བའི་ཆ་ནས་སྤྱི་ཚོགས་རིང་ལུགས་དེང་རབས་ཅན་མངོན་འགྱུར་བྱུང་བ་དང་། སྤྱི་ལོ2035ལོ་ནས་དུས་རབས་འདིའི་དུས་དཀྱིལ་བར་རང་རྒྱལ་འདི་ཉིད་འབྱོར་ཕྱུག་དང་། དམངས་གཙོ། དཔལ་ཡོན། འཆམ་མཐུན། མཛེས་སྡུག་བཅས་ལྡན་པའི་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ལྡན་ཞིག་ཏུ་བསྐྲུན་དགོས་པ་དང་། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་རྔམ་བརྗིད་ལྡན་པའི་འཆར་གཞི་གསར་བའི་རི་མོ་འབྲི་དགོས།
རང་རྒྱལ་དེང་རབས་ཅན་གྱི་འཕེལ་རིམ་ཁྲོད་དུ། དེང་རབས་ཅན་གྱི་སློབ་གསོ་མེད་མི་རུང་། བློ་མཐུན་ཞི་ཅིན་ཕེན་གྱིས་ཏང་གི་ཚོགས་ཆེན་བཅུ་དགུ་བའི་སྙན་ཞུ་ནང་དུ་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ནས་སློབ་གསོའི་འཕེལ་རྒྱས་གཏན་ཁེལ་ཆ་ཚང་བར་གནང་སྟེ་བསྟན་དོན། སློབ་གསོའི་ལས་དོན་ཕྱོགས་ཡོངས་ནས་འཕེལ་རྒྱས་སུ་བཏང་སྟེ། ཀྲུང་གོའི་ནུབ་རྒྱུད་དང་ཞིང་སྡེ་སློབ་གསོར་ཤུགས་སྣོན་གསལ་བོར་བྱེད་དགོས་ཞེས་བསྟན་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ལོ་ལྔའི་རིང་། རང་རྒྱལ་སློབ་གསོའི་བཅོས་སྒྱུར་ལ་མངོན་གསལ་དོད་པོའི་གྲུབ་འབྲས་བླངས་ཡོད་པ་དང། སློབ་གསོ་པུའུ་ཡི་པུའུ་ཀྲང་ཁྲིན་པོ་ཧྲིན་གྱིས་ཕྱོགས་ལྔ་ཡི་སྒོ་ནས་བསྡུས་ཡོད་དེ། གཅིག་ནི་སློབ་གསོའི་ཧྲིལ་གཟུགས་ཆུ་ཚད་འཛམ་གླིང་གི་ཁྲོད་ནས་སྔོན་གྲལ་དུ་སླེབས་ཡོད་པ་དང་། གཉིས་ནི་སློབ་གསོའི་རྒྱུ་སྤུས་མངོན་གསལ་གྱི་མཐོར་འདེགས་བྱུང་ཡོད། གསུམ་ནི་སློབ་གསོའི་འཕེལ་རྒྱས་ལ་ལོ་རྒྱུས་རང་བཞིན་གྱི་འགྱུར་ལྡོག་གི་ཆ་རྐྱེན་ལྡན། བཞི་ནི་རྒྱལ་སྤྱིའི་ཤན་ཤུགས་ཀྱིས་སློབ་གསོར་མངོན་གསལ་ཤུགས་དྲག་འབྱུང་། ལྔ་ནི་ཕྱོགས་ཡོངས་ནས་སློབ་གསོ་བཅོས་སྒྱུར་གཏིང་ཟབ་ཏུ་སྤེལ་དགོས། སློབ་གསོ་ནི་རང་རྒྱལ་དེང་རབས་ཅན་གྱི་རྩ་བའི་རྟེན་གཞི་ཡིན་པས། ཕྲུ་གུ་ཡོད་ན་གསོ་སྐྱོང་དགོས་པ་དང་། སློབ་པ་ཡོད་ན་ཁྲིད་དགོས་པའི་དམིགས་འབེན་མངོན་འགྱུར་འབྱུང་དགོས།
ཏང་གི་ཚོགས་ཆེན་བཅུ་དགུ་བའི་སྙན་ཞུ་ལས་གསལ་བོར་བསྟན་དོན། སློབ་གསོའི་བྱ་གཞག་དམིགས་སུ་བཀར་ནས་སྔོན་ལ་འཕེལ་རྒྱས་སུ་གཏོང་དགོས། སློབ་གསོ་སྟོབས་ལྡན་རྒྱལ་ཁབ་འཛུགས་སྐྱོང་བྱེད་པ་ནི་ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བའི་རྨང་གཞིའི་ལས་གཞི་ཡིན་པས། སློབ་གསོའི་བྱ་གཞག་ངེས་པར་དུ་དམིགས་སུ་བཀར་ནས་སྔོན་ལ་འཕེལ་རྒྱས་གཏོང་དགོས་པའི་གནས་སུ་བཞག་སྟེ། སློབ་གསོ་བཅོས་བསྒྱུར་གཏིང་ཟབ་ཏུ་གཏོང་བ་དང་། སློབ་གསོ་དེང་རབས་ཅན་དུ་འགྱུར་ཚད་ཇེ་མགྱོགས་སུ་གཏོང་བ། མི་དམངས་ཡིད་ཚིམ་པའི་སློབ་གསོ་ལེགས་པོ་བསྒྲུབ་དགོས་ཞེས་བསྟན་ཡོད་པ་འདི་ནི། སློབ་གསོར་བཏོན་པའི་དམིགས་འབེན་གསར་བ་དང་། རེ་འདུན་གསར་བ་ཡིན་པས། རྗེས་ཕྱོགས་རང་རྒྱལ་སློབ་གསོའི་བྱ་གཞག་འཕེལ་རྒྱས་སུ་འགྲོ་བའི་ལམ་སྟོན་འགུལ་སྐྱོད་ཀྱི་སྣ་འདྲེན་ངེས་པར་དུ་དགོས།
སླཽབ་གསོ་འཕེལ་རྒྱས་དེ་རླབས་ཆེ་བའི་དུས་རབས་ཀྱི་རྒྱབ་ལྗོངས་འོག་ཇུས་འགོད་བྱེད་དགོས། མིག་སྔར་གྱི་སློབ་གསོ་བརྗོད་ན། སློབ་གྲྭར་འགྲོ་ཐུབ་པའི་གནད་དོན་ཐག་གཅོད་བྱས་ཟིན་པར་བཤད་ཆོག་ལ། སློབ་གསོའི་རྒྱུ་སྤུས་ད་དུང་གོམ་གང་མདུན་སྤོས་སྒོས་མཐོར་འདེགས་སུ་གཏོང་དགོས་པ་དང་། སློབ་གསོ་འཕེལ་རྒྱས་དོ་སྙོམས་མིན་པའི་གནད་དོན་ད་རུང་འབུར་ཐོན་ཡིན། སློབ་གསོའི་བྱ་གཞག་ངེས་པར་དུ་དམིགས་སུ་བཀར་ནས་སྔོན་ལ་འཕེལ་རྒྱས་སུ་གཏོང་བ་དང་། སློབ་གསོ་དེང་རབས་ཅན་དུ་འགྱུར་ཚད་ཇེ་མགྱོགས་སུ་གཏོང་བ། མི་དམངས་ཡིད་ཚིམ་པའི་སློབ་གསོ་ལེགས་པོ་བསྒྲུབ་སྟེ། གཙོ་གནད་བཟུང་བ། མི་འདང་ས་ཁ་གསབ། སྟོབས་ཀྱིས་ཞན་ཆ་སྐོང་བར་བྱས་ནས་བསམ་བློ་དང་འགུལ་སྐྱོད་གཅིག་གྱུར་སྒོས་ཚོགས་ཆེན་བཅུ་དགུ་བའི་དགོངས་དོན་དང་བསྟུན་དགོས་པ་དང་། བློ་གྲོས་དང་སྟོབས་ཤུགས་ཕྱོགས་གཅིག་ཏུ་བསྒྲིལ་ནས་ཚོགས་ཆེན་བཅུ་དགུ་བས་བཏོན་པའི་ལས་འགན་སྣ་ཚོགས་ཡོངས་འགྲུབ་བྱེད་དགོས།
སློབ་གསོ་པུའུ་ཡི་པུའུ་ཀྲང་ཁྲིན་པོ་ཧྲིན་གྱིས་གསལ་བོར་བསྟན་ཟིན་པ་ལྟར། མ་འོངས་བའི་སློབ་གསོའི་འཕེལ་རྒྱས་ཀྱི་འགན་ཁུར་ནི་གོམ་གང་མདུན་སྤོས་སྒོས་སློབ་གསོ་དོ་སྙོམས་འཕེལ་རྒྱས་ཡོང་བར་སྐུལ་འདེད་བྱས་ཏེ། དོ་མི་སྙོམས་པ་དང་ཆ་མི་ཚང་བའི་གནད་དོན་ཐག་གཅོད་ལེགས་པོ་བྱས་ནས་མི་དམངས་ཀྱི་ཉིན་རེ་འཚོ་བ་ཡར་རྒྱས་སུ་འགྲོ་བའི་ལོངས་སྤྱོད་སྔར་ལས་དྲང་བདེན་ཡོང་བ་དང་། སྔར་ལས་མཐོ་བའི་སློབ་གསོའི་རྒྱུ་སྤུས་ཀྱི་རེ་འདུན་ལ་ཡིད་ཚིམ་པར་བྱེད་དུ་འཇུག་དགོས་ལ། རྒྱུན་མི་ཆད་པར་ཕྲུ་གུ་ཡོད་ན་གསོ་སྐྱོང་བྱེད་དགོས་པ་དང་། ཁྲིད་པ་ཡོད་ན་སློབ་པར་བྱེད་དགོས་པའི་སྟེང་དུ་ནུས་ཤུགས་གང་ལེགས་འདོན་དགོས། དུས་རབས་གསར་བའི་སློབ་གསོའི་བྱ་གཞག་འཕེལ་རྒྱས་ཀྱི་རྒྱང་སྐྱོད་གསར་བའི་ལམ་དུ་གོམ་པ་སྤོས་ཟིན་ནོ།།
- ༄༅།། རྒྱལ་ཁབ་ཀྱིས་དུས་རབས་གསར་བའི་སྒོ་མོ་ཕྱེ་སྟེ། སློབ་གསོ་རྒྱང་སྐྱོད་གསར་བའི་ལམ་དུ་གོམ་པ་སྤོས།
- ༄༅།། གང་འདྲ་ཞིག་ལ་དགེ་རྒན་ཟེར།
- ༄༅།། སློབ་གསོའི་ཉིན་ཐོ།
- ༄༅།། དཔེ་ཀློག་ཐད་ཀྱི་ཉམས་ཡིག
- ༄༅།། དགེ་རྒན་དུས་ཆེན་ལ་དགེ་རྒན་དྲན་པ།
- ༄༅།། སློབ་མ། དུ་བ། ཤི་བ།
- ༄༅།། དགེ་རྒན་གྱི་དུས་ཆེན་བསུ་བའི་ཆ་རྐྱེན་བརྒྱད།
- ༄༅།། དགེ་རྒན་ལ་གུས་པར་བྱ་བ་དང་བཀའ་དྲིན་རྗེས་སུ་དྲན་པ།
- ༄༅།། གང་འདྲ་ཞིག་ལ་དགེ་རྒན་ཟེར།
- ༄༅།། རི་མོའི་ལམ་ནས་སློབ་གསོའི་སྐོར་ལ་ཟུར་ཟ་བྱས་པ།
- ༄༅།། རྒན་ལགས། རྒྱ་ཡིག་གི་ 跑马山དང་四姑娘山ཟེར་བ་དེ་བོད་སྐད་ཕར་བསྒྱུར་རམ་ཚུར་བསྒྱུར་བ་ཡིན་ནམ།
- ༄༅།།ཨ་མདོའི་ཡུལ་སྐད་ཀྱི་ཁྱད་ཆོས་དང་དེའི་འབྱུང་རྐྱེན་སྐོར་ལ་རགས་ཙམ་དཔྱད་པ།
- ཞིབ་འཇུག་སློབ་མར་རྒྱུགས་སྤྲོད་པའི་བསྐྱར་སྦྱོང་དྲི་གཞི།
- རྗེ་རིན་པོ་ཆེས་མཛད་པའི་བསྟོད་པ་ལེགས་བཤད་སྙིང་བོ་དང་། དྲང་ངེས་རྣམ་པར་འབྱེད་པའི་བསྟན་བཅོས་ལེགས་བཤད་སྙིང་བོ་གཉིས་ལ་ལྕགས་མདའ་དང་ལྕགས་གཞུ་ཟེར་དོན་ཅི་ཡིན།
- ༄༅། ། ཕུལ་བྱུང་དགེ་རྒན་གྱི་ཉམས་མྱོང་ཉི་ཤུ།
- ༄༅།།ལྷ་རིས་སྒྱུ་རྩལ་པ་ཞིག་གི་མི་ཚེའི་བགྲོད་ལམ།
- ༄༅།།སློབ་སྦྱོང་ལ་འཆར་གཞི་ངེས་པར་ཡོད་དགོས།
- ༄༅།། ཡ་རབས་སློབ་མའི་གུས་ལུགས་ཀྱི་སྐོར།
- ༄༅།། དགེ་རྒན་གྱིས་བཀླགས་འོས་པའི་བརྩམས་ཆོས་ཉི་ཤུ
- ༄༅།། ཀན་སུའུ་བོད་ཡིག་སྨྱན་མང་ཁྲིད་ཆས་འགྲན་བསྡུར་གྱི་བསམ་གཞིགས།།